**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Απριλίου 2016, ημέρα Τετάρτη και ώρα 13.20΄, στην **Αίθουσα Γερουσίας** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις». (2η συνεδρίαση - ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Ευάγγελος Αποστόλου, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και έλαβαν το λόγο, ο κ. Παναγιώτης Πεβερέτος, Πρόεδρος του Συνδέσμου Ελληνικής Κτηνοτροφίας (ΣΕΚ), ο κ. Μενέλαος Γαρδικιώτης, Γενικός Γραμματέας του Γεωτεχνικού Επιμελητηρίου Ελλάδος (ΓΕΩΤΕΕ), ο κ. Νικόλαος Κακαβάς, Γεωπόνος – μέλος του ΓΕΩΤΕΕ, ο κ. Μιχαήλ Παλαιολόγου, Πρόεδρος της Ομοσπονδίας Σωματείων Εργαζομένων Γεωργικών Οργανώσεων Ελλάδας (ΟΣΕΓΟ), ο κ. Μαΐστρος Καραμπάσης, Πρόεδρος του Συλλόγου Βιοκαλλιεργητών Αγορών Αττικής (ΣΥΒΑΑ), ο κ. Νικόλαος Κουτλιάμπας, Πρόεδρος του Αγροτικού Συνεταιρισμού Επεξεργασίας και Πώλησης Οπωροκηπευτικών Προϊόντων Οργάνωσης (ΑΣΕΠΟΠ) Βελβεντού, ο κ. Βασίλειος Μελεμικλής, Πρόεδρος της Πανελλήνιας Διεπαγγελματικής Οργάνωσης Ακατέργαστου Καπνού (Πα.Δ.Ο.Α.Κ.), ο κ. Ιωάννης Σκούτας, Πρόεδρος της Ένωσης Οινοποιητικών Συνεταιρισμών Σάμου (ΕΟΣΣ), ο κ. Αθανάσιος Βακάλης, Πρόεδρος του Συνεταιρισμού «ΘΕΣ γάλα», ο κ. Γεώργιος Τούμπος, Πρόεδρος της Ένωσης Μαστιχοπαραγωγών Χίου (ΕΜΧ), ο κ. Δημήτριος Τσιάνος, Πρόεδρος της Ένωσης Νέων Αγροτών Νομού Ημαθίας, ο κ. Παύλος Γιαλαγκολίδης, Πρόεδρος της Ένωσης Νέων Αγροτών Νομού Χαλκιδικής, ο κ. Δημήτριος Σταματάκος, Πρόεδρος της Ένωσης Νέων Αγροτών Νομού Λακωνίας, ο κ. Θωμάς Κουτσουπιάς, Αναπληρωτής Πρόεδρος της Πανελλήνιας Συνομοσπονδίας Ενώσεων Γεωργικών Συνεταιρισμών (ΠΑΣΕΓΕΣ), η κυρία Δέσποινα Ιωαννίδου, Πρόεδρος του Γυναικείου Συνεταιρισμού Άγιος Αντώνιος Θεσσαλονίκης, η κυρία Ανδριανή – Άννα Μητροπούλου, Δικηγόρος, Νομική Σύμβουλος της ΕΟΣΣ και μέλος του ΔΣ του Ινστιτούτου Συνεταιριστικών Ερευνών και Μελετών (ΙΣΕΜ), ο κ. Στυλιανός Μπαλάσης, Πρόεδρος του Συνεταιρισμού «Αλιευτικός Συνεταιρισμός Βιστωνίδος», ο κ. Παρασκευάς Κορδοπάτης, Γενικός Διευθυντής της Κεντρικής Συνεταιριστικής Ένωσης Αμπελοοινικών Προϊόντων (ΚΕΟΣΟΕ), ο κ. Ευστάθιος Γαρόφλος, Πρόεδρος του Συνδέσμου Εργαζομένων Συνεταριστικών Οργανώσεων Λάρισας, ο κ. Ευάγγελος Παλαιοδήμος, Γενικός Γραμματέας της Συνομοσπονδίας Ζωοφιλικών Σωματείων Ελλάδας (ΣΥΖΩΣΩΕΛ), ο κ. Νικόλαος Δεληγιάννης, Νομικός Σύμβουλος της ΣΥΖΩΣΩΕΛ, ο κ. Γεώργιος Κουλοσούσας, Πρόεδρος του Αγροτικού Συνεταιρισμού «ΣΤΕΒΙΑ», ο κ. Ευάγγελος Δημητρίου, Μέλος του ΔΣ του Πανελληνίου Συλλόγου Ιχθυολόγων Δημοσίου (ΠΣΙΔ) και Τεχνικός Σύμβουλος του Αλιευτικού Συνεταιρισμού «ΑΝΑΓΕΝΝΗΣΗ», η κυρία Χαρίκλεια Ψαλτοπούλου, Μέλος του ΔΣ του Πανελληνίου Συλλόγου Ιχθυολόγων Δημοσίου (ΠΣΙΔ), ο κ. Κωνσταντίνος Ταμπακιάρης, Πρόεδρος του Αγροτικού Συνεταιρισμού Νάουσας, ο κ. Διονύσιος Βαλασσάς, Διευθυντής του Αγροτικού Συνεταιρισμού Ζαγοράς και ο κ. Ανδρέας Δημητρίου, Πρόεδρος του ΔΣ του Αγροτικού Πτηνοτροφικού Συνεταιρισμού Ιωαννίνων.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Παπανάτσιου Κατερίνα, Θεοπεφτάτου Αφροδίτη, Θεοφύλακτος Γιάννης, Καματερός Ηλίας, Καραγιάννης Γιάννης, Καρακώστα Εύη, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Αραμπατζή Φωτεινή, Ασημακοπούλου Άννα - Μισέλ, Βλάχος Γεώργιος, Καράογλου Θεόδωρος, Καρασμάνης Γεώργιος, Κεφαλογιάννη Όλγα, Μηταράκης Παναγιώτης (Νότης), Σκρέκας Κωνσταντίνος, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Τζελέπης Μιχαήλ, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλησπέρα σας αγαπητοί προσκεκλημένοι, σας καλωσορίζουμε στη Βουλή και στη δημόσια διαβούλευση, η οποία γίνεται για το σχέδιο νόμου που συζητάμε σήμερα, περί αγροτικών συνεταιρισμών. Κατ’ αρχάς έχουν κληθεί να παραστούν στη σημερινή συνεδρίαση 25 φορείς, ενώ και άλλοι φορείς οι οποίοι ζήτησαν έχουν καταθέσει γραπτά υπομνήματα. Τα γραπτά υπομνήματα θα διατεθούν σε όλα τα μέλη της Επιτροπής μας ηλεκτρονικά, κάποια δε από αυτά, υπάρχουν εδώ και σε έντυπη μορφή.

Θα προτείνω μια διαδικασία, γιατί όπως καταλαβαίνετε είναι πολλοί αυτοί οι οποίοι θα ακουστούν σήμερα και πρέπει να υπάρχει μια οικονομία χρόνου. Αυτό αφορά και τους προσκεκλημένους και προσκεκλημένες και βέβαια, μετά και τις ερωτήσεις, τις οποίες θα απευθύνουν οι κ.κ. συνάδελφοι Βουλευτές. Θα πρότεινα ξεκινώντας από την λίστα των προσκεκλημένων για τοποθέτηση να έχουμε τα 3 λεπτά - με μια ανοχή ενός λεπτού - αλλά θα παρακαλούσα να τηρείται σχετικά αυτός ο χρόνος. Το λόγο έχει ο κ. Μενέλαος Γαρδικιώτης.

ΜΕΝΕΛΑΟΣ ΓΑΡΔΙΚΙΩΤΗΣ (Γενικός Γραμματέας του ΓΕΩΤΕΕ): Καλησπέρα, ευχαριστούμε για την πρόσκληση. Θα ήθελα να πω ότι, ως Γεωτεχνικό Επιμελητήριο θεωρούμε ότι είναι αναγκαιότητα και προϋπόθεση για την ανάπτυξη της ελληνικής αγροτικής οικονομίας η ύπαρξη των συνεταιρισμών και μάλιστα να είναι μέσα σε ένα υγιές πλαίσιο ανάπτυξης και ανταγωνιστικότητας. Κάθε τέτοια προσπάθεια, λοιπόν, η οποία γίνεται για τον εκσυγχρονισμό του νομοθετικού πλαισίου που διέπει τους συνεταιρισμούς, εμείς τη βλέπουμε θετικά. Όμως, στο συγκεκριμένο σχέδιο, όπου σας έχουμε καταθέσει εγγράφως και αρκετές παρατηρήσεις, εγώ θα μείνω στα σημαντικά σεβόμενος το χρόνο. Υπάρχουν πολλά άρθρα που χρειάζεται να αλλάξουν, να έχουμε βελτιώσεις σε άλλα τα οποία πρέπει να αποσυρθούν.

Για να μην χρονοτριβώ, λοιπόν, βάζοντας σημαντικά κομμάτια έχω να πω ότι στο άρθρο 6 μας προβληματίζει πάρα πολύ το γεγονός ότι μπορεί να μπουν μέλη – επενδυτές εντός των συνεταιρισμών. Πρώτα από όλα αυτό αλλάζει όλη τη φύση του συνεταιριστικού κινήματος και θα αιτιολογήσω και κινδύνους που υπάρχουν με παρακάτω άρθρα. Δηλαδή, μιλάμε ότι μέσω αυτού του άρθρου να μπουν μέσα στους συνεταιρισμούς ξένα fund με ευνοϊκούς φορολογικούς όρους.

Στο άρθρο 8, μιλάμε για συνεταιριστική εκπαίδευση, η οποία όμως είναι υποχρεωτική σε μια εμπορική δραστηριότητα, όπως είναι ο συνεταιρισμός και μάλιστα, πέρα από το ότι είναι υποχρεωτική, που εδώ πέρα θα μπορούσαμε να το δούμε, γιατί η εξέλιξη της αγροτικής παραγωγής πρέπει να έχει μέσα και την κατάρτιση και την εκπαίδευση, αλλά πέρα από το ότι είναι υποχρεωτική, μιλάμε για και ένα κομμάτι το οποίο δεν θα επιτρέπει στον εκπαιδευόμενο να επιλέξει που θα εκπαιδευτεί. Επίσης, μέσα στο ίδιο άρθρο μιλάμε για ανάγκες της αγροτικής εκμετάλλευσης και αγορά εφοδίων, οι οποίες λέμε ότι επιτρέπεται να είναι κατ' αποκλειστικότητα μέσα από τους συνεταιρισμούς. Αυτό δεν αποτελεί στρέβλωση της ελεύθερης αγοράς;

Δηλαδή, το να έρθει ο συνεταιρισμός και να αποφασίσει ότι όλα τα αγροτικά εφόδια θα αγοράζονται μέσα από το συνεταιρισμό, δεν είναι στρέβλωση της αγοράς; Δεν λέγαμε ότι ένα πρόβλημα των συνεταιρισμών ήταν ότι άφησαν όλες τις υπόλοιπες διαδικασίες τους και ασχολήθηκαν με την εμπορία των φαρμάκων; Εδώ πέρα δεν πρέπει να το δούμε πάρα πολύ καλά; Δηλαδή, ξαφνικά θα έρθουν οι μεγάλες εταιρείες και θα δημιουργήσουν καρτέλ και μονοπώλια; Εμείς θέλουμε να το επισημάνουμε, ότι αυτή τη στιγμή στο άρθρο 8, ουσιαστικά, έτσι όπως έχει διατυπωθεί θα ευνοηθούν μονοπωλιακές λογικές, οι οποίες δεν είναι και σίγουρο ότι θα ευνοήσουν τον αγρότη και θα μειώσουν το κόστος παραγωγής, αλλά μάλλον θα το αυξήσουν.

Στο άρθρο 18, καθιστά τους συνεταιρισμούς άμεσα εξαρτώμενους από τον εκάστοτε Υπουργό, αφού θα δημιουργηθεί μια επιτροπή, η οποία θα εξετάζει όλες τις αποφάσεις του συνεταιρισμού. Πραγματικά, αυτό βοηθάει στη μείωση της γραφειοκρατίας ή την αυξάνει;

Στο άρθρο 29, η φορολογική μεταχείριση των Ε.Α.Σ. είναι σωστή με το να είναι ίδια με το δημόσιο, όμως μετέχουν στον Ε.Α.Σ. όπως είπα εξαρχής και επενδυτές. Αυτό δεν είναι στρέβλωση της αγοράς;

Είναι πάρα πολλά τα άρθρα και έχουμε καταθέσει γραπτό υπόμνημα, αλλά ειλικρινά θέλω να πω ορισμένες παρατηρήσεις πάνω στα άρθρα, τις οποίες θέλω να ακούσουν και όλοι οι υπόλοιποι φορείς.

Το ΓΕΩΤΕΕ είναι υπέρ των αναγκαστικών συνεταιρισμών, δεν θεωρούμε ότι πρέπει να αλλάξει η φύση τους και δεν είμαστε σύμφωνοι με το άρθρο 32.

Στο άρθρο 41, εδώ μιλάμε για μεγάλο αστερίσκο και μας βάζει σε πολύ μεγάλες σκέψεις για την ΔΙΑΓΕΠ. Πραγματικά, τι θα γίνει με την ΔΙΑΓΕΠ; Ποιος είναι ο ρόλος της; Πώς θα διαχειριστεί την ακίνητη περιουσία; Τι πραγματικά θα γίνει; Θα μιλάμε για εκποίηση, όπου θα έρθουν τα ξένα funds να πάρουν την περιουσία και μετά να πάνε να δημιουργήσουν και ένα συνεταιρισμό με ειδικό φορολογικό καθεστώς;

Θέλουμε να καταθέσουμε πέντε τροπολογίες, τις οποίες έχουμε δώσει ήδη στο Υπουργείο, οι οποίες δεν έχουν κανένα δημοσιονομικό κόστος και αφορούν την εύρυθμη λειτουργία του επιμελητηρίου μας. Σ' αυτό το σημείο θέλω να πω, ότι το ΓΕΩΤ.Ε.Ε. δεν έχει πάρει κρατική χρηματοδότηση από το 1995 και μιλάμε για το μητρώο συνταγογράφων, το οποίο θέλουμε να περάσει στο επιμελητήριο, συμπλήρωση του νομοθετικού μας πλαισίου, για να μπορούμε να προχωρήσουμε και να εκσυγχρονιστούμε σε ένα πλαίσιο, έχοντας τη δυνατότητα να κάνουμε και άλλες παρεμβάσεις μέσω χρηματοδοτικών προγραμμάτων. Μπορώ να τις καταθέσω για να μην σας τρώω το χρόνο, απλά όσον αφορά τα θέματα του δημόσιου είναι εδώ πέρα και το μέλος μας και πρόεδρος του συνδικαλιστικού οργάνου των γεωτεχνικών και θέλουμε να πάρει το λόγο τουλάχιστον για ένα λεπτό, για να πει κάποια θέματα για το δημόσιο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Γαρδικιώτη σας ακούσαμε. Όταν ολοκληρωθεί η διαβούλευση και υπάρχει χρόνος, μπορούμε να δώσουμε τον λόγο και στον κ. Κακαβά. Αφήστε ότι άλλο έχετε πέραν του υπομνήματος και σε ό,τι αφορά τα οικονομικά το Γεωτεχνικό Επιμελητήριο με το PSI, όπως και όλα τα επιμελητήρια, χάσανε πάρα πολλά από τα αποθεματικά τους. Το λέω σωστά κύριε Γραμματέα;

ΜΕΝΕΛΑΟΣ ΓΑΡΔΙΚΙΩΤΗΣ (Γενικός Γραμματέας του ΓΕΩΤΕΕ): Βεβαίως.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βλάχος.

ΓΕΩΡΓΙΟΣ ΒΛΑΧΟΣ (Εισηγητής της ΝΔ): Κυρία Πρόεδρε, μια παρατήρηση. Άκουσα τον συνάδελφο από το Γεωτεχνικό Επιμελητήριο να λέει ότι έδωσε υπόμνημα. Βλέπω μόνο τέσσερα υπομνήματα φορέων, δεν έχουμε άλλα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Είπαμε αρχικά ότι όλα τα υπομνήματα θα τα έχετε ηλεκτρονικά και κάποια απ’ αυτά είναι και έντυπα εδώ. Όλα τα μέλη της Επιτροπής θα ενημερωθούν για τα υπομνήματα.

ΓΕΩΡΓΙΟΣ ΒΛΑΧΟΣ (Εισηγητής της ΝΔ): Κυρία Πρόεδρε, τουλάχιστον μερικά αντίγραφα για τους Εισηγητές θα μας βοηθούσε να τα έχουμε μπροστά μας, τώρα που μιλά ο κάθε φορέας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συμφωνώ σε κάθε Εισηγητή κόμματος να δοθεί ένα σώμα των υπομνημάτων.

Το λόγο έχει ο κ. Πεβερέτος.

ΠΑΝΑΓΙΩΤΗΣ ΠΕΒΕΡΕΤΟΣ (Πρόεδρος του Συνδέσμου Ελληνικής Κτηνοτροφίας (ΣΕΚ): Κυρία Πρόεδρε, θα προσπαθήσω στο σύντομο χρόνο που έχω να συμβάλλουμε με τις θέσεις μας, τις απόψεις μας, ώστε να υπάρξει ένας νόμος περί συνεταιρισμών που θα ανταποκρίνεται στις ανάγκες των αγροτών της χώρας και στην προοπτική.

Μια κατ’ αρχήν παρατήρηση, είναι ότι υπάρχει απόλυτη ανάγκη ο νόμος να αντιμετωπίζει τους συνεταιρισμούς σαν επιχειρήσεις ανταγωνιστικές άλλων επιχειρήσεων του ιδιωτικού τομέα. Τα επιμέρους άρθρα ασφαλώς πρέπει να διασφαλίζουν τη συμμετοχή των μελών στη λήψη των αποφάσεων και τη διαφάνεια. Σε κάθε όμως περίπτωση η εξασφάλιση συνθηκών γρήγορης λήψης αποφάσεων συνέχεια στη διοίκηση και δημιουργίας κλίματος εμπιστοσύνης προς τα τραπεζικά ιδρύματα, αλλά και τους άλλους συναλλασσόμενους είναι για εμάς ζωτικής σημασίας. Οι συνεταιρισμοί θέλουμε να τονίσουμε δεν είναι ούτε κόμματα ούτε σωματεία.

Σε ό,τι αφορά το νομοσχέδιο για τους συνεταιρισμούς δεν έγινε ουσιαστικός διάλογος κατά τη γνώμη μας με τις συνεταιριστικές οργανώσεις και τους φορείς τους που θα οδηγούσε σε ένα απλό λειτουργικό με σεβασμό στις συνεταιριστικές αρχές νομικό πλαίσιο. Στην πράξη γίνεται νομοθέτηση χωρίς τους συνεταιρισμούς. Αν δεν δούμε, αν δεν ανιχνεύσουμε τις αιτίες, τους λόγους που οι συνεταιρισμοί δεν αναπτύχθηκαν, όπως μπορούσαν και έπρεπε στη χώρα μας, ενώ αντίθετα απαξιώθηκαν σε μεγάλο βαθμό, δεν θα δημιουργήσουμε εκείνο το νομοθετικό πλαίσιο που θα τους απελευθερώνει, θα δίνει ώθηση για την ανάπτυξή τους.

Πολλοί είναι οι λόγοι, θα αναφέρω τρεις. Πρώτον, υπό τη διεύθυνση των συνεταιρισμών από το κράτος, που τους χρησιμοποιούσε κατά βούληση για πολλά χρόνια με υποχρεωτική κατάθεση χρημάτων του άτοκα στην ΑΤΕ. Παρέμβαση των συνεταιρισμών στη συγκέντρωση αδιάθετων προϊόντων με εντολή του κράτους χωρίς πληρωμή απ’ αυτό, τα φοράγανε στην πλάτη τους τα χρέη. Αυτή η αντιμετώπιση δημιούργησε την αντίληψη στους αγρότες ότι ο συνεταιρισμός δεν είναι τίποτε άλλο παρά το μακρύ χέρι του κράτους. Δεν τους ένοιωσαν οι αγρότες σαν δικές τους επιχειρήσεις. Αυτό είναι πολύ σοβαρό το θέμα.

Δεύτερον, η συνεχής αλλαγή της νομοθεσίας περί συνεταιρισμών είτε με τροποποιήσεις στο υπάρχον ή στο προηγούμενο πλαίσιο είτε με αλλαγή νόμων. Είχαμε δηλαδή μια συνεχή διαφοροποίηση, ενώ για τις ανώνυμες εταιρίες ο νόμος υπάρχει από το 1920.

Τρίτον, ο κομματικός παρεμβατισμός, η κομματικοποίηση των συνεταιρισμών από την εκλογή των Δ.Σ. μέχρι και τη διαχείρισή τους.

Τέταρτον, η ευθύνη των αγροτών που δεν αντιστάθηκαν στα κελεύσματα των κομμάτων και του κράτους, αλλά στην μεγάλη πλειοψηφία τα Δ.Σ. έπαιξαν και έπαιζαν το ρόλο του κομματάρχη.

Ορισμένες παρατηρήσεις, όσες προλάβω, κατ’ άρθρο. Στο άρθρο 4 δεν είναι δυνατόν να προβλέψουμε για τη σύσταση συνεταιρισμού τα 30 μέλη. Δεν υπάρχει πουθενά σε καμία χώρα της Ε.Ε. πάνω από 10 και θα καταθέσω και συγκεκριμένο έγγραφο αυτό. Δεν είναι σωματείο ο συνεταιρισμός. Ο συνεταιρισμός είναι επιχείρηση των μελών του, του κοινωνικού τομέα ναι, αλλά είναι επιχείρηση. Δεύτερον, πρέπει να πάει τουλάχιστον στα 10.

Στο άρθρο 12 δεν είναι δυνατόν να μιλάμε για αντιπροσωπευτική συνέλευση στα 500 μέλη τα 400 να αποτελούν αντιπροσωπευτική συνέλευση. Δεν είναι ευελιξία αυτό. Εμείς προτείνουμε ότι μέχρι τα 150 μέλη να είναι 20% η αντιπροσωπευτική συνέλευση και να μειώνεται. Στα 1000 παράδειγμα προβλέπουμε 5%.

Τρίτον, στο άρθρο 16 δεν πρέπει να εμποδίζεται η εκλογή των επιτυχημένων. Υπάρχουν διοικήσεις, οι οποίες έχουν πετύχει, όπως είναι πολλές συνεταιριστικές, θα αναφέρω το Αίγιο, θα αναφέρω τα Καλάβρυτα, θα αναφέρω την ΕΑΣ Κορινθίας, την ΕΑΣ Αργολίδας που που προέρχομαι εγώ. Δεν μπορεί να παρεμβαίνει ο νόμος και να λέει «δεν μπορείς να είσαι δεύτερη θητεία». Εδώ εναλλακτικά θα μπορούσε ίσως να προβλέψουμε το 20% σε κάθε εκλογή να ανανεώνεται. Εδώ στο ίδιο άρθρο είναι και η σταυροδοσία. Δεν είναι σωματείο ο συνεταιρισμός. Δεν μπορείς να έχεις απλή αναλογική στο συνεταιρισμό. Τι θα γίνει; Επαναφέρουμε τον κομματισμό από την πίσω πόρτα. Θα γίνονται μπλόκια και στο τέλος δεν θα έχουμε και διοικήσεις και θα γίνονται διάφορα. Γι’ αυτό, ζητάμε να μείνει όπως είναι.

Άρθρο 16 παράγραφος 7. Εδώ ο νόμος λέει ότι η ευθύνη είναι προσωπικά εις ολόκληρον. Δηλαδή έκανε ένα λάθος η διοίκηση, μια λάθος εκτίμηση στην αγορά και έστειλε π.χ. πορτοκάλια που στέλνουμε εμείς, στη Ρωσία και δεν πήγαν καλά. Κυνηγιέται με την περιουσία του στα μέλη του συνεταιρισμού. Ποιος θα αναλάβει τους συνεταιρισμούς; Ποιος θα το κάνει αυτό;

Επίσης, στο άρθρο 27 εάν δεν αφαιρεθούν κάποιες προϋποθέσεις -για την εκκαθάριση μιλάω- δεν έχει προχωρήσει καμία εκκαθάριση. Τι ζητάει; Πιστοποιητικό ΕΝΦΙΑ, χορήγηση φορολογικής ενημερότητας, χορήγηση ασφαλιστικής. Μα εάν τα έχει αυτά, δεν θα πήγαινε σε εκκαθάριση ο συνεταιρισμός. Ζητάμε πρώτον να αφαιρεθούν αυτά και, δεύτερον, να δίνεται στον εκκαθαριστή η δυνατότητα να ανοίγει λογαριασμό ειδικό, που να είναι ακατάσχετος, γιατί διαφορετικά εάν μπουν χρήματα μέσα, όποιος προλάβει τα παίρνει.

Τέλος, θέλω να προτείνω το εξής. Υπάρχουν εργαζόμενοι στους συνεταιρισμούς, οι οποίοι είτε γιατί πήγαν σε εκκαθάριση, οι συνεταιρισμοί είτε γιατί έκλεισαν, είναι «στον αέρα». Είναι οικογένειες που δεν έχουν να φάνε και δεν συμβαίνει μόνο στην ΠΑΣΕΓΕΣ αυτό που είναι 22 εργαζόμενοι πέντε μήνες απλήρωτοι, συμβαίνει και στη ΓΕΣΑΣΕ, αλλά και σε άλλους συνεταιρισμούς. Εμείς καταθέτουμε μια τροπολογία από τις εισφορές που έπρεπε να δώσει ο ΕΛΓΑ στη ΓΕΣΑΣΕ το 2011 και στην ΠΑΣΕΓΕΣ το 2013, για ένα χρόνο, να καλυφθούν οι υποχρεώσεις προς το δημόσιο στους ασφαλιστικούς οργανισμούς και στους εργαζόμενους, η εναλλακτική λύση θα ήταν σε αυτό να τις απορροφήσουν εταιρίες του δημοσίου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Ο Σύνδεσμος Ελληνικής Κτηνοτροφίας έχει καταθέσει και υπόμνημα. Η κυρία Ελένη Πίτσα, Πρόεδρος του Αγροτουριστικού Συνεταιρισμού Γυναικών Μεσότοπου Λέσβου, δεν είναι παρούσα, συνεπώς το λόγο έχει ο κ. Παλαιολόγου από την ΟΣΕΓΟ.

ΜΙΧΑΗΛ ΠΑΛΑΙΟΛΟΓΟΥ (Πρόεδρος της Ομοσπονδίας Σωματείων Εργαζομένων Γεωργικών Οργανώσεων Ελλάδος (ΟΣΕΓΟ)): Ευχαριστώ, κυρία Πρόεδρε. Ως Πρόεδρος της Ομοσπονδίας Σωματείων Εργαζομένων στις Γεωργικές Οργανώσεις της χώρας, ανεβαίνω σε αυτό το Βήμα γνωρίζοντας το βάρος της ευθύνης λόγου μου, καθώς εκπροσωπώ έναν από τους βασικότερους πυλώνες του συνεταιριστικού κινήματος της χώρας, τους εργαζόμενους σε αυτούς.

Θεωρώ επιβεβλημένο πριν απ' όλα να υπογραμμίσω και να διατρανώσω την απόλυτη αλήθεια ότι ιδιαίτερα τα τελευταία χρόνια της οικονομικής κρίσης, οι εργαζόμενοι στους αγροτικούς συνεταιρισμούς στο μεγαλύτερο ποσοστό τους, ήταν αυτοί που παραμερίζοντας το ατομικό τους συμφέρον, «έβαλαν πλάτη» προκειμένου να συμβάλουν στον μέγιστο βαθμό στην επιβίωση των συνεταιρισμών και στη διασφάλιση της συνεταιριστικής ιδέας, γνωρίζοντας βιωματικά ότι η διασφάλιση της επιβίωσης και εξέλιξης των αγροτικών συνεταιρισμών δεν συνιστά μόνο απαραίτητη προϋπόθεση για τη δική τους ατομική και συγκυριακή επιβίωση, αλλά επίσης ένα από τους σημαντικότερους φορείς ελπίδας για το μέλλον της οικονομίας της χώρας, άρα και των μελλοντικών γενεών.

Οι μέχρι σήμερα νομοθετικές προβλέψεις για τους Αγροτικούς Συνεταιρισμούς, υπήρξαν αναποτελεσματικές και απογοητευτικές και δεν κατάφεραν να λύσουν χρονίζοντα ζητήματα στο χώρο αυτό. Έτσι, η αναζήτηση ενός νέου νομοθετικού πλαισίου ήταν απαραίτητη και γέννησε την προσδοκία ότι μπορεί να φέρει τις απαιτούμενες για τον εκσυγχρονισμό της συνεταιριστικής ιδέας, ριζικές αλλαγές. Δυστυχώς, το σχέδιο αυτό νόμου, παρά τις ιδιαίτερες υποσχέσεις και βαρύγδουπες σκέψεις της Αιτιολογικής Έκθεσης, δεν επιβεβαίωσε αυτή την προσδοκία, καθώς σε γενικές γραμμές, δεν επιφέρει καμία καινοτομία αντιθέτως, έρχεται σε αντίθεση με τις συνεταιριστικές αρχές να διαλύσει σε μια κρίσιμη στιγμή για την ελληνική γεωργία, το συνεταιριστικό κίνημα. Αυτό που τελικά, προσέθεσε, είναι μια αύρα πεπαλαιωμένης αντιλήψεις κρατισμού από την οποία διαπνέεται το μέγιστο μέρος των ρυθμίσεων του.

Επαναφέρει ή ιδρύει εξαρχής κρατικούς μηχανισμούς παρεμβάσεις και ελέγχου των Αγροτικών Συνεταιρισμών, ελέγχους σκοπιμότητας και όχι νομιμότητας, δημιουργώντας ένα θεσμικό πλαίσιο δυσκίνητο, γραφειοκρατικό, που περιορίζει και περιπλέκει τη λειτουργία των Ενώσεων και επεμβαίνει σε διάφορους περιορισμούς τον τρόπο διοίκησης των Συνεταιριστικών Οργανώσεων. Αυτό που κυρίως χρειάζεται ο Συνεταιρισμός στην Ελλάδα, είναι να αποκατασταθεί η κλονισμένη εμπιστοσύνη της κοινωνίας συνολικά στο Συνεταιριστικό Κίνημα και δημιουργία πεποίθησης ότι αποτελεί χρήσιμο εργαλείο για την ανάπτυξη και την αποδοτικότητα της γεωργικής οικονομίας. Αυτός ο στόχος, δεν μπορεί να επιτευχθεί με ένα και ασφυκτικό πλαίσιο τυπικού ελέγχου και εποπτείας των διοικήσεων των Ενώσεων, αλλά με τη θεσμοθετημένη συμβολή της πολιτείας, την παροχή των εργαλείων εκείνων και των μέσων για την καλύτερη σύγχρονη οργάνωση της παραγωγής και της προώθησης των συνεταιριστικών προϊόντων και την αύξηση της ανταγωνιστικότητάς τους.

Επί των άρθρων. Πρωτίστως αναφέρω, πως το εν λόγω σχέδιο νόμου για τους Αγροτικούς Συνεταιρισμούς αφήνει εκτεθειμένος τους εργαζόμενους αφού μια κυβέρνηση αριστερή θα έπρεπε να έχεις τον πρώτο και κύριο μέλημα της τη διασφάλιση των εργαζομένων. Έχω καταθέσει υπόμνημα, υπάρχουν πάρα πολλές ιδιαιτερότητες και προτείνουμε, ο ν.4015 τη συρροή των ανέργων που έφερε στους εργαζόμενους, να υπάρχει τουλάχιστον μια ρύθμιση ούτως ώστε με αποσπάσεις ή στον ΟΠΕΚΕΠΕ ή στους φορείς του Υπουργείου Γεωργίας ή με ειδικά προγράμματα ΟΕΑΘ να καλύψουμε αυτή τη μεγάλη αδικία. Θα σας καταθέσω σχετικό υπόμνημα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καραμπάσης από το ΣΥΒΑΑ, ο οποίος έχει καταθέσει και υπόμνημα.

ΜΑΪΣΤΡΟΣ ΚΑΡΑΜΠΑΣΗΣ (Πρόεδρος του Συλλόγου Βιοκαλλιεργητών Αγορών Αττικής): Κυρία Πρόεδρε, κ. Υπουργέ, αξιότιμες κυρίες και κύριοι, ο σύλλογος δύο καλλιεργητών αγορών Αττικής, ιδρυθείς το 2002, είναι ο πρώτος φορέας συλλογικότητας παραγωγών της χώρας μας. Η τοποθέτηση η δική μας, αφορά το άρθρο 47 του σχεδίου νόμου. Συγκεκριμένα, θα ήθελα να σας αναφέρω, ότι οι αγορές των παραγωγών αποτελούν για όλο τον αγροτικό κόσμο ένα εργαλείο ανάπτυξης, ένα εργαλείο που «λύνει τα χέρια» στην προώθηση των προϊόντων, στηρίζει την ελληνική οικονομία και δίνει απεριόριστες δυνατότητες στους Έλληνες παραγωγούς να προωθήσουμε τα προϊόντα τους.

Θεωρούμε ότι, από το 2014 που ξεκίνησε η προσπάθεια της κυβέρνησης να νομοθετηθούν οι αγορές των παραγωγών μέχρι σήμερα, ότι έχει γίνει ένας διάλογος σε ικανοποιητικό πλαίσιο, παρόλα αυτά διαπιστώνουμε, ότι στην τροποποίηση του ν.4235, άρθρο 56 που έχει κατατεθεί προς συζήτηση, υπάρχουν κάποια πράγματα τα οποία χρήζουν διόρθωσης.

Συγκεκριμένα: Στο άρθρο 47 του σχεδίου νόμου, στην παράγραφο 1, προβλέπεται ότι: «στις αγορές παραγωγών συμμετέχουν παραγωγοί συμβατικής και βιολογικής γεωργίας». Θεωρούμε, ότι είναι απαραίτητο να υπάρχει διάκριση των σημείων πώλησης των συμβατικών και των βιολογικών προϊόντων. Δεν μπορούμε στο ίδιο σημείο πώλησης να έχουμε παραγωγούς που πουλάν συμβατικά και παραγωγούς που πουλά βιολογικά προϊόντα. Προτείνουμε, λοιπόν, να τροποποιηθεί το συγκεκριμένο άρθρο και να αναφέρεται, ότι σε κάθε Περιφερειακή Ενότητα μπορούν να λειτουργούν αγορές παραγωγών, με προϊόντα, συμβατικής ή και βιολογικής γεωργίας.

Στην συνέχεια και στην παράγραφο 1, β,: Προβλέπεται, ότι συμμετέχουν στις αγορές παραγωγών, παραγωγοί εγγεγραμμένοι στο Μητρώο Αγροτών και Αγροτικών Εκμεταλλεύσεων. Αυτό, ανοίγει την πόρτα, στην συμμετοχή οποιουδήποτε δεν είναι κατά κύριο επάγγελμα αγρότη. Ενώ, το αρχικό νομοσχέδιο του 2014, μίλαγε για την συμμετοχή των κατά κύριο επάγγελμα αγροτών, η συγκεκριμένη τροποποίηση που έρχεται, ανοίγει την πόρτα και σε αυτούς που δεν είναι κατά κύριο επάγγελμα αγρότες. Εγώ πιστεύω, ότι οφείλουμε να στηρίξουμε τον αγρότη ή τουλάχιστον με κάποιον τρόπο να διασφαλίσουμε, το ποιοι συμμετέχουν στις αγορές παραγώγων και να μην δημιουργήσουμε, κύριε Υπουργέ, αθέμιτους ανταγωνισμούς, να μην δημιουργήσουμε προβλήματα, να μην οδηγήσουμε τις αγορές παραγωγών στο επίπεδο που είναι σήμερα, οι λαϊκές αγορές που λειτουργούν στην χώρα μας εδώ και πάρα πολλά χρόνια.

Τρίτον, στην παράγραφο 1, γ. Αναφέρεται, ότι για την λειτουργία αγοράς παραγωγών συστήνεται Αυτό-διαχειριζόμενος Φορέας Αστικού μη Κερδοσκοπικού χαρακτήρα. Εδώ, τι κάνουμε; Ανοίγουμε τις πόρτες σε εταιρείες και σε συμφέροντα για να μπουν στις αγορές των παραγωγών; Προτείνουμε, λοιπόν, ο αυτοδιαχειριζόμενος Φορέας, να είναι αποκλειστικά και μόνο Συλλογικότητες, Ενώσεις, Σωματεία Παραγωγών, όπου τα μέλη τους θα είναι αποκλειστικά και μόνον κατά κύριο επάγγελμα αγρότες.

Σας ευχαριστώ πάρα πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε και εμείς, κύριε Καραμπάση. Το λόγο έχει κ. Κουτλιάμπας.

ΝΙΚΟΛΑΟΣ ΚΟΥΤΛΙΑΜΠΑΣ (Πρόεδρος του ΑΣΕΠΟΠ Βελβεντού): Θα ήθελα, καταρχήν, να σας ευχαριστήσω για την πρόσκληση. Καταλαβαίνω, ότι είναι πολύ λίγος ο χρόνος και δεν υπάρχει το περιθώριο για να αναλύσουμε άρθρα, αλλά υπάρχουν κάποια άρθρα που έχουμε επισημάνει ως Οργάνωση, ότι πιθανόν, δεν θα έπρεπε να υπάρχουν. Βέβαια, για κάποια από αυτά, υπάρχει και η απορία, εκτός των άλλων, για το ποιος είναι ο σκοπός της ύπαρξής τους.

Σε ό,τι αφορά το άρθρο 4, που αναφέρεται για τα μέλη. Είναι κάτι το οποίο φαίνεται απλό, είναι όμως πάρα πολύ επικίνδυνο. Τα μέλη σε έναν Συνεταιρισμό θα πρέπει να καθορίζονται ανάλογα με την περιοχή, γιατί υπάρχουν περιοχές που έχουν δεκαπέντε - άτομα - αγρότες στο χωριό τους και υπάρχουν και περιοχές που έχουν 5000. Οπότε, αντιλαμβάνεστε, ότι δεν θα μπορούσε να ισχύει το ίδιο άρθρο και για τις δύο περιοχές.

Σε ό,τι αφορά το άρθρο 6, αναφέρθηκε και πριν, για τα μέλη-επενδυτές. Εμείς, πιστεύουμε, ότι δεν πρέπει να υπάρξει τέτοια διάταξη σε κανένα νόμο περί Συνεταιρισμών.

Τώρα, θα ήθελα να πάμε στο άρθρο 8, που αναφέρεται για τα δικαιώματα των μελών. Υπάρχει ήδη διάταξη στον υπάρχον νόμο και στους πιο παλιούς και ποια είναι τα δικαιώματα του κάθε μέλους, τι μπορεί να ζητά και τι είναι υποχρεωμένη η Διοίκηση και ο Συνεταιρισμός να παρέχει. Με αυτό το άρθρο, όπου θα μπορεί το κάθε μέλος να ζητά οποιοδήποτε έγγραφο του Συνεταιρισμού, πιστεύουμε ότι θα οδηγηθεί σε μια στρεβλή κατάσταση. Εάν πάμε στις αρχαιρεσίες, αυτό, βέβαια, αντιτίθεται στις Διεθνείς Αρχές του Συνεργατισμού και αυτό, θα πρέπει να το ξέρετε. Όπως, και σε ό,τι αφορά το Ταμείο Συνεταιριστικής Εκπαίδευσης, όπως και για την Α.Ε. που θα δημιουργηθεί. Όλα αυτά, βέβαια, μπορούμε να τα κλείσουμε με τρεις λέξεις, δηλαδή, θα πρέπει τελικά να κάνουμε μάθημα από το μηδέν για το τι είναι Συνεταιρισμός. Από εκεί πρέπει να ξεκινήσουμε, για να ξέρουνε τουλάχιστον τα μέλη της Επιτροπής, τι θα πρέπει από δω και πέρα να συζητήσουμε.

Σας αναφέρω, ότι η Διεθνής Συνεταιριστική Αρχή, λέει, το εξής: Συνεταιρισμός είναι η αυτόνομη ένωση προσώπων που συγκροτείται εθελοντικά, για την αντιμετώπιση των κοινών οικονομικών, κοινωνικών και πολιτιστικών αναγκών διαμέσου μιας συν-ιδιόκτητης και δημοκρατικά αυτό-διοικούμενης επιχείρησης. Αυτό, τα λέει, όλα. Όλα τα άρθρα που έρχονται στο σχέδιο νόμου, είτε επιπρόσθετα είτε ως αλλαγή, διαφαίνεται, ότι είναι σε πλήρη αντίθεση με τις περισσότερες εκ των βασικών Αρχών του Συνεταιρισμού - των Συνεταιρισμών Διεθνώς. Επίσης, δεν ξέρουμε και κατά πόσον αυτά είναι σύννομα ή αντισυνταγματικά.

Για να κλείσω, θεωρώ, ότι με το νέο νόμο οι οργανώσεις θα οδηγηθούν σε πλήρη κρατικό παρεμβατισμό με τον τρόπο που πάνε να περάσουν, γιατί υπάρχουν κενά, ασάφειες και διατάξεις που δεν έχουν διευκρινιστεί. Το αποτέλεσμα θα είναι, ότι το αμέσως προσεχές διάστημα οι 20 - 30 - 40 συνεταιρισμοί στην Ελλάδα που είναι υγιείς - και δε νομίζω να είναι περισσότεροι - θα οδηγηθούμε σε ανεύρεση νέων μορφών εταιρειών. Θα είναι η πιο εύκολη λύση για μας, με μια απόφαση των γενικών συνελεύσεων μας και πιθανά από δω και πέρα η Ελλάδα θα είναι η μοναδική χώρα παγκόσμια, που θα μείνουν οι συνεταιρισμοί σε σφραγίδες. Εάν όντως θέλετε να κάνετε αυτό, προχωρήστε το. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μελεμικλής.

ΒΑΣΙΛΕΙΟΣ ΜΕΛΕΜΙΚΛΗΣ - Πρόεδρος της Πανελλήνιας Διεπαγγελματικής Οργάνωσης Ακατέργαστου Καπνού (Πα.Δ.Ο.Α.Κ.): Ευχαριστώ, κυρία Πρόεδρε. Ονομάζομαι Μελεμικλής και είμαι από τη Δράμα, καπνοπαραγωγός, κτηνοτρόφος και ένας από τους ανθρώπους που έχει ιδρύσει και έναν αγροκτηνοτροφικό συνεταιρισμό, τον οποίο είχαμε την τιμή να τον επισκεφτούν δύο Υπουργοί, ο κ. Αποστόλου να τον εγκαινιάσει και ο κ. Τσαυτάρης να τον δει και να πει δημόσια, ότι υπάρχουν όντως και πρότυπες ιδέες σε αυτή τη χώρα. Έτσι, λοιπόν, πίσω από αυτό που έχουμε ως όπλο, σήμερα νομίζω, ότι μπορούμε να εκφράσουμε ελεύθερα – πάντα βέβαια σε αυτόν τον ναό εδώ της δημοκρατίας - τη γνώμη μας περί συνεταιρισμών και ευχαριστώ για την ευκαιρία που μου δίνετε.

Παράλληλα, όμως, με την ευχαρίστηση και τον ενθουσιασμό που μετά από χρόνια η Βουλή των Ελλήνων θα ακούσει και τους καπνοπαραγωγούς και όχι μόνον, με γεμίζει με ένα υπερβολικό άγχος και απογοήτευση - θα έλεγα - γιατί ύστερα από ένα τόσο βεβαρημένο παρελθόν σ' αυτή τη χώρα και για τους συνεταιρισμούς, συνεχίζουμε να ψάχνουμε νόμους και νομοσχέδια, καθώς και τροποποιήσεις τη μία μετά την άλλη για να φτιάξουμε μια καινούργια ιδέα που λέγεται συνεταιρισμός. Νομίζω, όμως, ότι η πολιτική ηγεσία του τόπου πρέπει ξανά να το υποβαθμίζει σκόπιμα; Το διαλύει γιατί δεν το γνωρίζει; Εκφράζει κάποια άλλα συμφέροντα; Ο συνεταιρισμός είναι μια καταξιωμένη λέξη και πράξη σε όλο τον κόσμο, μια λέξη που εκφράζει ανάπτυξη, ευημερία και σε πολλές περιπτώσεις μια σιγουριά για την επόμενη μέρα. Το συνεταιρίζεσθαι είναι ένα συνταγματικά κατοχυρωμένο δικαίωμα του Έλληνα παραγωγού, που πάντα η εξουσία στη χώρα μου θέλει να το ελέγχει και στην ουσία να το απαξιώνει.

Κυρίες και κύριοι Βουλευτές, την παγκόσμια κρίση στην οποία ένα από τα μεγάλα θέματα είναι και η χώρα μας, τη δημιούργησαν τα μονοπώλια είτε ιδιωτικά είτε κρατικά, γιατί και τα δύο ενδιαφέρονται για ατομικά συμφέροντα εξουσιαζόντων. Η μοναδική λύση και το αντίπαλο δέος είναι το κοινωνικό επιχειρείν σε οποιοδήποτε τομέα της οικονομίας. Τα τσιφλίκια και τα κολχόζ απαξίωσαν τη γη, την παραγωγή της και τους ανθρώπους που δούλευαν εκεί. Το κοινωνικό επιχειρείν δεν θυμάμαι ποτέ στη χώρα μας να το ενισχύσαμε, να το βοηθήσαμε ή να προσπαθήσαμε να το αναπτύξουμε. Δεν θυμάμαι ποτέ στα σχολικά μου έτη, αλλά και σε αυτά που τα παιδιά μου μεγάλωσαν, να μου έκαναν ή να συμμετείχα σε ένα μάθημα κοινωνικού επιχειρείν του συνεργάζεσαι, της συνεργατικής δράσης, γιατί ο ατομικισμός ήταν στο έπακρο και η ομαδικότητα στο εκτελεστικό απόσπασμα.

Ειλικρινά, στη νέα κυβέρνηση είχα στηρίξει και εγώ το κρυφό μου πόθο για την ανάπτυξη και την υποστήριξη της κοινωνικής επιχειρηματικότητας. Φυσικά κοινωνική επιχειρηματικότητα με κρατικό χωροφύλακα δεν υπάρχει, με πολιτικό καθοδηγητή φυσικά εξυπακούεται και χωρίς κυβερνητικό επιβλέποντα. Αλήθεια, οι κυβερνήσεις που κυβερνούν τη χώρα μου τα τελευταία χρόνια αγαπούν τόσο πολύ το κοινωνικό επιχειρείν, που το πρώτο που σκέφτονται να κάνουν είναι να φτιάξουν ένα νόμο γι' αυτό; Αφού, λοιπόν, εσείς το αγαπάτε, οι προηγούμενοί σας ήταν ερωτευμένοι με αυτό, γιατί στη χώρα όταν μιλάμε για συνεταιρισμό, αντιμετωπίζουμε την οργισμένη αποστροφή του πολίτη;

Φυσικά οι ευθύνες δεν είναι μόνο δικές σας ή των προηγουμένων σας, αλλά αναλογούν και σε όλους τους εμπλεκόμενους στο παρεξηγημένο κοινωνικό επιχειρείν. Οι πολιτικοί, βέβαια, κάνατε τη δουλειά σας, όμως οι φυσικές μας ηγεσίες, οι ηγεσίες των συνεταιρισμών εξυπακούεται ότι είχαν και έχουν μεγάλες ευθύνες πίσω απ' αυτό. Πολλές από αυτές ήταν το μακρύ χέρι της πολιτείας, πολλοί έγιναν Βουλευτές, Ευρωβουλευτές, Δήμαρχοι, τοπικοί παράγοντες, αλλά το «εφιαλτήριο» που άφησαν πίσω γεμάτο σαράκι, γεμάτο ψίχουλα, άλλοι θέλουν να το ανακτήσουν και άλλοι απεχθάνονται να το αγγίξουν.

Δεν είναι άραγε καιρός στον τομέα αυτό να έχουμε τη λειτουργία συγκεκριμένων κανόνων, που θα εγγυώνται το ελεύθερο δικαίωμα του επιχειρείν και τα κατακεραυνωμένα της διαχείρισης; Αυτό περιμέναμε από εσάς και κατά πάσα πιθανότητα φταίει ο Νώε ίσως, που διέσωσε το ανθρώπινο είδος. Εάν, όμως, θα φτιάξουμε μια Εξεταστική Επιτροπή στη Βουλή, μάλλον θα ήταν ανώφελο. Στις περισσότερες ευνομούμενες χώρες του κόσμου πέρα από τις νομοθετημένες αρχές του συνετερίζεσθαι, δεν υπάρχει ειδικός νόμος για τους αγροτικούς συνεταιρισμούς.

Εδώ η κάθε κυβέρνηση που βγαίνει, «καίγεται» να φτιάξει ένα ειδικό νόμο για τους αγροτικούς συνεταιρισμούς. Άξιο απορίας: Εδώ, τα τελευταία τέσσερα χρόνια, άλλαξαν τρεις φορές τον νόμο με κριτήρια για την ίδρυση ενός αγροτικού συνεταιρισμού. Στον ν.2810 απαιτούνταν 7 μέλη για την ίδρυση του συνεταιρισμού, με τον ν.4045, απαιτούνταν 20 μέλη και με την τροποποίηση τους 7. Και να λοιπόν, που η σημερινή Κυβέρνηση- συνεχίζοντας την καλή ιστορία των προηγούμενων- έφερε και αυτή νόμο. Και τι αλλάζει; Συγκλονιστικά πράγματα, ίσως. Για να ιδρυθεί ένας συνεταιρισμός με γεωργούς, άνευ διάκρισης φύλου, θέλει τριάντα μέλη, με μόνο τρεις γυναίκες. Ρατσισμός άραγε; Σε ένα δημοτικό διαμέρισμα, που πάει να ιδρυθεί ένας συνεταιρισμός, υπάρχει άλλος, τότε απαιτούνται 60 ιδρυτικά μέλη. Θυμίστε μου κάτι. Επιτρέπεται από το Σύνταγμα, να συνεταιριστώ με κάποιον άλλον και να δράσουμε μαζί;

Είπατε κάτι εδώ μέσα, για την κατάργηση των μονοπωλίων; Ίσως επειδή έχω μια μεγαλύτερη ηλικία, δεν τα θυμάμαι όλα αυτά. Το προτεινόμενο νομοσχέδιο έχει δύο σημαντικά άρθρα, που πιστεύω ειλικρινά ότι θα δώσουν ώθηση στην ελληνική γεωργία. Το άρθρο 41, που μιλάει για την επανίδρυση κρατικής επιχείρησης, διαχείριση της γης, κτιρίων, μηχανημάτων. Οι «κακοί» προηγούμενοι, νομίζω την έλεγαν «Αγρογή», οι πιο προηγούμενοι δεν εισήγαγαν τρακτέρ Ursus και Belarus, επαναφέρατε όμως και κάτι τέτοιο. Βλέπεις, υπάρχει και το άρθρο 39, που φτιάχνετε πάλι μια άλλη κρατική επιχείρηση, την οποία ζητάτε να χρηματοδοτήσουν με το 2% των πλεονασμάτων, οι συνεταιρισμοί, για να εκπαιδεύσει αυτή τα μέλη των συνεταιρισμών που θα την πληρώσουν.

Πρέπει να γίνει όμως τόση συζήτηση και προβληματισμός, ούτως ώστε να αναστατώνεται ότι όλος ο κόσμος, για να «εκπαιδευθούν»- ενδεχομένως, οι αγρότες. Από ποιους τελικά; Από αυτούς, που τόσα χρόνια. Για να μην ισοπεδώνω όμως τα πάντα, είμαι απόλυτα σύμφωνος στην διατύπωση του άρθρου 16 - παράγραφος 7 - του νομοσχεδίου, για την ευθύνη του Δ.Σ. και εποπτικού συμβουλίου. Μετατρέπεται σε ευθύνη ομόρρυθμων εταίρων, καθώς πλέον ορίζεται, ότι ευθύνονται προσωπικά και σε ολόκληρο έτος, για κάθε ζημία που προκάλεσαν στον αγροτικό συνεταιρισμό, κατά την άσκηση των καθηκόντων τους, και βέβαια όχι μόνο ευθύνονται αλλά να αποζημιώνουν- τόσο οι ίδιοι, όσο και οι πρώτου βαθμού συγγένειας.

Θα περίμενα όμως, από μια Κυβέρνηση που ενδιαφέρεται για την ανάπτυξη του αγροτικού τομέα, να προχωρήσει σε άμεσα βήματα για να περιορίσουν την γραφειοκρατία- τα αντικίνητρα- και όχι να προσθέσουν και άλλη παθογένεια του παρελθόντος. Αν ο μέσος όρος, που ασχολείται ένας Ευρωπαίος συνάδελφος, έξω από τα γραφεία κρατικών οργανισμών, είναι 2% του ενεργού χρόνου του, σε εμάς είναι πάνω από 10%. Αν, έτσι όπως είναι το σύστημα, οι αγρότες σήμερα μπορούν να αναπτυχθούν, να κάνουν επιχειρήσεις, οι οποίες έχουν στενά πλαίσια «πίσω» από τον νόμο, νομίζω ότι δεν μπορούμε να προχωρήσουμε μπροστά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Ευχαριστούμε, τον λόγο έχει ο κ. Σκούτας - Πρόεδρος της Ένωσης Οινοποιητικών Συνεταιρισμών Σάμου - βλέπω ότι είναι παρών και ο Αντιπρόεδρος και δύο μέλη.

ΙΩΑΝΝΗΣ ΣΚΟΥΤΑΣ - Πρόεδρος της Ένωσης Οινοποιητικών Συνεταιρισμών Σάμου (ΕΟΣΣ) : Εμάς το θέμα μας, εκτός από τα γενικότερα θέματα που θα ακουστούν και ακούστηκαν μέχρι τώρα, είναι ασφαλώς το άρθρο 32, που αφορά το θέμα της «αναγκαστικότητας» στη Σάμο. Πρόταση της Ένωσης, είναι η απαλοιφή του άρθρου 32 του νόμου και η αλλαγή, κατά τρόπο που να διασφαλίζεται η σημερινή νομική μορφή. Θα καταθέσουμε σχετική πρόταση, συμπλέοντας μαζί με τους υπόλοιπους αναγκαστικούς συνεταιρισμούς, όπως αυτούς των μαστιχοπαραγωγών της Χίου, των κροκοπαραγωγών Κοζάνης και της Σαντορίνης. Πέρα των ανωτέρω, θα ήθελα να αναφέρω τα εξής. Η υποστήριξη της αναγκαστικότητας πιστεύουμε, ότι δεν είναι ένας ιδεολογικός δογματισμός, αλλά απλά, σεβασμός στην πραγματικότητα, πέρα από ιδεοληψίες. Τι εννοούμε πραγματικότητα;

Πρώτον. Η αναγκαστικότητα της Ένωσης, ίσχυσε μετά από παλλαϊκό αίτημα της κοινωνίας της Σάμου και δεν επιβλήθηκε εκ των άνω. Σε όλους τους αναγκαστικούς συνεταιρισμούς, η αναγκαστηκότητα ίσχυσε και ισχύει, μόνον εφόσον η πλειοψηφία των μελών του συνεταιρισμού- και άρα σε μικρές κοινωνίες, όπως οι συγκεκριμένες- η πλειοψηφία των τοπικών κοινωνιών το επιθυμεί. Μπορούσε και μπορεί να καταργηθεί, με πρόταση της γενικής συνέλευσης. Πραγματικότητα δεύτερη. Η Ένωση Οινοποιητικών Συνεταιρισμών Σάμου, σε ένα καθεστώς κρίσης, όπως και οι υπόλοιποι αναγκαστικοί συνεταιρισμοί- 4 στον αριθμό- συνεχίζουν να δείχνουν αξιοθαύμαστη ανθεκτικότητα και αναπτύσσουν- ικανοποιητικά έως πολύ καλά- οικονομικά αποτελέσματα.

Ειδικά η Ένωση Οινοποιητικών Συνεταιρισμών Σάμου, έχει καταφέρει να εξάγει, πάνω από το 60% με 70% της παραγωγής του νησιού. Έχει μεγάλες συνεργασίες με Γαλλικούς εισαγωγικούς οίκους, με αποτέλεσμα το Samus αυτή τη στιγμή να είναι, ίσως το μοναδικό ελληνικό κρασί, που μπορεί κάποιος να βρει σε κάθε γαλλική κάβα και σε κάθε γαλλικό σούπερ μάρκετ. Η συνεργασία με την METAXAS, έχει ενδυναμωθεί και η Σάμος τα τελευταία χρόνια τροφοδοτεί την εταιρεία METAXAS και την Remy Cointreau, η οποία είναι η εταιρεία που την εξαγόρασε, σχεδόν κατ΄ αποκλειστικότητα. Η σύμπλευση με τα ελληνικά κελάρια οίνων του κυρίου Κουρτάκη, τόσο στην Ελλάδα, όσο και σε επιλεγμένες χώρες του εξωτερικού, όπως είναι η Γερμανία, καθώς και η συνεργασία με την LIDL Ευρώπης, είναι νέες ελπιδοφόρες συνεργασίες. Πιστεύουμε ότι οποιαδήποτε διατάραξη του νομικού καθεστώτος, αυτή τη στιγμή, σε συνθήκες κρίσης, θα θέσει σε κίνδυνο τα συμβόλαια αυτά και πιθανώς να έχουμε βλάβες μη αντιστρέψιμες. Όχι για τον συνεταιρισμό, αλλά για την τοπική κοινωνία ενός ακριτικού νησιού που μαστίζεται εσχάτως και από το μεταναστευτικό.

Το Samus, μαζί με μεγάλα κρασιά όπως το Porto, το Madeira και άλλα, είναι τα ελάχιστα που έχουν το δικαίωμα στην Ευρωπαϊκή Ένωση να κυκλοφορούν, έχοντας στην ετικέτα το τοπωνύμιό τους και μόνο. Για ευνόητους λόγους, ακριβώς αυτούς τους συνεταιρισμούς προσπαθούν να προσβάλλουν ιδιωτικά συμφέροντα. Πραγματικότητα τρίτη. Δικαστικές διαμάχες. Οι μοναδικές τελεσίδικες δικαστικές διαμάχες, που αφορούν την Ένωση Οινοποιητικών Συνεταιρισμών Σάμου, είναι δύο αποφάσεις του Συμβουλίου της Επικρατείας, στις οποίες και στις δύο, η Ένωση Οινοποιητικών Συνεταιρισμών Σάμου, δικαιώνεται και θα καταθέσουμε το σκεπτικό των αποφάσεων αυτών. Υπάρχει σε εξέλιξη, διαδικασία στις Βρυξέλλες, μετά από προσφυγή τριών ιδιωτών, από τα 3.000 μέλη μας. Η εξέλιξη στις Βρυξέλλες, που έχει γίνει για προσβολή της αντανακλαστικότητας, είναι σε εξέλιξη. Δεν υπάρχει δικάσιμος, δεν υπάρχει δικαστήριο και είναι σε ένα προδικαστικό επίπεδο.

Η Ένωση, υποστηρίζει προς την Ευρωπαϊκή Επιτροπή, ότι η ανταγωνιστικότητα, σε ευρωπαϊκό επίπεδο, δεν θίγεται από την οινοπαραγωγή στην Σάμο, καθώς η ποσότητα αυτής, είναι πολύ μικρή και φαίνεται, πιστεύουμε, ότι αυτό θα εισακουστεί. Υπήρχε μία κατάθεση των εταιρειών, η οποία προσβάλλει την ανταγωνιστικότητα στο Λουξεμβούργο, στο Συμβούλιο Ανθρωπίνων Δικαιωμάτων. Ακόμα και εκεί, η όλη υπόθεση, έχει πάει σε προσφυγή στην μείζονα σύνθεση. Άρα, οι μοναδικές τελεσίδικες αποφάσεις, είναι αυτές που δικαιώνουν την Ένωση Οινοποιητικών Συνεταιρισμών Σάμου.

Πραγματικότητα τέταρτη. Η Ευρωπαϊκή Επιτροπή έχει δεχθεί, εντός της Ευρωπαϊκής Ένωσης, τέτοιου είδους παρεκκλίσεις, όταν ειδικοί λόγοι προστασίας προϊόντων το επιβάλλουν. Ζητούμε από την Ελληνική Κυβέρνηση να προσπαθήσει το ίδιο και για τους αναγκαστικούς συνεταιρισμούς του τόπου μας. Ζητάμε να στηριχθεί το δικαίωμα της Ελληνικής Πολιτείας να διατηρεί αναγκαστικούς συνεταιρισμούς, όπου το κοινωνικό συμφέρον επιβάλλει. Ζητάμε να απαλειφθεί το άρθρο 32 και να αντικατασταθεί προς διατήρηση της νομικής μορφής και ζητάμε η Ελληνική Κυβέρνηση να υποστηρίξει, τόσο εντός της χώρας, όσο στους Ευρωπαϊκούς θεσμούς, την αναγκαστικότητα στους υφιστάμενους συνεταιρισμούς. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και εμείς. Το λόγο έχει ο κύριος Γεώργιος Τούμπος, Πρόεδρος της Ένωσης Μαστιχοπαραγωγών Χίου. Έχετε καταθέσει και υπόμνημα.

ΓΕΩΡΓΙΟΣ ΤΟΥΜΠΟΣ (Πρόεδρος της Ένωσης Μαστιχοπαραγωγών Χίου): Κυρία Πρόεδρε, κύριε Υπουργέ, κύριοι Βουλευτές, κύριοι συνάδελφοι. Είμαστε εδώ, ερχόμαστε από την Χίο, για να μεταφέρουμε στους νομοθέτες το πρόβλημα το οποίο δημιουργείται με το υπάρχων σχέδιο Νόμου, το οποίο κατατέθηκε στη Βουλή και το οποίο, αυτή τη στιγμή, είμαστε στην διαδικασία της διαβούλευσης. Η Ένωση Μαστιχοπαραγωγών Χίου, έχει την τύχη να διαχειρίζεται ένα μοναδικό παγκόσμιο προϊόν. Τη μαστίχα. Αυτή η διαχείριση, έχει την εξής ιδιομορφία. Η μαστίχα είναι ένα γεωργικό προϊόν, το οποίο όμως δεν έχει καμιά σχέση με τα άλλα γεωργικά προϊόντα, ως προς τον τρόπο διαχείρισης και τον τρόπο καλλιέργειας.

Ο νομοθέτης, με το υπάρχον σχέδιο νόμου, έρχεται να αλλάξει έναν τύπο οργάνωσης ο οποίος έρχεται ακόμη από τον μεσαίωνα. Θα σας θυμίσω ότι η Μαόνα του 14ο αιώνα με τους Γενουάτες διάλεξε αυτόν τον τύπο οργάνωσης για να μπορέσει η διαχείριση της μαστίχας να αποφέρει κέρδος, αλλά και να μπορεί να συνεχιστεί η καλλιέργεια της. Έρχεται να θέσει τους όρους εκείνους με τους οποίους ο συνεταιρισμός μας, από αναγκαστικός συνεταιρισμός, να γίνει ελεύθερος συνεταιρισμός. Εμείς, αυτή τη στιγμή έχουμε γύρω στα 4.000 μέλη. Οι 2.800 από αυτούς είναι ενεργοί αγρότες. Το 75% των Μαστιχοπαραγωγών έχει εισόδημα κάτω από 6.000 το ευρώ το χρόνο. Αυτό το εισόδημα πάμε να εξασφαλίσουμε. Η αναγκαστικότητα του συνεταιρισμού της μαστίχας εξασφαλίζει τον μικρό παραγωγό. Δεν μιλάμε για εισοδήματα πάνω από 6.000 ευρώ το 75% των εισοδημάτων μας.

Πέρα από αυτό, όμως, πρέπει να σας πω ότι εμείς στο πλαίσιο της λειτουργίας μας, δεν ζητήσαμε πότε προστατευτισμό. Ζητήσαμε προστασία. Πρέπει να ξέρουμε το καθεστώς μέσα στο οποίο λειτουργούμε. Εδώ και δεκαπέντε χρόνια η στρατηγική μας αφορά την αλλαγή χρήσης της μαστίχας από τρόφιμο ή από χρήση στη Μέση Ανατολή πάμε πλέον στο φάρμακο. Έχουν επενδυθεί χρήματα και έχουμε πάρει ήδη τη μονογραφία από τον ευρωπαϊκό οργανισμό φαρμάκου και εντός του έτους, το αργότερο μέχρι τον Ιούλιο, θα έχουμε τη χρήση ισχυρισμών υγείας από τον ευρωπαϊκό οργανισμό ασφάλειας τροφίμων. Όλα αυτά μας δίνουν τη δυνατότητα να στοχεύουμε πλέον σε αγορές όπου θα καταγράψουμε για τα μέλη μας μια υπεραξία αλλά και για την εθνική μας οικονομία. Δεν είναι δυνατόν, ενώ υπάρχει ο 2169/1993 σε ισχύ, άρθρο 47, να έρχεται ο Έλληνας νομοθέτης και εν μια νυκτί να μας υποχρεώνει σε καταστροφή. Δεν μπορούμε εμείς, από τις υπάρχουσες συνθήκες, εφόσον ο νόμος οριστικοποιηθεί, να λειτουργήσουμε πλέον, γιατί, σε συνδυασμό με τα άλλα άρθρα του νόμου, εμείς από την επόμενη μέρα το πρωί είμαστε δυνητικά υπόδικοι.

Θα ήθελα, λοιπόν, να προτείνω το εξής. Εμείς ζητάμε να αποσυρθεί το άρθρο 32 ή να επαναδιατυπωθεί με τους εξής όρους για την αναγκαστικότητα για μας και τους υπόλοιπους αναγκαστικούς συνεταιρισμούς. Πρώτον, πρέπει να γίνεται αναφορά στους ιδρυτικούς μας νόμους και, όπου οι ιδρυτικοί μας νόμοι έχουν ξεπεραστεί από τη νομοθεσία, να γίνεται αναφορά των εν ισχύ νόμων. Δεύτερον, εφόσον τα μέλη μας θεωρήσουν ότι η Ένωση Μαστιχοπαραγωγών Χίου πλέον δεν εξυπηρετεί τα συμφέροντά τους, να μπορούμε με τη Γενική Συνέλευση και τις προϋποθέσεις του κατάστασης μας, να ερχόμαστε και να λύνουμε την αναγκαστικότητα. Δεν μπορείς στο άρθρο 32 και στο άρθρο 51 να δίνεται η δυνατότητα στους υπουργούς αγροτικής ανάπτυξης και οικονομίας, με μια απλή κοινή υπουργική απόφαση εν μία νυκτί να μας μετατρέπει σε αναγκαστικούς συνεταιρισμούς. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βακάλης.

ΑΘΑΝΑΣΙΟΣ ΒΑΚΑΛΗΣ (Πρόεδρος του Συνεταιρισμού «ΘΕΣ γάλα»): Ευχαριστώ θα ήθελα να σας ευχαριστήσω εκ μέρους των παραγωγών του «ΘΕΣ γάλα» για την πρόσκληση να παραστούμε στην Επιτροπή. Θα ξεκινήσω παρουσιάζοντας εν συντομία τι είναι ο συνεταιρισμός «ΘΕΣ γάλα» και μέσω αυτού να ξεκινήσω και το παράδοξο της σημερινής μας παρουσίας στην Επιτροπή. Χάριν του χρόνου θα πω πολύ σύντομα ότι ο «ΘΕΣ γάλα» είναι ένας Συνεταιρισμός που ιδρύθηκε εν μέσω της κρίσης το 2011 και εκπροσωπεί περίπου το 10% της εγχώριας παραγωγής αγελαδινού γάλακτος. Τα μέλη μας είναι 100 αγελαδοτρόφοι παραγωγοί και περίπου 50 φάρμες. Παράγουμε και διαχειριζόμαστε ημερήσια 120 τόνους, ο ετήσιος τζίρος μας προσέγγισε φέτος τα 26.000.000 και τα τελευταία 2 χρόνια έχουμε εισαγάγει την καινοτομία των αυτόματων πωλητών γάλακτος με 43 καταστήματα αυτή τη στιγμή σε Λάρισα, Θεσσαλονίκη και Αθήνα.

Σε αυτήν μας την προσπάθεια που μόλις περιέγραψα, το Κράτος δεν είχε ή είχε ελάχιστη συμμετοχή και τις περισσότερες φορές η συμμετοχή του Κράτους ήταν προς την κατεύθυνση τού να δημιουργεί εμπόδια και προσκόμματα τόσο στη λειτουργία όσο και στο σχεδιασμό μας. Η παραδοξότητα της σημερινής μου παρουσίας είναι πως, ενώ θα μιλήσω για τις παρατηρήσεις στο σχέδιο νόμου και για τους αγροτικούς συνεταιρισμούς – και έχουμε καταθέσει σχετικό υπόμνημα – παράλληλα βασική θέση, τόσο προσωπική, όσο και τους «ΘΕΣ γάλα», είναι ότι οι συνεταιρισμοί στη χώρα για να λειτουργήσουν σωστά δεν χρειάζονται συνεταιριστικό νόμο. Ένας νόμος δεν μπορεί να φτιάξει τη συνεταιριστική οργάνωση μιας χώρας, μπορεί, όμως, να την καταστρέψει.

Ενισχυτικό της παραπάνω θέσης μας είναι και ένα εξαιρετικά ενδιαφέρον στατιστικό στοιχείο, το οποίο, ενδεχομένως, είναι γνωστό στην Επιτροπή, πως εδώ και περίπου 90 χρόνια ο νόμος για τους συνεταιρισμούς τροποποιείται κατά μέσο όρο μία φορά το μήνα. Αναλογιζόμενοι και το παρελθόν του συνεταιριστικού κινήματος της χώρας μας, καταλαβαίνουμε πως οι όποιες νομοθετικές παρεμβάσεις έγιναν για την εξυγίανση και την αναβάθμιση των συνεταιρισμών δεν είχαν αποτέλεσμα. Το Σύνταγμά μας θέτει το πλαίσιο λειτουργίας των συνεταιρισμών, οι οποίοι δεν πρέπει να διαχωρίζονται ως κάτι ειδικό από τις υπόλοιπες μονάδες που ασκούν οικονομική δραστηριότητα στη χώρα μας, πράγμα, άλλωστε, που συναντάται κατά κόρον σε χώρες του εξωτερικού και της Ε.Ε.. Οι χώρες με πολύ δυνατές συνεταιριστικές οργανώσεις δεν έχουν ειδικούς νόμους περί συνεταιρισμών. Οι συνεταιρισμοί είναι εταιρείες, συνήθως περιορισμένης ευθύνης, με κάποιες ιδιαιτερότητες στο καταστατικό τους, όπως για παράδειγμα, ένα μέλος, μια ψήφος.

Επειδή σήμερα η συζήτηση δεν έχει ως αντικείμενο την κατάργηση του συνεταιριστικού νόμου, που θα επιθυμούσαμε, αλλά το σχολιασμό και την υποβολή προτάσεων για το κείμενο που αφορά το σχέδιο νόμου για τους συνεταιρισμούς, θα ήθελα επιγραμματικά και εν κατακλείδι να αναφέρω τα βασικά σημεία των παρατηρήσεών μας. Πρώτον, δεν είναι αναγκαίο ο νομοθέτης να καθορίζει τον αριθμό των μελών που απαιτούνται για τη δημιουργία ενός συνεταιρισμού, καθώς ο αριθμός αυτός δεν καθορίζει την οικονομική επιφάνειά του. Ανάλογα με το είδος των προϊόντων και των δραστηριοτήτων ενός συνεταιρισμού, θα μπορούσε να υπάρξει ευελιξία αναφορικά με τον αριθμό των μελών του και αυτό να ορίζεται αποκλειστικά από το καταστατικό του. Από το καταστατικό, επίσης, πρέπει να ορίζονται οι περιφέρειες δραστηριοποίησης του συνεταιρισμού ανά την επικράτεια, καθώς και η γεωγραφική προέλευση των μελών χωρίς κανένα περιορισμό.

Δεύτερον, δεδομένου ότι το Κράτος δεν είναι και δεν πρέπει να είναι χορηγός των επιχειρηματικών σχεδίων των συνεταιρισμών, για ποιο λόγο καθίσταται υποχρεωτική η εκ των προτέρων ενημέρωση των κρατικών φορέων για τα επενδυτικά σχέδια των συνεταιρισμών, γεγονός που καταστρατηγεί τη συνεταιριστική αρχή της αυτονομίας και ανεξαρτησίας, την οποία ευαγγελίζεται το παρόν νομοσχέδιο;

Τρίτον, αναφορικά με το μέρος της παραγωγής που θα παραδίδει το μέλος στον συνεταιρισμό, θα ήταν ευχής έργο να παραδίδει όχι μόνο το 80% αλλά το 100% της παραγωγής του. Αυτό, όμως, από το Κράτος δεν μπορεί να θεσμοθετηθεί, καθώς πρακτικά δεν μπορεί να ελεγχθεί και, συνεπώς, πρέπει να αποτελέσει δέσμευση μέσω των εσωτερικών κανονισμών των συνεταιρισμών και όχι μέσω των καταστατικών.

Τέταρτον, παρότι αναγνωρίζουμε ότι η εκπαίδευση αποτελεί σημαντικό παράγοντα της υγιούς λειτουργίας και εξέλιξης ενός συνεταιριστικού σχήματος, δεν κατανοούμε, πρώτον, για ποιο λόγο να γίνεται από κρατικούς φορείς και από ποιους και, δεύτερον, για ποιο λόγο να χρηματοδοτείται υποχρεωτικά ετησίως με το 2% επί των πλεονασμάτων, εφόσον η εκπαίδευση θα γίνεται άπαξ. Για ποιο λόγο το είδος της εκπαίδευσης και τα ποσά για αυτή να μην τα αποφασίζει ο ίδιος ο συνεταιρισμός; Ενδεικτικά σας αναφέρω πως στο «ΘΕΣ ΓΑΛΑ» έχουμε ήδη διεξαγάγει τρεις κύκλους επιμορφωτικών σεμιναρίων για τα μέλη και τους εργαζόμενους μας, τα οποία πραγματοποιήθηκαν σε συνεργασία με ιδιωτικούς φορείς αναγνωρισμένου κύρους. Διαφορετικά, ο τρόπος διαχείρισης των χρημάτων που αφορούν στο 2% επί του πλεονάσματος κινεί υποψίες.

Πέμπτο, όσο αφορά την επιβολή ποινών στα μέλη του Δ.Σ., γιατί θα πρέπει το Κράτος να παρεμβαίνει στο εσωτερικό ενός συνεταιρισμού και να μην τον αφήνει να τιμωρείται από τους ισχύοντες νόμους της αγοράς, εκτός αν οι νόμοι της αγοράς για την Ελληνική Πολιτεία δεν ισχύουν.

Έκτο, το άρθρο της σύμβασης μελλοντικής πώλησης αγροτικών προϊόντων υπήρχε και στον προηγούμενο νόμο. Δεν ελέγχθηκε ποτέ και ούτε μπορεί να ελεγχθεί. Καταστρατηγεί την αρχή της ελευθερίας των συμβάσεων και θα πρέπει ο κάθε συνεταιρισμός να έχει το δικαίωμα της επιλογής των όρων και της διάρκειας των συμβολαίων που συνάπτει. Ως εκ τούτου, προτείνουμε την κατάργηση του συγκεκριμένου άρθρου.

Έβδομο, ο συνεταιρισμός είναι κατεξοχήν παράδειγμα άμεσης δημοκρατίας. Ίσως είναι ο πιο δημοκρατικός θεσμός της Ελληνικής Πολιτείας. Υπάρχει δημοκρατική εκλογή και γενικές συνελεύσεις που θα μπορούσαν από τον νόμο να είναι περισσότερες της μιας τακτικής στη διάρκεια ενός έτους. Για ποιο λόγο το ίδιο το Κράτος να περιορίζει εκ των προτέρων το δικαίωμα του εκλέγεσθαι για τρίτη συνεχόμενη θητεία στα μέλη του, ακόμη και αν αυτά είναι επιλογή της γενικής συνέλευσης; Προς ενίσχυση του επιχειρήματός μας, σας αναφέρω πως κάποιοι συνεταιρισμοί – ελάχιστοι μεν – λειτουργούν με πρότυπα.

Αναφέρω και ένα τελευταίο. Το πιο σημαντικό για εμάς είναι ότι στο άρθρο για τις ομάδες, τις οργανώσεις και τις ενώσεις των παραγωγών διατηρείται η ασάφεια του προηγούμενου νόμου και σε κάθε περίπτωση το συγκεκριμένο άρθρο χρήζει περεταίρω και άμεσης διασαφήνισης των όρων καθώς και άμεσης επεξήγησης του νομικού πλαισίου, υπό το οποίο δύναται αυτές να συστρατευτούν και να δραστηριοποιηθούν στη χώρα μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ. Το λόγο έχει ο κ. Τσιάνος.

ΔΗΜΗΤΡΙΟΣ ΤΣΙΑΝΟΣ (Πρόεδρος της Ένωσης Νέων Αγροτών ΕΝΑ, Ν. Ημαθίας): Σας καλησπερίζω και εγώ. Ευχαριστούμε την Επιτροπή Παραγωγής και Εμπορίου και το Υπουργείο είναι από τις λίγες φορές που μας δίνετε η δυνατότητα να μιλήσουν άτομα και να εκφράσουν κάποιους προβληματισμούς. Θα πω ότι αυτό μας χαροποιεί, απλά με τα λύπης μας παρακολουθούμε ότι υπάρχουν και κάποιοι εκπρόσωποι, οι οποίοι οι ίδιοι έχουν απαξιώσει το συνεταιριστικό κίνημα. Η παρέμβασή μου θα είναι καθαρά για το άρθρο 41, για τη ΔΗΑΓΕΠ, γιατί θεωρούμε ότι ο ρόλος της ήδη φαινόταν από τη διαβούλευση ότι υπάρχουν τρεις εκδοχές και αυτό μας προβληματίζει. Κυρίως φαίνεται ότι δεν είναι απλά ένας φορέας αξιοποίησης δημόσιας αγροτικής γης, αλλά εμπλέκεται και με άλλες εκτάσεις, εξοπλισμό και γενικά σήματα εμπορικά και όλα αυτά μας προβληματίζουν ιδιαίτερα. Θεωρούμε ότι πρέπει να αποσυρθεί αυτό το άρθρο ή χρήζει περισσότερης διαβούλευσης. Είμαι σύντομος γιατί υπάρχουν και συνάδελφοί μου που θέλουν να μιλήσουν, οπότε δεν θέλω να καταχραστώ τον υπόλοιπο χρόνο. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ. Προφανώς θα μοιραστείτε το χρόνο, επειδή είναι από την ΕΝΑ Χαλκιδικής και από την ΕΝΑ Λακωνίας. Τον λόγο έχει ο κ. Γιαλαγκολίδης.

ΠΑΥΛΟΣ ΓΙΑΛΑΓΚΟΛΙΔΗΣ (ΕΝΑ Χαλκιδικής): Επειδή ο χρόνος μας είναι λίγος και είναι πολύτιμος, εμένα θα με καλύψουν οι συνάδελφοί μου. Θα προχωρήσουμε στον επόμενο στο κ. Σταματάκο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ. Το λόγο έχει ο κ. Σταματάκος.

ΔΗΜΗΤΡΙΟΣ ΣΤΑΜΑΤΑΚΟΣ (ΕΝΑ Λακωνίας): Και εμείς θέλουμε να ευχαριστήσουμε το Υπουργείο. Πολλές κυβερνήσεις περάσανε ΝΔ και ΠΑΣΟΚ και ενώ μιλούσαν όλοι για τους νέους ανθρώπους και για το μέλλον της αγροτικής παραγωγής, φτάσαμε λοιπόν στο μέλλον και ήρθε μία κυβέρνηση που μας έφερε σε μία Επιτροπή, τουλάχιστον να πούμε και εμείς κάτι. Αυτό είναι ένα τεράστιο ζήτημα. Θα πω για την μερίδα. Θα σας δώσω ένα παράδειγμα στο λάδι πως γίνεται με την υποχρεωτικότητα της μίας μερίδας και μίας ψήφου. Στις γενικές συνελεύσεις θέλω να σας πω πως συμβαίνει αυτό.

Εγώ είμαι ένας νέος άνθρωπος και επειδή υπάρχουν πολλοί ηλικιωμένοι που μας μεταφέρουν τα κτήματα, έχω αναλάβει 4 και 5 μερίδες ανθρώπων. Όταν πάω στην γενική συνέλευση είμαστε 100 άνθρωποι που μας αναλογούν 4 και 5 και 6 μερίδες. Δηλαδή στην γενική συνέλευση βρισκόμαστε 100 άνθρωποι που έχουμε 400 και 500 μερίδες στην δούλεψή μας. Πάνε οι μεγάλοι 75ρηδες και 80ρηδες και ψηφίζουν για εμένα αν κάνω συμβόλαιο με τον συνεταιρισμό, αν αποφασίσουμε να κάνουμε κάτι διαφορετικό στο συνεταιρισμό και δεν περνάει τίποτα. Θέλω να πω λοιπόν για την υποχρεωτικότητα, να το αφήσουμε να το προβλέπει το καταστατικό του συνεταιρισμού. Σε μερικούς συνεταιρισμούς μπορεί να ισχύει σε εμάς είναι λίγο δύσκολο να προσπαθήσουμε να επέμβουμε σε κάτι καινοτόμο.

Δεύτερον θέλω να πω για την εξυγίανση, που είναι πολύ σημαντικό. Ακούμε τους εκπροσώπους της ΠΑΣΕΓΕΣ και συνδικαλιστικών φορέων να ζητάνε να προσθαφαιρέσουν ή να αφαιρέσουν κάποια πράγματα στο νόμο αυτό. Ούτε εγώ θα έλεγα ότι είναι ο καλύτερος, αλλά από το τίποτα καλύτερα και αυτό. Θέλω να πω ότι αν είχαμε ζητήσει όλοι και ζητάμε όλοι στον Νόμο να προστεθεί: Η άμεση δήμευση των περιουσιακών στοιχείων όλων όσων καταχράστηκαν τόσα χρόνια αυτόν τον συνεταιρισμό. Τότε ένας νέος άνθρωπος θα μπορέσει να προσελκυσθεί και να πάει δίπλα στον συνεταιρισμό να φτιάξει ένα συνεργατικό σχήμα. Εγώ αυτό είχα να πω και τίποτε άλλο. Δηλαδή ένας νόμος είναι ένα άρθρο. Αν λύσουμε αυτό το θέμα, πιστεύω ότι θα λύσουμε και τα υπόλοιπα. Ευχαριστώ πολύ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Τώρα πηγαίνουμε στην ΠΑΣΕΓΕΣ η οποία έχει καταθέσει το υπόμνημα. Δίνουμε τον λόγο στον κ. Θωμά Κουτσουπιά- Αναπληρωτή Πρόεδρο της ΠΑΣΕΓΕΣ.

ΘΩΜΑΣ ΚΟΥΤΣΟΥΠΙΑΣ - Αναπληρωτής Πρόεδρος της ΠΑΣΕΓΕΣ: Κυρία πρόεδρε, κ. Υπουργέ, κύριοι Βουλευτές. Φαίνεται το πολιτικό σύστημα πως υπολογίζει τους συνεταιρισμούς και την ΠΑΣΕΓΕΣ και από τον χρόνο που δίνει στην ΠΑΣΕΓΕΣ και από το πότε έδωσε τον χρόνο για να μιλήσει η ΠΑΣΕΓΕΣ. Η ΠΑΣΕΓΕΣ έχει 300 συνεταιρισμούς-μέλη, οι οποίοι εκπροσωπούν το 85% του κύκλου εργασιών των συνεταιρισμών στην Ελλάδα.

Η θέση της ΠΑΣΕΓΕΣ είναι ότι πρέπει το κράτος να φτιάξει έναν νόμο πλαίσιο που θα ρυθμίζει τα φορολογικά και θα αφήνει τα υπόλοιπα να τα ρυθμίζει το καταστατικό του κάθε συνεταιρισμού είτε είναι πρωτοβάθμιος είτε δευτεροβάθμιος είτε τριτοβάθμια μορφή συνεταιρισμού όπως ακριβώς είναι η ΠΑΣΕΓΕΣ. Θα μπω όμως στον πειρασμό. Έχουμε καταθέσει ένα υπόμνημα καταρχήν με 30 σημεία τα οποία τα έχετε στη διάθεσή σας. Μπορεί να τα έχει ο οποιοσδήποτε. Όμως νομίζω ότι 16 από αυτά είναι σημεία πάρα πολύ σημαντικά. Με τη νέα ρύθμιση για την ευθύνη του Δ.Σ. και του Εποπτικού Συμβουλίου που έχει ευθύνη προσωπικά αλλά και εις ολόκληρον έκαστος. Δηλαδή, αν μας ρωτήσουν στο Εποπτικό Συμβούλιο, που δεν παίρνει αποφάσεις και εάν θα γίνει μια ζημιά, τότε θα πληρώσει με όλη του την περιουσία. Αυτό θεωρείται ότι είναι κίνητρο για να συμμετέχουν στα Διοικητικά Συμβούλια των συνεταιρισμών οι συνεταιριζόμενοι αγρότες.

Δεύτερον: Απαιτείται ένα επιχειρησιακό πρόγραμμα τριών ετών να κατατεθεί στο Υπουργείο. Αυτό το επιχειρησιακό πρόγραμμα είναι στην ευχέρεια του Υπουργού ή της ανάλογης Διεύθυνσης να το εγκρίνει. Αν δεν το εγκρίνει δύο χρόνια, ουσιαστικά παύει να υφίσταται ο συνεταιρισμός, μπορεί να πάει σε εκκαθάριση, αλλά από την άλλη ποια εταιρεία μπορεί να καταθέσει στη δημοσιότητα , να δώσει στη δημοσιότητα, ποιο είναι το επιχειρησιακό πρόγραμμα που θα έχει για τα επόμενα χρόνια;

Τρίτον: Μπαίνουν φραγμοί στην συναλλακτικότητα του συνεταιρισμού με τρίτους. Ακόμη και να το προβλέπει το καταστατικό μόνο και μόνο ότι αυτό πέρασε από το μυαλό αυτών που γράψανε το συγκεκριμένο σχέδιο νόμου, δείχνει την παρεμβατικότητα στους συνεταιρισμούς.

Τέταρτον: Απαγορεύεται στα μέλη των Διοικητικών Συμβουλίων να εκλέγονται πάνω από δύο θητείες. Υπάρχει καμία ιδιωτική επιχείρηση στον κόσμο που να έχει τέτοιο απαγορευτικό; Δεν πιστεύουμε ότι υπάρχει.

Πέμπτο σημείο: Επιβάλλεται συνεταιριστική εκπαίδευση μέσω κρατικού ταμείου που θα πληρώνουν οι συνεταιρισμοί από τα πλεονάσματα. Θεωρούμε ότι είναι απαράδεκτο και θα πρέπει να απομακρυνθεί. Μπορούμε να επιμορφωθούμε μόνοι μας και πιστεύουμε ότι οι περισσότεροι από εμάς που διοικούμε υγιείς συνεταιρισμούς μπορούμε να κάνουμε άνετα σεμινάρια σε οποιοδήποτε στο Υπουργείο.

Έκτον: Ορίζεται μέχρι πότε θα εγγραφεί κάποιος για να πάει να ψηφίσει. Αυτά είναι ρυθμίσεις του καταστατικού. Ρυθμίζεται πόσοι παραγωγοί πρέπει να δώσουν στον συνεταιρισμό. Το ίδιο θα πρέπει να είναι στο καταστατικό. Είναι ουσιαστικά παρεμβάσεις του κράτους σε μια επιχείρηση. Καθίσταται υποχρεωτικό στους αγροτικούς συνεταιρισμούς που έχουν πάνω από 500 μέλη να χάνουν την αντιπροσώπευση: Να έχουν αντιπροσώπευση 400 μέλη, 400 αντιπροσώπους στους 500, όταν για παράδειγμα η FRIESLAND στην Ολλανδία που έχει 15.000 μέλη έχει 110 αντιπροσώπους. Καταλαβαίνετε ότι προχωράμε προς την άλλη κατεύθυνση. Ορίζει ο νόμος με ποιον τρόπο και πότε θα πάρει Γενικό Διευθυντή ο συνεταιρισμός. Αν είναι δυνατόν; Να ορίζει το κράτος το πότε μια επιχείρηση θα προσλάβει Γενικό Διευθυντή.

Δέκατο: Έχετε μπερδέψει και οι προηγούμενοι και εσείς τους συνεταιρισμούς με τις ΔΕΚΟ, με τους Δήμους, και με την Βουλή. Διότι θεωρείτε ό,τι πρέπει να κάνουν Πόθεν Έσχες τα μέλη του Δ.Σ. ως σαν να διαχειριζόμαστε κρατικό χρήμα. Δεν διαχειριζόμαστε χρήμα. Διαχειριζόμαστε τα προϊόντα των μελών μας.

Ενδέκατο: Είναι υποχρεωτικό οι γυναίκες να είναι υποψήφιες και να συμμετέχουν στο διοικητικό συμβούλιο. Δηλαδή υποχρεώνετε ένα συνεταιρισμό, υποχρεώνετε μια επιχείρηση να συμμετέχουν γυναίκες, που μπορεί να μην υπάρχουν οι γυναίκες ή αυτές που είναι να μην είναι ικανές για να μπορούν να συμμετάσχουν. Μπορεί βέβαια σε άλλο συνεταιρισμό, όπως λέει η κυρία, όλες οι γυναίκες να είναι ικανές και να απαρτίζονται μόνο από γυναίκες τα Συμβούλια.

Δωδέκατο: Καθορίζεται σταυροδοσία κατά τέτοιο τρόπο στο 1/3 των μελών, ούτως ώστε να μην υπάρξει πλέον σταθερή διοίκησης σε κανένα συνεταιρισμό.

Δέκατο τρίτο: Για να αποκτήσει ΑΦΜ ένας συνεταιρισμός θα πρέπει πρώτα να εγγραφεί στο Υπουργείο, στο μητρώο. Τι θα ελέγξει; Τη νομιμότητα; Θα δώσει ΑΦΜ; Όχι. Θα ελέγξει τη σκοπιμότητα. Αυτό είναι και ουσιαστικά όλο το νομοσχέδιο, θέλει να ελέγξει τη σκοπιμότητα του συνεταιρισμού και όχι τη νομιμότητα.

Δέκατο τέταρτο: Υποχρεώνετε το Δ.Σ. να συγκαλεί Γενική Συνέλευση μέσα σε έξι μήνες, εάν δεν έχει το ένα πέμπτο του κεφαλαίου. Πιστεύω ότι κ. Υπουργέ εδώ μπερδέψατε τα πράγματα και ενδεχομένως μιλάτε για ανώνυμη εταιρία και όχι για συνεταιρισμό.

Δέκατο πέμπτο: Η νομοθετική εξουσιοδότηση επιτρέπει στους Υπουργούς Οικονομίας και Οικονομικών να πράξουν κατά βούληση στους αναγκαστικούς συνεταιρισμούς. Εμείς είμαστε αντίθετοι σε ό,τι αναγκαστικό υπάρχει ως ιδέα και ως φιλοσοφία. Όμως, οι συγκεκριμένοι συνεταιρισμοί φυλάνε Θερμοπύλες και θα πρέπει να τους δείτε σοβαρά και θα πρέπει να αποφασίσουν αυτοί από μόνοι τους αν θέλουν να γίνουν ελεύθεροι συνεταιρισμοί ή να παραμείνουν αναγκαστικοί. Μια κουβέντα για την ίδια την ΠΑΣΕΓΕΣ. Η ΠΑΣΕΓΕΣ είναι το κορυφαίο πολιτικό και καθοδηγητικό όργανο των αγροτών τα τελευταία χρόνια, από το 1925 και μετά. Και θέλω να πω ότι εκπροσωπεί τη χώρα στην Ε.Ε. και σε περίπου 15 επιτροπές ακόμη, οι οποίες απορρέουν μέσα από τη συμμετοχή.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει η κ. Ιωαννίδου.

ΔΕΣΠΟΙΝΑ ΙΩΑΝΝΙΔΟΥ (Πρόεδρος του Γυναικείου Συνεταιρισμού Άγιος Αντώνιος Θεσσαλονίκης): Σας ευχαριστούμε πολύ για την πρόσκληση. Νομίζω είναι η πρώτη φορά που Γυναικείοι Συνεταιρισμοί μετέχουν σε κάτι τέτοιο, θα είμαι πολύ σύντομη και επιγραμματική. Οι Γυναικείοι Συνεταιρισμοί είναι μια ιδιαίτερη κατάσταση. Χρειαζόμαστε ένα νομικό πλαίσιο εξειδικευμένο στη λειτουργία των γυναικείων αγροτικών συνεταιρισμών, να είναι ξεκάθαρο και σαφές. Επιτέλους, χρειάζεται μια κοινή απόφαση των Υπουργείων Αγροτικής Ανάπτυξης και Οικονομικών για το τι είναι το εισόδημα των μελών των Γυναικείων Συνεταιρισμών. 17 χρόνια το φωνάζουμε, το Υπουργείο Αγροτικής Ανάπτυξης το θεωρεί «αγροτικό», το Υπουργείο Οικονομικών το θεωρεί «επιχειρήσεις». Το είδα στον νέο νόμο ότι πλέον είναι «γεωργικό», ελπίζω να συνεννοηθούν τα Υπουργεία και στη φορολογική μας δήλωση να φαίνεται «αγροτικό».

Τα μέλη των Γυναικείων Συνεταιρισμών πρέπει να έχουν δικαίωμα ασφάλισης στον Ο.Γ.Α.. Όλοι οι Γυναικείοι Συνεταιρισμοί που έχουμε νέα μέλη αντιμετωπίζουμε αυτό το πρόβλημα. Δεν είμαστε οι παλαιές γυναίκες που ήμασταν στον Ο.Γ.Α. και δημιουργήσαμε το συνεταιρισμό. Τα νέα παιδιά δεν έχουν αγροτικό εισόδημα, είναι άνεργα. Είναι ευκαιρία να εργάζονται στους Γυναικείους Συνεταιρισμούς και αυτό να αποτελεί αποδεικτικό για να έχουν δικαίωμα ασφάλισης.

Θέλουμε ένα θεσμοθετημένο όργανο, το οποίο υπήρχε παλιά, η οικιακή αγροτική οικονομία και καταργήθηκε. Δεν υπάρχει τίποτε στη θέση της πέρα από το μητρώο, το οποίο δεν απαντάει σχεδόν ποτέ και δεν είναι σε θέση να μας απαντήσει για θέματα νομικά, λογιστικά, ερευνητικά και να παρέχει εκπαίδευση, επιμόρφωση. Έχουμε τόσα νέα προϊόντα, με τα οποία θα μπορούσαν να ασχοληθούν οι γυναικείοι συνεταιρισμοί, όπως προϊόντα με στέβια, προϊόντα χωρίς γλουτένη κ.λπ. ούτως ώστε να έχουν ανταγωνιστικά προϊόντα στην αγορά.

Ένα άλλο θέμα που θα ήθελα να αναφέρω είναι να προστατευθεί με κάποιο τρόπο το αυθεντικό παραδοσιακό προϊόν, δηλαδή με κάποια σήμανση να διαχωριστεί, να καταλάβει ο ΕΦΕΤ ότι το γνήσιο παραδοσιακό μπορεί να μην είναι τόσο υγιεινό. Σκεφθείτε τα τυριά της Γαλλίας που εάν δεν αναπτύξουν κάποιους μύκητες δεν θα είναι τόσο γευστικά, ενώ ίσως δεν είναι τόσο «υγιεινά». Φυσικά διαφωνούμε με το άρθρο 2 που θέλει τουλάχιστον 3 μέλη. Από τα σκαμπανεβάσματα 20,10, 7, ξανά 20, τώρα πάμε στα 3. Μπορεί να σταθεί γυναικείος συνεταιρισμός με 3 μέλη;

Καταλήγοντας θέλω να προτείνω να επανέλθει το ετήσιο πανελλαδικό συνέδριο των γυναικών - μελών των συνεταιρισμών, όπου εκεί είχαμε μια επιμόρφωση, μια συμβουλευτική, ανταλλάσσαμε γνώμες, καταθέταμε προβλήματα και όλα αυτά. Δεν αρκεί λοιπόν να συμπαθούμε μόνο τους γυναικείους συνεταιρισμούς, αλλά πρέπει να τους δίνουμε και τη δυνατότητα να αναπτυχθούν και σας μιλάω από έναν πετυχημένο γυναικείο συνεταιρισμό. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε την κα Ιωαννίδου. Ο Γυναικείος Συνεταιρισμός Άγιος Αντώνιος έχει καταθέσει και υπόμνημα. Το λόγο έχει ο κ. Στυλιανός Μπαλάσης, Πρόεδρος του Συνεταιρισμού «ΑΛΙΕΥΤΙΚΟΣ ΣΥΝΕΤΑΙΡΙΣΜΟΣ ΒΙΣΤΟΝΙΔΟΣ».

ΣΤΥΛΙΑΝΟΣ ΜΠΑΛΑΣΗΣ (Πρόεδρος του Συνεταιρισμού «ΑΛΙΕΥΤΙΚΟΣ ΣΥΝΕΤΑΙΡΙΣΜΟΣ ΒΙΣΤΟΝΙΔΟΣ»): Θα είμαι πολύ σύντομος, γιατί έχουμε καταθέσει το υπόμνημά μας. Είναι αποτέλεσμα εργασίας από τον Ιούλιο που όρισε ο κ. Υπουργός μια Επιτροπή με τον Πανελλήνιο Σύλλογο Ιχθυολόγων και έχουμε καταθέσει συγκεκριμένες προτάσεις για να επιλυθεί το πρόβλημα των Λιμνοθαλασσσών εκμισθωτών του δημόσιου. Υπάρχουν συγκεκριμένα προβλήματα. Δεν θα υπεισέρθουμε στην ουσία του συγκεκριμένου νομοσχεδίου, απλώς τα προβλήματα είναι εξειδικευμένα. Έχω την τιμή να εκπροσωπώ ένα Συνεταιρισμό, ο οποίος φέτος συμπληρώνει 70 χρόνια, από το 1946 μεταπολεμικά.

Στην ουσία οι Λιμνοθάλασσες και στον Αμβρακικό και στο Μεσολόγγι είναι εκβολικά συστήματα τα οποία μετά το 1980 έχουν υποστεί πανωλεθρία λόγω προβλημάτων των εκβολών των ποταμών, λόγω συσσώρευσης οργανικής ύλης, χάσιμο της παραγωγής από ακραία καιρικά φαινόμενα είτε παγετούς, είτε υπερτροφισμού και τελευταία εμείς στη Βόρειο Ελλάδα έχουμε ένα είδος ξενικό, τον μπλε κάβουρα, που τείνει να ρημάξει τις Λιμνοθάλασσες της περιοχής μας εις βάρος των άλλων ειδών.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Ψαλτοπούλου, από τον Πανελλήνιο Σύλλογο Ιχθυολόγων.

ΧΑΡΙΚΛΕΙΑ ΨΑΛΤΟΠΟΥΛΟΥ (Μέλος του Δ.Σ. του Πανελλήνιου Συλλόγου Ιχθυολόγων Δημοσίου - ΠΣΙΔ): Κύριε Υπουργέ, τα θέματα των Λιμνοθαλασσών ξέρετε πάρα πολύ καλά ότι τα αντιμετωπίζουν οι υπάλληλοι σας, βέβαια κατ' επέκταση οι υπάλληλοι των Περιφερειών, γιατί είναι αποκεντρωμένη αρμοδιότητα, που διαχειρίζονται σε κάθε Νομό τα ιχθυότροφα αυτά ύδατα που τυγχάνει να είναι λίμνες, λιμνοθάλασσες και ποτάμια. Κυρίως όμως τα δημόσια ιχθυοτροφεία είναι οι λιμνοθάλασσες και σαν Σύλλογος ακριβώς τα μέλη μας έχουν καταθέσει πολλές φορές προτάσεις για την ανάγκη να τεθούν ζητήματα για να λυθούν τα προβλήματα αυτά γιατί τα αντιμετωπίζουμε εμείς ως επιστήμονες με τους ανθρώπους που δουλεύουν κατά τόπους σ’ αυτά τα συστήματα. Αυτό το ξέρει και ο κ. Κακαβάς που είναι εκπρόσωπος - ο νεότερος - της Ομοσπονδίας μας και το Γεωτεχνικό Επιμελητήριο, όπου και εκεί ως επιστημονικά μέλη έχουμε καταθέσει προτάσεις.

Θεωρούμε πολύ σημαντικό σε αυτή τη στιγμή που φθάσαμε, να υιοθετηθεί η τροπολογία που καταθέσαμε για τον 420, που είναι ένας αλιευτικός κώδικας του 1970 και δεν μπορεί να καλύψει τις ανάγκες που έχουν δημιουργηθεί από αυτά που σας είπε προηγουμένως ο Πρόεδρος του Αλιευτικού Συνεταιρισμού. Θέλουμε λοιπόν μέσα από αυτή την υιοθέτηση του νόμου, να δοθεί μια δυνατότητα διασφάλισης της ρευστότητας των συνεταιρισμών με τη μείωση των εγγυήσεων που πρέπει να δίνουν για την καλή εκτέλεση των συμβάσεων που έχουμε με το δημόσιο, όμως, αυτά τα χρήματα που είναι δεσμευμένα στις τράπεζες και μιλάμε για ένα συνεταιρισμό ο οποίος μπορεί να έχει και 40.000 δεσμευμένα ως εγγυήσεις, ενώ θα θέλαμε να είναι στο μισό αυτές οι εγγυήσεις για να μπορεί να υπάρξει ρευστότητα. Και έτσι το δημόσιο διασφαλίζεται και με αυτό τον μισό του ποσού.

Επίσης, να καταργηθεί το 5% το οποίο δεν αποτελεί δημόσιο έσοδο γιατί κατατίθεται σε λογαριασμούς ιδιωτικούς, σε ιδιωτικές τράπεζες και δεν μπορεί να τα χρησιμοποιήσουνε εύκολα για να κάνουν τα έργα που πρέπει να κάνουν για να διασφαλίσουν την παραγωγή τους. Μπορεί λοιπόν, να γίνει μέσα από ένα ποσοστό του μισθώματος, ώστε να επανέρχεται σαν επενδύσεις μέσα στα ιχθυοτροφεία, για να μπορούν να λειτουργήσουν οι δημόσιες υποδομές. Ένα πολύ σημαντικό είναι, ότι όταν έρχεται να υλοποιήσει το ελληνικό κράτος δεσμεύσεις από την Ε.Ε. για την απελευθέρωση ειδών που προστατεύονται διεθνώς, όπως είναι τα χέλια, εκεί θα πρέπει να δούμε πόσο θα υπάρξει κι ένα αντισταθμιστικό όφελος υπέρ αυτών που αναγκάζονται να κάνουν αυτή την απελευθέρωση. Διότι δαπανώνται χρήματα σε μισθούς, σε εργαλεία και τα λοιπά.

Θεωρούμε ότι θα πρέπει να γίνουν 7 τα μέλη για τους αλιευτικούς συνεταιρισμούς γιατί θα πρέπει να ξέρετε ότι κάθε συνεταιρισμός έχει μια λιμνοθαλάσσια έκταση η οποία είναι περιορισμένη σε έκταση και δεν μπορεί να είναι η παραγωγή πάνω από 4 με 5 κιλά ανά στρέμμα. Συνεπώς καταλαβαίνετε ότι οικονομικά δεν μπορούν να σταθούν τα δεκαπέντε και είκοσι άτομα για όλες της λιμνοθάλασσες, τουλάχιστον πάνω από τους μισούς θα καταργηθούν και όπου θα φύγει αλιευτικός συνεταιρισμός από τη μέση, να είστε απόλυτα σίγουροι ότι σε λίγο χρόνο δεν θα υπάρξει ούτε η λιμνοθάλασσα, γιατί μπαίνουν άλλες δραστηριότητες να καλύπτουν την προστασία και είμαστε υποχρεωμένοι να διατηρήσουμε την βιοποικιλότητα απέναντι στους διεθνείς οργανισμούς γιατί η λιμνοθάλασσα, τα ποτάμια και οι λίμνες είναι τα συστήματα που δίνουν την βιοποικιλότητα της χώρας.

Για παράδειγμα υπάρχει στον κόσμο ένα ειδικό ψάρι μόνο στη Λίμνη Βιστωνίδα, ένα ειδικό ψάρι που υπάρχει μόνο στη Λίμνη Βόλβη, κάτω στον Αμβρακικό κόλπο και πάει λέγοντας. Κατά βάση είναι αυτά και θεωρούμε ότι είναι ο χρόνος κατάλληλος να ενσωματωθεί τώρα στο νομοσχέδιο, γιατί έχετε και μια πρόταση για την ερασιτεχνική αλιεία και καλό θα είναι τώρα που μιλάμε για συνεταιρισμούς να λύσουμε και τα θέματα των αλιευτικών συνεταιρισμών. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Άννα Μητροπούλου, Μέλος του Δ.Σ. του Ινστιτούτου Συνεταιριστικών Ερευνών και Μελετών.

ΑΝΝΑ ΜΗΤΡΟΠΟΥΛΟΥ - Μέλος του Δ.Σ. του Ινστιτούτου Συνεταιριστικών Ερευνών και Μελετών (ΙΣΕΜ): Ευχαριστώ πάρα πολύ, κυρία Πρόεδρε, θα ήθελα στην μικρή αυτή εισήγησή μου για ένα τόσο σημαντικό ανθρωποκεντρικό θεσμό, να προτάξω τη θλίψη που δημιουργεί στους μελετητές του θεσμού, αλλά και στους αγνούς συνεταιριστές, η κατάργηση στο σύνολό του με το προτελευταίο άρθρο του σχεδίου νόμου, του καλύτερου νόμου που συνετάγη ποτέ για τους αγροτικούς συνεταιρισμούς, του νόμου 2810/2000.

Επί του σχεδίου νόμου επισημαίνουμε επιγραμματικά και συνοπτικά τα εξής: το προτεινόμενο σχέδιο νόμου για τους αγροτικούς συνεταιρισμούς έχει συνταχθεί αντίθετα προς τις παγκοσμίως καθιερωμένες συνεταιριστικές αρχές, τη συνταγματική τάξη και κατά την άποψή μας στοχεύει μέσω ενός μεγάλου μέρους των διατάξεων του, στη διάλυση των συνεταιρισμών, την οποία επιδιώκει είτε με πράξεις είτε με παραλείψεις. Περιέχει διατάξεις που δημιουργούν εξαρτήσεις στους συνεταιρισμούς από εξωτερικούς οικονομικούς παράγοντες, όπως η κατάργηση των πρόσθετων υποχρεωτικών μερίδων. Με αυτόν τον τρόπο όμως, καταργεί την αυτοχρηματοδότηση των συνεταιρισμών, στοιχείο το οποίο πηγάζει από τις αρχές του, διότι ο συνεταιρισμός αποτελεί εξ ορισμού αυτό-βοηθούμενο οργανισμό.

Αυξάνει τον αριθμό των ιδρυτικών μελών και ζητεί από τους συνεταιρισμούς προκειμένου να εγγραφούν στο Μητρώο, την σύνταξη business plan, που σημαίνει εμπόδιο στην ίδρυση νέων συνεταιρισμών. Το Business plan δεν απαιτείται ούτε από το ΓΕΜΗ για τις Α.Ε, βεβαίως, ξέρουμε ότι αντιγράφετε μια διάταξη από άλλη νομοθεσία, η οποία, όμως, δεν σχετίζεται με την εθνική. Για να μη θεωρηθεί, ότι δεν γνωρίζουμε το κείμενο από το οποίο ελήφθη. Ο μεγάλος αριθμός μελών είναι το ζητούμενο στους αγροτικούς συνεταιρισμούς, όμως η συνεννόηση των προσώπων για την ίδρυση ενός συνεταιρισμού είναι το θέμα. Σήμερα παγκοσμίως ο ανώτατος αριθμός μελών για την ίδρυση ενός συνεταιρισμού, πλην των καταναλωτικών, είναι 9 μέλη.

Επιτρέψατε μας να έχουμε την άποψη, ότι τέτοιες διατάξεις τίθενται, όταν οι συντάκτες αυτοσχεδιάζουν, από την στιγμή, που η διεθνής εμπειρία και η πληθώρα έγκυρων μελετών, τους αφήνει αδιάφορους. Καταργεί την συνεργασία μεταξύ των συνεταιρισμών, όταν σήμερα οι συνεταιρισμοί παγκοσμίως έχουν επεκτείνει την δραστηριότητά τους, στην ίδρυση συνεταιριστικών ομίλων με τη μορφή κεφαλαιουχικών επιχειρήσεων, οι οποίες μπορούν να έχουν πρόσβαση στην χρηματοοικονομική αγορά.

Το καθεστώς αυτό φροντίζουν οι συνεταιρισμοί να εξυπηρετεί τα συμφέροντα των μελών των συνεταιρισμών και να παραμένει ο έλεγχος στα μέλη, ώστε ο όμιλος να αποτελεί μόνο ένα τρόπο να αντιμετωπιστούν οι αυξανόμενες απαιτήσεις της κεφαλαιοποίησης, ειδικά για υψηλής προστιθέμενης αξίας δραστηριότητες. Πάντοτε, όμως οι πρωτοβάθμιοι συνεταιρισμοί μένουν σταθεροί στο τρόπο λειτουργίας τους. Στο ίδιο πνεύμα οικονομικής αποδόμησης κινείται το σχέδιο νόμου και στον περιορισμό, που θέτει στη συναλλαγή του συνεταιρισμού με τρίτους, μη μέλη. Με αυτό τον τρόπο όμως περιορίζεται η συνεταιριστική δράση, ενώ από την άλλη πλευρά, θέτει όριο για την ύπαρξη του συνεταιρισμού και τον κύκλο των εργασιών να ανέρχεται στα 500.000 ευρώ.

Συγχέει την έννοια του μέλους επενδυτή - μη χρήστη με την έννοια του μέλους - χρήστη των υπηρεσιών του συνεταιρισμού. Γι’ αυτό λογικά ακούστηκαν και οι διαφωνίες. Όλα αυτά, όμως, έρχονται σε πλήρη αντίθεση με την επικαλούμενη από το σχέδιο νόμου προσπάθεια δημιουργίας μεγάλων συνεταιρισμών. Οι μεγάλοι συνεταιρισμοί κτίζονται από τα μέλη, που συνειδητοποιούν την ανάγκη προσχώρησής τους στο θεσμό, δεν επιβάλλονται με τον νόμο. Ο νόμος έχει υποχρέωση να δώσει όλα τα απαιτούμενα εργαλεία, που οι συνεταιρισμοί έχουν ανάγκη για να τα χρησιμοποιήσουν.

Παρατηρείται, επίσης, μια σύγχυση στην έννοια των αρχών, που διέπουν την οικονομική λειτουργία και κατά κύριο λόγο του πρωτοβάθμιου συνεταιρισμού. Διότι από την μια πλευρά απαγορεύει την διανομή της συνεταιριστικής περιουσίας στα μέλη και από την άλλη στο άρθρο 29 αναφέρεται σε κεφαλαιοποίηση της υπεραξίας, που δημιουργείται από την εκτίμηση των ακινήτων. Υπερασπίζεται στην Εισηγητική Έκθεση την συνεταιριστική αυτονομία, ενώ την καταργεί στις διατάξεις του σχεδίου νόμου. Συγκεκριμένα, επιβάλει στον συνεταιρισμό το πότε θα προσλάβει γενικό διευθυντή, απαγορεύει στα μέλη του διοικητικού συμβουλίου να εκλεγούν για περισσότερες από δυο θητείες, επιβάλει ένα κομματικής αντιλήψεως εκλογικό σύστημα, ενώ στο συνεταιρισμό η αρχή μας είναι να εκλέγουμε τους καλλίτερους. Εξαρτά την ύπαρξη του συνεταιρισμού από τον τζίρο που θα πραγματοποιήσει, που σημαίνει ότι ένας μικρός συνεταιρισμός, ο οποίος λειτουργεί νόμιμα και εξυπηρετεί τα μέλη του, αν έχει λιγότερα από 30 μέλη και κύκλο εργασιών μικρότερο των 500.000 ευρώ, διαλύεται. Ευλόγως διερωτάται κάποιος, οι Συντάκτες γνωρίζουν τι είναι συνεταιρισμός, γνωρίζουν άραγε ότι ο Συνεταιρισμός είναι δημιούργημα της ανάγκης;

Καταργεί την ανώτατη ιδεολογική και συντονιστική έκφραση των συνεταιρισμών, που είναι η ΠΑΣΕΓΕΣ. Οι διαφωνίες με τις διοικήσεις δεν καταργούν τους θεσμούς, ούτε πρέπει να νομοθετούμε με όρους εμπάθειας. Ο κρατικός παρεμβατισμός είναι διάχυτος σε όλες τις διατάξεις του σχεδίου νόμου, σε βαθμό που παρέλκει η κατ' άρθρο αναφορά, όμως, ο ΟΗΕ διακηρύσσει ότι «όσο πιο μακριά είναι το κράτος από τους συνεταιρισμούς, τόσο πιο σωστούς συνεταιρισμούς φτιάχνουμε». Επισημαίνουμε μόνο την διάταξη σύμφωνα με την οποία οι συνεταιρισμοί χρησιμοποιούν, χρηματοδοτούν για να ιδρύει Ταμείο Εκπαίδευσης. Εύλογη η λέξη Ταμείο, στον ορισμό, διότι περί αυτού πρόκειται. Οι Συνεταιρισμοί διαθέτουν την Συνεταιριστική Σχολή Θεσσαλονίκης, για την οποία έχουν επενδυθεί κρατικοί πόροι, προκειμένου να χρησιμοποιηθεί για το σκοπό αυτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε, κυρία Μητροπούλου, τα υπόλοιπα να μας καταθέσετε ως υπόμνημα, γιατί έχετε ξεπεράσει τα έξι λεπτά.

ΑΝΝΑ ΜΗΤΡΟΠΟΥΛΟΥ - Μέλος του Δ.Σ. του Ινστιτούτου Συνεταιριστικών Ερευνών και Μελετών (ΙΣΕΜ): Κύρια Πρόεδρε, με κατ’ άρθρων σχολιασμό εκατό σελίδων. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κορδοπάτης.

ΠΑΡΑΣΚΕΥΑΣ ΚΟΡΔΟΠΑΤΗΣ - Γενικός Διευθυντής της Κεντρικής Συνεταιριστικής Ένωσης Αμπελοοινικών Προϊόντων (ΚΕΟΣΟΕ): Κύριε Υπουργέ, κύρια Πρόεδρε, κυρίες και κύριοι Βουλευτές, από την αρχή διατυπώθηκε από διάφορους εκπροσώπους φορέων ότι είναι αδιανόητη και πιθανόν αποτελεί και παγκόσμια πρωτοτυπία, η ανάπτυξη της αγροτικής οικονομίας μίας χώρας χωρίς την οργάνωση της πρωτογενούς παραγωγικής διαδικασία στη βάση των συνεταιριστικών οργανώσεων. Συνεπώς είναι μία αρχή την οποία όλοι την αποδεχόμαστε.

Το δεύτερο το οποίο κατατέθηκε και πολλές φορές επικροτείται, και από το σύνολο των κομμάτων, είναι ότι η ορθή λειτουργία του συνεταιριστικού θεσμού που απαιτεί την ύπαρξη ενός νομικού πλαισίου το οποίο θα σέβεται τις συνεταιριστικές αρχές. Και, μάλιστα, ότι δεν ρυθμίζεται από τις συνεταιριστικές αρχές θα διέπεται από την αντίληψη ότι το καταστατικό των συνεταιρισμών θα το ρυθμίζει. Όμως στο παρόν σχέδιο νόμου επί των αρχών υπάρχουν κάποιες διατάξεις οι οποίες το αντιβαίνουν. Αντιβαίνεται, λοιπόν, η πρώτη αρχή για την ελεύθερη και θεωρητική συμμετοχή αφού διαχωρίζονται οι συνεταιρισμοί σε γυναικείους συνεταιρισμούς. Αυτή είναι ελληνική πρωτοτυπία. Δεδομένου ότι οι συνεταιρισμοί είναι εθελοντικές οργανώσεις, όπου το μέλος που αναλαμβάνει τις υποχρεώσεις και κάνει τις χρήσεις των υπηρεσιών του συνεταιρισμού δεν υπακούει σε διάκριση φύλου αντιβαίνει την πέμπτη αρχή της εκπαίδευσης. Διότι η πέμπτη αρχή προβλέπει ότι οι συνεταιρισμοί παρέχουν εκπαίδευση και όχι ένα ταμείο εκτός συνεταιρισμών με άλλη νομική προσωπικότητα. Και, επίσης, την έκτη αρχή της συνεργασίας μεταξύ των συνεταιρισμών, αφού προκαθορίζει ελάχιστο αριθμό κλαδικών και αγροτικών συνεταιρισμών προκειμένου να συνεργαστούν. Προσωπικά, ρωτάω, το νομοσχέδιο ή ο νομοθέτης έχει λάβει υπόψη τις γεωγραφικές ιδιαιτερότητες κάποιων κλάδων όπως του αμπελο-οινικού κλάδου όπου μόνο η Περιφέρεια της Μακεδονίας έχει δύο οινοποιητικούς συνεταιρισμούς; Ή, ακόμα, η Περιφέρεια του Νοτίου Αιγαίου άλλους δύο αντίστοιχα; Πώς θα συστήσουν αυτοί κλαδικούς συνεταιρισμούς με τέτοια γεωγραφική διασπορά και ιδιαιτερότητα;

Δεν θα υπεισέλθω στην κριτική των διατάξεων. Μάλιστα οι έγκριτοι νομικοί που βρίσκονται εδώ, αλλά και η ΠΑΣΕΓΕΣ, μας βρίσκει σύμφωνους στις παρατηρήσεις. Θα ξεκινήσω απλά με ένα θέμα το οποίο αποτελεί μερικές φορές θέμα τριβών εντός και εκτός της αιθούσης. Είναι η ίδια η ΠΑΣΕΓΕΣ. Η ΠΑΣΕΓΕΣ είναι ένας θεσμός ιστορικός, ο οποίος αν το θέλετε εκφράζει και έχει στόχο τη συλλογική έκφραση του συνεταιριστικού χώρου. Με την απουσία της διάταξης για την ΠΑΣΕΓΕΣ για το νομοσχέδιο απουσιάζει και η συλλογική έκφραση του χώρου. Αποτέλεσμα αυτής της απουσίας, της διάταξης, το ανέφερε και ο κ. Κουτσουπιάς, είναι ότι δεδομένου η ΠΑΣΕΓΕΣ μετέχει στην ΚΟΠΑ ΚΟΖΕΚΑ, και μάλιστα σε δεκαεπτά επιτροπές, είναι οριζόντιες. Θα σας φέρω ένα παράδειγμα για την ΚΑΠ. Δηλαδή οι κάθετες για τα προϊόντα σε μια από αυτές εκπροσωπείται η ΚΕΟΣΟΕ στην ομάδα οίνου στην ΚΟΠΑ ΚΟΖΕΚΑ. Άρα, σε αυτή την εκπροσώπηση δημιουργείται ένα τεράστιο κενό. Όμως μέσω της ΚΟΠΑ ΚΟΖΕΚΑ, η ΠΑΣΕΓΕΣ αλλά και οι Κλαδικοί Συνεταιρισμοί συμμετέχουν ταυτόχρονα στις ομάδες πολιτικού διαλόγου στις Βρυξέλλες, στις Group Dialogue Civil που σε αυτές τις ομάδες συμμετέχει η Κομισιόν, η βιομηχανία, το εμπόριο, οι νέοι αγρότες, τα επιμελητήρια. Σε αυτές τις επιτροπές, οι οποίες συνεδριάζουν τακτικότατα, δηλαδή ανά τρεις μήνες, διαμορφώνεται η ευρωπαϊκή οριζόντια πολιτική για τον αγροτικό τομέα και για κάθε προϊόν ξεχωριστά.

Η απουσία λοιπόν διάταξης για την ΠΑΣΕΓΕΣ, αυτή τη στιγμή ακυρώνει και αφήνει κενή την εκπροσώπηση όλων των οργανώσεων του θεσμού καταρχάς, των οριζόντιων πολιτικών και των προϊόντων για την ΠΑΣΕΓΕΣ. Συνεχίζω για τις ΚΕΑΣ, δεδομένου ότι, όπως προείπα η ΚΕΟΣΟΕ η οποία αναγκάστηκε να εξαιρεθεί από το ν. 4015, δεδομένου ότι δεν έβρισκε εφαρμογή σε αυτό το νόμο, επιτελεί ένα ρόλο επαγγελματικού εκπροσώπου, ο οποίος χαράσσει την πολιτική για το προϊόν του οίνου. Αυτός είναι ο βασικός της σκοπός. Δεδομένου αυτού του σκοπού δεν βρήκε εφαρμογή στις διατάξεις του ν.4015. Είναι αναγκαιότητα συνεπώς, αυτός ο σκοπός να περιληφθεί στο νέο νομοσχέδιο, δεδομένου ότι αν δεν υπάρξει αυτή η αναγνώριση κ. Υπουργέ - σας επισκεπτόμαστε τακτικά και σας θέτουμε πολιτικά θέματα, όπως πολύ πρόσφατα το θέμα των νέων αδειών φύτευσης σε σχέση με τις επιχορηγήσεις της αναδιάρθρωσης - αυτά είναι πολιτικά θέματα για το προϊόν. Δώστε μας τη δυνατότητα λοιπόν, και μέσα από αυτή την αναγνώριση του ρόλου μας στο νόμο, που ούτως ή άλλως έχουμε και αναγνωρίζεται δια τις πράξεις, αλλά αναγνωρίζεται και στην Ε.Ε., να αποτυπωθεί και αυτή η διάσταση πέραν των άλλων, του ρόλου.

Όσον αφορά για τις διαεπαγγελματικές οργανώσεις, δεκαέξι χρόνια εμπειρίας έχουν οι ελληνικές διεπαγγελματικές οργανώσεις - η πρώτη ήταν Αμπέλου και Οίνου της Οινοποιίας, που συστήσαμε η ΚΕΟΣΟΕ μαζί με τους ιδιώτες - παρά το σημαντικό έργο που επιτελούν σήμερα δεν υπάρχει θεσμικό ελληνικό πλαίσιο το οποίο να καλύπτει τη δράση τους. Η απλή παραπομπή στο Ενωσιακό Δίκαιο δεν επαρκεί, υπάρχουν κενά τα οποία δεν ρυθμίζει το Ενωσιακό Δίκαιο. Έγινε πρόσφατα μια συνάντηση στην ΚΕΟΣΟΕ, όλων των διεπαγγελματικών οργανώσεων, πλην του καπνού, ήταν παράλειψή μας που δεν την γνωρίζαμε, οι οποίες έθεσαν αυτό το θέμα της αναγνώρισης του θεσμικού ρόλου τους, για να προβούν και σε άλλες δράσεις πέραν αυτών που επιτελούν μέχρι σήμερα και είναι κυρίως, δράσεις προβολής, προώθησης για τα προϊόντα τα οποία εκπροσωπούν. Για να επιτελέσουν όμως αυτές τις δράσεις, επειδή ο θεσμός είναι πολύ βραχύβιος και δεν έχει συνειδητοποιήσει ο παραγωγικός, το τονίζω, δηλαδή ο μεταποιητικός κόσμος, αλλά και ο αγροτικός πληθυσμός, τη σημασία των διεπαγγελματικών οργανώσεων, ήταν ανάγκη να επιλυθεί το θέμα της ύπαρξης μηχανισμού είσπραξης των εσόδων που προβλέπονται για τις διεπαγγελματικές οργανώσεις. Σας ευχαριστώ.

ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Γαρόφλος.

ΕΥΣΤΑΘΙΟΣ ΓΑΡΟΦΛΟΣ (Πρόεδρος του Συνδέσμου Εργαζομένων Συνεταιριστικών Οργανώσεων Λάρισας): Κύριε Υπουργέ, κυρία Πρόεδρε, κυρίες και κύριοι Βουλευτές της Επιτροπής, είμαστε εργαζόμενοι της πρώην ΕΑΣ Λάρισας, δηλαδή, του Σωματείου των εργαζομένων της πρώην ΕΑΣ Λάρισας. Όπως όλοι γνωρίζετε η ΕΑΣ Λάρισας ήταν από τις μεγαλύτερες συνεταιριστικές οργανώσεις, όμως με τις πολιτικές που εφαρμόστηκαν τα προηγούμενα χρόνια οδηγήθηκε στην εκκαθάριση με το ν. 4015. Ξεκινώντας θέλουμε να επισημάνουμε ότι στο σχέδιο νόμου δεν προβλέπεται τίποτα για τους εργαζόμενους στις συνεταιριστικές οργανώσεις, αλλά δεν προβλέπεται και τίποτα για τους πρώην εργαζόμενους, νυν μακροχρόνιοι άνεργοι, στις συνεταιριστικές οργανώσεις.

Θα θέλαμε να αναπτύξουμε αρκετά θέματα, αλλά λόγω του περιορισμένου χρόνου θέλουμε να σταθούμε σε 4 – 5 αιτήματα, που νομίζουμε ότι πρέπει να συμπεριληφθούν στο νόμο, που συζητάτε, προκειμένου οι 150 πρώην εργαζόμενοι και νυν μακροχρόνια άνεργοι της πρώην ΕΑΣ, να βγουν από το αδιέξοδο και την απόγνωση. Σε όλο αυτό το χρονικό διάστημα μετά την απόλυση των εργαζομένων και ενώ μας οφείλονται εκατομμύρια ευρώ από δεδουλευμένα και μισθούw, αλλά και από αποζημιώσεις απόλυσης, οι εργαζόμενοι έχουν λάβει κατά μέσο όρο από το Σεπτέμβριο του 2011 μέχρι και σήμερα, 5.000 ευρώ ο καθένας.

Κατά τη γνώμη μας, η μοναδική λύση για τη δικαίωση των εργαζομένων είναι να γίνουν οι παρακάτω προτεινόμενες τροποποιήσεις: Στο άρθρο 28 του σχεδίου νόμου όπου ορίζεται ότι η κατάταξη από το προϊόν της εκκαθάρισης γίνεται με βάση τις διατάξεις του Κώδικα Πολιτικής Δικονομίας, που κατατάσσει ο Κώδικας Πολιτικής Δικονομίας τους εργαζόμενους στην τέταρτη θέση, με αποτέλεσμα να μην μπορούν ποτέ να πάρουν τα οφειλόμενα από δεδουλευμένα - πού είναι και αρκετά - και από τις αποζημιώσεις απόλυσης.

Προτείνουμε να υπάρξει η εξής τροπολογία: «Για τις ΕΑΣ, ΚΑΣΟ, ΚΕΣΕ, ΑΣ, που τίθενται σε εκκαθάριση, να τηρούνται οι διατάξεις του άρθρου 25 παράγραφος 3 του ν. 2810 / 2000, σύμφωνα με το οποίο, από το προϊόν της εκκαθάρισης εξοφλούνται τα ληξιπρόθεσμα χρέη της εκκαθαριζόμενης οργάνωσης με την ακόλουθη σειρά: Προηγείται η εξόφληση των οφειλών προς τους εργαζόμενους και ακολουθεί η εξόφληση των λοιπών δανειστών. Στη συνέχεια εξοφλούνται οι προαιρετικές μερίδες. Το υπόλοιπο του ενεργητικού που απομένει διατίθεται σύμφωνα με όσα ορίζονται στο καταστατικό στο άρθρο 25 παράγραφος 3». Θέλω να επισημάνω ότι έχει ψηφιστεί πρόσφατα νόμος για άλλες επιχειρήσεις που πήγαν σε εκκαθάριση, που βάζει στην προτεραιότητα τους εργαζόμενους.

Δεύτερον, να επανέλθει τροποποιημένη η παράγραφος 9 του άρθρου 19 του ν. 4015 / 2011, όσον αφορά τους εργαζομένους και να ορίζει ότι «οι εργαζόμενοι με συμβάσεις εξαρτημένης εργασίας στους ΑΣ, στις ΕΑΣ, που τίθενται σε εκκαθάριση ή διαγράφονται από το μητρώο και παύουν να λειτουργούν, μπορούν να απορροφηθούν κατά προτεραιότητα από άλλες ενεργές ΑΣ ή Συνεταιριστικές Αγροτικές Οργανώσεις. Όσοι δε εργαζόμενοι απολυθούν και δεν απορροφηθούν από τα νέα σχήματα που θα προκύψουν από την εφαρμογή των διατάξεων του παρόντος άρθρου, να μπορούν με αίτησή τους να ενταχθούν σε προγράμματα ειδικής επιδότησης του ΟΑΕΔ ή να εντάσσονται στο Ευρωπαϊκό Ταμείο Προσαρμογής στην Παγκοσμιοποίηση, χωρίς αριθμητικό περιορισμό - που σήμερα βάζουν - σύμφωνα με τις εκάστοτε ισχύουσες διατάξεις.

Τρίτον, να προβλεφθεί συγκεκριμένο χρονοδιάγραμμα ολοκλήρωσης της εκκαθάρισης, δύο - τρία, το πολύ πέντε χρόνια, αλλά να ολοκληρώνεται στην πενταετία. Στο σχέδιο νόμου δεν προβλέπεται κάτι τέτοιο.

Τέταρτον, με νομοθετική πρόβλεψη οι εργαζόμενοι των πρώην συνεταιριστικών οργανώσεων να έχουν δικαίωμα πρόσληψης κατά προτεραιότητα σε άλλες υπηρεσίες σχετικές με τον αγροτικό τομέα, ΟΠΕΚΕΠΕ, Δήμους, Περιφέρειες, ΕΛΓΑ, ΟΓΑ κ.τ.λ. ή να έχουν δικαίωμα επιπλέον μοριοδότησης για προσλήψεις σε οποιαδήποτε υπηρεσία.

Πέμπτον, να παραταθεί η καταστατική διάταξη του πρώην ταμείου μας ΤΣΕΑΠΓΣΟ, η οποία, διακόπηκε με το άρθρο 143, παράγραφος 8 του ν. 3655/2008 – Νόμος Πετραλιά, που προέβλεπε την θεμελίωση συνταξιοδοτικού δικαιώματος σε περίπτωση απόλυσης εργαζομένων χωρίς δική τους υπαιτιότητα με τη συμπλήρωση εικοσιπενταετούς προϋπηρεσίας. Ο περιορισμός της διάταξης του καταστατικού του πρώην ΤΣΕΑΠΓΣΟ - άρθρο 15 παρ. δ΄- μέχρι 31/12/2010, είναι εντελώς αναντίστοιχο των αναγκών του κλάδου μας, όπως αυτές διαμορφώθηκαν με την ψήφιση του νόμου 4015 / 2011 με τον αυξανόμενο ρυθμό εκκαθάρισης των Αγροτικών Συνεταιριστικών Οργανώσεων. Η προτεινόμενη διάταξη να έχει ως εξής: «Σε περίπτωση απόλυσης εργαζομένων μετά την 1/1/2011, οι καταστατικές διατάξεις του πρώην ΤΣΕΑΠΓΣΟ - άρθρο 15 παρ. δ΄- για θεμελίωση του συνταξιοδοτικού δικαιώματος με τη συμπλήρωση εικοσιπενταετούς υπηρεσίας να ισχύει μέχρι 31/12/2020». Ευχαριστώ.

ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ και εγώ τον κ. Γαρόφλο και δίνω το λόγο στον κ. Ευάγγελο Παλαιοδήμο, Γενικό Γραμματέα της Συνομοσπονδίας Ζωοφιλικών Σωματείων Ελλάδος (ΣΥΖΩΣΩΕΛ), είναι εδώ;

ΕΥΑΓΓΕΛΟΣ ΠΑΛΑΙΟΔΗΜΟΣ - Γενικός Γραμματέας της Συνομοσπονδίας Ζωοφιλικών Σωματείων Ελλάδος (ΣΥΖΩΣΩΕΛ): Εδώ είμαι. Ευχαριστώ πολύ για την πρόσκληση. Κύριε Υπουργέ, πριν από ένα χρόνο, που κάναμε συνάντηση στο αρμόδιο Υπουργείο, είχατε δεσμευτεί για αυστηρή εφαρμογή εθνικής και κοινοτικής νομοθεσίας. Δυστυχώς με την προωθούμενη τροποποίηση διευκολύνεται η παράνομη διακίνηση αδέσποτων ζώων, η φοροδιαφυγή. Σας τα έχουμε καταγγείλει, σας έχουμε ενημερώσει, ότι έχουμε απευθυνθεί και στις εισαγγελικές αρχές. Ειδικότερα δίνεται το δικαίωμα στη συγκεκριμένη τροποποίηση να υιοθετούνται αδέσποτα ζώα από φιλοζωικά σωματεία. Αυτό αντιβαίνει τον ευρωπαϊκό κανονισμό των 5 76 του 2013, ο οποίος έχει τεθεί σε ισχύ, εδώ και ενάμιση χρόνο, πλην όμως δεν τον έχετε ενσωματώσει στην κείμενη νομοθεσία.

Σε ότι αφορά την προωθούμενη τροποποίηση για την κατάργηση της διατήρησης και παραμονής ζώων σε καταφύγια, θα παρακαλέσω πολύ, να καταθέσετε εδώ στους κύριους βουλευτές, το έγγραφο το οποίο μας απειλεί η Ευρωπαϊκή Επιτροπή, ότι προσκρούει στο δίκαιο της Ε.Ε.. Διότι, όπως τον γνωρίζετε με βάση το 2017 του 91 του νόμου, σαν ελληνική πολιτεία προσπαθήσαμε να μειώσουμε τον αριθμό των αδέσποτων, μέσω των στειρώσεων. Σε ό,τι αφορά τα καταφύγια σε ξένες χώρες επικρατεί αυτό το καθεστώς, που ίσχυε σε μας πριν το 2003, δηλαδή η ευθανασία των αδέσποτων ζώων. Άρα με αυτό τον τρόπο επαναφέρεται ιδιότυπο μπόγια.

Θα καταθέσω υπόμνημα με πλήρη στοιχεία, θέλω να σας ενημερώσω ότι, από τις 25 του μηνός, για την προωθούμενη τροποποίηση, έχουμε αποστείλει σε σας προσωπικά ζητώντας την παρέμβασή σας, καταγγελία με όλα τα συνημμένα και την έχουμε κοινοποιήσει και στην Εισαγγελία Πρωτοδικών Αθηνών. Οπότε θα ζητήσω και εδώ, δημοσίως την παρέμβασή σας για την συγκεκριμένη τροποποίηση. Ευχαριστώ πολύ. Επιθυμώ, αν είναι εφικτό ο χρόνος ο οποίος μου απομένει, να τον πάρει ο Νομικός Σύμβουλος ο κ. Δεληγιάννης.

ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής): Ο κ. Δεληγιάννης; Ωραία. Παρακαλώ, έχετε το λόγο κ. Δεληγιάννη.

ΝΙΚΟΛΑΟΣ ΔΕΛΗΓΙΑΝΝΗΣ - Νομικός Σύμβουλος (ΣΥΖΩΣΩΕΛ): Θα είμαι πολύ σύντομος. Νομίζουμε ότι με την προτεινόμενη διάταξη ανοίγει μια κερκόπορτα στην επιδιωκόμενη, από μεγάλα κυνοκομεία του εξωτερικού επιδίωξη, η οποία είναι πάγια και αντιληπτή από το 2004, να «βάλουν χέρι» στα ελληνικά αδέσποτα. Τι εννοούμε με αυτό. Με την προτεινόμενη διάταξη δίνεται δικαίωμα σε αντιπρόσωπο και όχι στον ίδιο, ο όποιος ενδιαφέρεται να υιοθετήσει ένα ελληνικό αδέσποτο, στο όνομα και στο λογαριασμό του να μεταφέρει τα ζωάκια στο εξωτερικό. Τούτο σε συνδυασμό με το γεγονός, ότι πλέον επιτρέπει τη διατήρηση των αδέσποτων ζώων, τα οποία υιοθετούνται οποιονδήποτε στο εξωτερικό, σε κυνοκομεία του εξωτερικού, φωτογραφίζει χαρακτηριστικά μεγαλοϊδιοκτήτες κυνοκομείων του εξωτερικού, τα οποία αγοράζουν τσάμπα εμπόρευμα.

Δεν ξέρουμε ποια είναι τα κίνητρα και ποια είναι η σκοπιμότητα μιας τέτοιας διάταξης, σίγουρα όμως ήδη έχουν απασχολήσει τις εισαγγελικές αρχές, τόσο η κυρία Ραϊκου, όσο και η κυρία Μακρή, έχουν λάβει υπόψη τους την προωθούμενη διάταξη και μετά βεβαιότητος, θα πρέπει οπωσδήποτε το Υπουργείο να επαναπροσδιορίσει τους στόχους και τα επιδιωκόμενα μέσα προστασίας των αδέσποτων. Δεν μπορεί το ελληνικό αδέσποτο να έχει ιδιαίτερα χαρακτηριστικά, τα οποία ενδιαφέρουν τόσο πολύ τον αλλοδαπό, ώστε να υιοθετηθεί. Δηλαδή ποια είναι εκείνα τα φυλετικά χαρακτηριστικά του ελληνικού ημίαιμου, το οποίο υπερέχει από το γερμανικό και θέλει ο Γερμανός να υιοθετήσει, έναντι του δικού του; Για ποιο λόγο ο Γερμανός, ο Ολλανδός και ο Βέλγος επιζητεί να υιοθετήσει ελληνικό αδέσποτο; Αυτό θα πρέπει να προβληματίσει τις ελληνικές αρχές και οπωσδήποτε η διάταξη να αποσυρθεί, διότι είναι βέβαιο ότι έχουμε καραμπινάτη φοροδιαφυγή. Το ελληνικό δημόσιο στερείται πόρους, τους οποίους θα ωφεληθεί ο Γερμανός και ο Ολλανδός κυνοκόμος. Σας ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Το λόγο έχει ο κ. Δημητρίου.

ΕΥΑΓΓΕΛΟΣ ΔΗΜΗΤΡΙΟΥ (Ιχθυολόγος - Τεχνικός Σύμβουλος του Συνεταιρισμού) : Θα είμαι πολύ σύντομος όσον αφορά το εξής. Πρόκειται από τους συνεταιρισμούς, έχει υποβληθεί μια πρόταση για προσθήκη άρθρου τροποποίησης του ν. 420, το οποίο έχει το εξής χαρακτηριστικό. Μόνο αυτό θα πω. Πρώτον, αυτοχρηματοδότηση της εκμετάλλευσης των λιμνοθαλασσών, χωρίς να απαιτείται δαπάνη από το ελληνικό δημόσιο. Για ποιο λόγο αυτοχρηματοδότηση; Γιατί και αυτό που ζητείται να χρησιμοποιούνται από τα ενοίκια ένα ποσοστό χρημάτων, αφορά μόνο σε δημόσιες εγκαταστάσεις, που αν δεν χρηματοδοτούνται από τον προϋπολογισμό, ξέρουμε τα προβλήματα που υπάρχουν. Θα καταρρεύσουν.

Δεύτερον, εξυγίανση και έλεγχος των συνεταιρισμών που εκμεταλλεύονται λιμνοθάλασσες με ειδικά μέτρα. Γιατί αυτό; Γιατί επιδίωξη είναι οι συνεταιρισμοί να δουλεύουν με ίσους όρους. Να σας διευκρινίσουμε ένα πολύ ουσιαστικό θέμα. Το είχαμε πει και στη διαβούλευση. Οι αλιευτικοί συνεταιρισμοί, μισθωτές λιμνοθαλασσών δεν σχετίζονται με τους αγροτικούς συνεταιρισμούς, διότι δεν αφορά συνεισφορά των μελών τους από την παραγωγή τους. Δεν δίνουν καλαμπόκια. Είναι περίπου σαν τους δασικούς, αναλαμβάνουν συλλογικά να εκμεταλλευτούν μια δημόσια προστατευόμενη κατά κανόνα έκταση. Άρα, λοιπόν, απαιτούνται συγκεκριμένες προσαρμογές που αν δεν γίνουν, δεν μπορεί να λειτουργήσει σωστά, παραγωγικά, ανταγωνιστικά το σύστημα.

Τελευταίο, αν δεν γίνουν τώρα αυτές οι ρυθμίσεις, τώρα λέμε και καταρρεύσει η βιωσιμότητα των εκμεταλλεύσεων από αστοχία, όχι ότι κάποιος δεν αναγνωρίζει το δίκαιο, αλλά από καθυστέρηση, θα καταστραφεί η αλληλουχία της παραδοσιακής τέχνης που υπάρχει στις λιμνοθάλασσες. Ανέφερε πριν η συνάδελφός μου το παράδειγμα των εγγυητικών επιστολών. Πείτε μου γιατί να μη γίνει τώρα; Δεν έχει κόστος για το δημόσιο. Αναφέραμε για τη δυνατότητα να συμμετέχουν, να υπάρχει ρευστότητα. Πείτε μου γιατί να μη γίνει τώρα. Αφού εσείς μας φωνάζετε ότι χρειάζεται ρευστότητα. Πείτε μας μια αιτία και θα το δεχθούμε.

Τέλος, επειδή υπάρχει αρκετή συζήτηση για το θέμα της νομιμοποίησης των οικημάτων υποστήριξης στις αλιευτικές δραστηριότητες στις λιμνοθάλασσες. Δεν αφορά νομιμοποίηση, αυτό που λέμε στο Μεσολόγγι, «πελάδων», αφορά τα προσαρτήματα που υποχρεωτικά είναι ή μέσα στη θάλασσα ή εκεί ακριβώς που πιάνονται τα ψάρια, στο στόμιο. Αναγνωρίζονται σαν υφιστάμενα κανονικά από τη ρυθμιστική των εθνικών πάρκων που ανήκουν οι λιμνοθάλασσες. Δηλαδή, από τις μελέτες διαχείρισης αναγνωρίζονται ως κανονικά υφιστάμενα. Αν τα νομιμοποιήσετε αποκλείετε τη δυνατότητα να ενταχθούν ο εκσυγχρονισμός τους, η συντήρησή τους, η αντικατάστασή τους, χωρίς μεταβολή της έκτασής τους και του χαρακτήρα τους σε οποιοδήποτε κοινοτικό πλαίσιο πρωτοβουλία ή ακόμα και στους ίδιους τους ψαράδες, να κάνουν εργασίες, γιατί θα υπάρχει η πολεοδομική παράβαση. Ξέρουμε, ότι υπάρχει καλή θέληση. Εμείς θέλουμε να υπάρχει άμεση ρύθμιση και θα παρακαλούσαμε πολύ για την ευρύτερη υποστήριξη της Βουλής, για αυτές τις ρυθμίσεις.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Το λόγο έχει ο κ. Κουλοσούσας.

ΓΕΩΡΓΙΟΣ ΚΟΥΛΟΣΟΥΣΑΣ (Πρόεδρος του Αγροτικού Συνεταιρισμού ΣΤΕΒΙΑΣ): Θα πω κι εγώ με τη σειρά μου, τα σχόλια που έχουμε για το καινούργιο νόμο και θα τα καταθέσω και στη γραμματεία. Τα τελευταία χρόνια έχει αναπτυχθεί στην περιοχή μας μια έντονη κινητικότητα για την ίδρυση συλλογικών σχημάτων. Αυτές οι προσπάθειες πολλές φορές συναντούν ποικίλα εμπόδια που απειλούν την επιτυχία, ολοκλήρωση και βιωσιμότητα των πρωτοβουλιών. Για να δημιουργηθούν καλύτερες συνθήκες και να επιταχυνθεί η δημιουργία καινοτόμων ομάδων, όλοι οι συνεταιρισμοί στην περιοχή μας συνεργαζόμαστε με την τεχνική υποστήριξη της Αναπτυξιακής Καρδίτσας. Η πρώτη επίσημη συνάντηση των συνεταιρισμών που έχουν έδρα τον νομό, πραγματοποιήθηκε την Παρασκευή 30/1/2015 και συμμετείχαν εκπρόσωποι της συνεταιριστικής τράπεζας, αστικοί συνεταιρισμοί, αγροτικοί συνεταιρισμοί, Κοιν.Σ.Επ. και δίκτυα μικρών επιχειρήσεων.

Η συνάντηση άνοιξε ένα νέο κεφάλαιο για τη συνεργασία μεταξύ των συνεταιρισμών του τόπου μας. Για πρώτη φορά συνεταιρισμοί της Καρδίτσας ανεξάρτητα από τη νομική τους μορφή συστήθηκαν, συναντήθηκαν και συζήτησαν μεταξύ τους. Αποτέλεσμα πολύωρης συνάντησης, ήταν η σύγκλιση σε πολλά σημεία κοινού ενδιαφέροντος, που διατρέχουν την ποικιλία των δραστηριοτήτων που αναπτύσσουν οι συνεταιρισμοί. Μεταξύ άλλων τα πιο σημαντικά αναδείχτηκαν τα εξής. Πρώτον, πώς μπορεί να διευκολυνθεί η υποστήριξη ενδιαφερομένων ομάδων, για να οργανώσουν συλλογικά εγχειρήματα; Πώς μπορεί να επιτευχθεί αυτή η διαδικασία, δεδομένου ότι η αντιμετώπιση της κρίσης απαιτεί την διοργάνωση τέτοιων προσπαθειών; Πώς μπορούν να συνεργαστούν μεταξύ τους αυτές οι προσπάθειες και οι συνεταιρισμοί, που πιθανά ιδρύονται; Σε ποιους τομείς και με ποιες προτεραιότητες θα οργανώσει συνεργασίες; Είναι δυνατή η ένταξη όλων των συνεταιρισμών σε ένα ενιαίο νομικό σχήμα; Είναι σκόπιμο κάτι τέτοιο; Πως μπορεί να αυξηθεί η εμπιστοσύνη των πολιτών στους συνεταιρισμούς; Πώς μπορούμε να λειτουργήσουμε με μεγάλη διαφάνεια προς τα μέλη μας και προς την κοινωνία;

Μια από αυτές τις πρώτες αποφάσεις που πήραμε, ήταν να οργανώσουμε όλοι μαζί την εκπαίδευση μας. Μέχρι σήμερα έχουμε κάνει πάνω από 25 εκπαιδευτικές συναντήσεις, έχουν γίνει πολλές επισκέψεις ειδικών σε συνεταιρισμούς και όλοι λένε ότι λειτουργούμε καινοτομικά σαν ένα οικοσύστημα. Ιδιαίτερες γνώσεις δεν μπορούμε να πούμε ότι έχουμε για να μπούμε σε λεπτομέρειες του σχεδίου, αλλά θέτω τις εξής ερωτήσεις. Αυτό που έχουμε πετύχει στην Καρδίτσα, ευνοείται ή εμποδίζεται από το νομοσχέδιο, αν γίνει νόμος; Μας δίνει τη δυνατότητα να συνεργαστούμε όλοι οι συνεταιρισμοί του νομού και να οργανώσουμε από κοινού, την εμπορία των προϊόντων μας με μικρότερο κόστος; Με τα λίγα που είδαμε, νομίζουμε πως όχι.

Μπορούμε να συνεργαστούμε μεταξύ μας συνεταιρισμοί με διαφορετικές νομικές μορφές, όπως είναι η αστική, αγροτική Κοιν.Σ.Επ.;. Νομίζουμε πως όχι. Ο νόμος διευκολύνει την εφαρμογή της έκτης συνεταιριστικής αρχής, που προβλέπει τη συνεργασία των συνεταιρισμών; Δεν την διευκολύνει. Μπορούμε να οργανώσουμε την εκπαίδευση μας τους χειμερινούς μήνες, όπως κάναμε μόνοι μας με τις δικές μας δυνάμεις χωρίς κόστος; Είναι δυνατόν, μέσα από ένα κεντρικό και απομακρυσμένο ταμείο αγροτικής συνεταιριστικής επένδυσης και κατάρτισης, που προτείνει το νομοσχέδιο για να μας δοθεί αυτή η δυνατότητα, για να μην αναλάβουν οι ίδιοι συνεταιρισμοί τις υποχρεώσεις να οργανώσουν εκπαιδεύσεις μέσα από τη συνεργασία σε επίπεδο νομού; Με άλλα λόγια, ο νόμος αυτός διευκολύνει την εφαρμογή της πέμπτης συνεταιριστικής αρχής, που προβλέπει εκπαίδευση των μελών; Σε όλες τις αναπτυγμένες χώρες του κόσμου οι συνεταιρισμοί έχουν την υποστήριξη μέσα από δομές για την εκπαίδευση με παροχή τεχνικής υποστήριξης για την ίδρυση νέων συνεταιρισμών, την πληροφόρηση και την συμβουλευτική. Γιατί να μην το κάνουμε κι εμείς;

Μπορούμε να οργανώσουμε καλύτερα την διαφανή λειτουργία μας μέσα από την τροφοδότηση του μητρώου, που τηρείται για τις υπηρεσίες του Υπουργείου; Εξασφαλίζεται με αυτό τον τρόπο η εφαρμογή της δεύτερης συνεταιριστικής αρχής, δημοκρατικός έλεγχος και της τέταρτης, ανεξαρτησία και αυτονομία. Κλείνοντας, θα επαναλάβω πως σε όλες τις αναπτυγμένες χώρες του κόσμου, οι συνεταιρισμοί έχουν υποστεί μέσω του κατάλληλου νομοθετικού πλαισίου που δημιουργούν και τις δικές τους δομές για έναν αυστηρό έλεγχο, τόσο των οικονομικών όσο και της δημοκρατικής λειτουργίας. Γιατί να μην το κάνουμε και εμείς;

ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Ταμπακιάρης.

ΚΩΝΣΤΑΝΤΙΝΟΣ ΤΑΜΠΑΚΙΑΡΗΣ (Πρόεδρος του Αγροτικού Συνεταιρισμού Νάουσας): Καλησπέρα σε όλους. Ευχαριστώ πολύ για την πρόσκληση. Θέλω να πω σε ότι αφορά το καινούργιο νομοσχέδιο περί συνεταιρισμών, ότι όπου υπάρχουν διαφοροποιήσεις, αλλά και αλλαγές σε σχέση με τον 2810 υπάρχουν κενά και παραλήψεις. Πάρα πολλά πράγματα επισημάνθηκαν από προηγούμενους ομιλητές. Εγώ θα επικεντρωθώ σε αυτά που θεωρώ ότι είναι πιο σοβαρά για κάποια συνεταιριστική οργάνωση και για την καλή λειτουργία μιας οργάνωσης.

Στο άρθρο 8 παρ. η΄, αναφέρεται ότι το κάθε μέλος του συνεταιρισμού έχει το δικαίωμα να λαμβάνει αντίγραφα των βιβλίων του συνεταιρισμού και των αποφάσεων του διοικητικού συμβουλίου. Φαντάζομαι, όταν λέτε βιβλία, εννοείτε τα λογιστικά βιβλία. Είναι δυνατόν μια εμπορική επιχείρηση, ένας οικονομικός φορέας να δίνει αντίγραφα στα μέλη του συνεταιρισμού και να βγαίνουν σε δημοσιότητα, όταν εκεί μέσα υπάρχουν πελάτες και υπάρχουν πράγματα τα οποία προσκρούουν στα προσωπικά δεδομένα; Πως είναι δυνατόν κάποια στοιχεία του συνεταιρισμού ή έστω τις αποφάσεις του διοικητικού συμβουλίου που έχουν να κάνουν με την εμπορική πολιτική του συνεταιρισμού να τα βγάζουμε στη δημοσιότητα;

Θεωρώ ότι ο προηγούμενος νόμος έδινε το δικαίωμα στα μέλη να παίρνουν αντίγραφα αυτά τα οποία βγαίνουν σε δημοσιότητα, δηλαδή, αποφάσεις των γενικών συνελεύσεων, ισολογισμούς, εκθέσεις ορκωτών λογιστών κ.λπ.. Δεν μπορεί, όμως, την εμπορική πολιτική ενός συνεταιρισμού να την βγάζουμε στο μεϊντάνι. Επειδή αντιπροσωπεύω ένα συνεταιρισμό με 800 μέλη σε μια μικρή περιοχή φανταστείτε το κάθε μέλος να έχει αντίγραφα είτε των πελατών είτε των προμηθευτών είτε οτιδήποτε. Μέσα στα διοικητικά συμβούλια γίνονται προσφορές από πολλούς, οι οποίοι συμμετέχουν σε διαγωνισμούς κ.λπ.. Μπορούμε εμείς να εκθέτουμε όλα αυτά σε δημόσιο έλεγχο;

Ένα άλλο σημείο το οποίο θα ήθελα να επισημάνω είναι σε ότι αφορά στην εκπαίδευση. Μιλάμε να δημιουργήσουμε ένα ταμείο, όπου το ταμείο αυτό θα κρατά 2% των πλεονασμάτων του συνεταιρισμού. Μα δεν έχουμε καταλάβει ότι οι συνεταιρισμοί δεν είναι κερδοφόρες επιχειρήσεις. Από ποια πλεονάσματα; Οι συνεταιρισμοί είναι ανταποδοτικοί, δηλαδή κρατούν τα έξοδά τους με βάση αποφάσεις των γενικών συνελεύσεων και τα υπόλοιπα χρήματα δίνονται στους παραγωγούς μέσω εκκαθαρίσεων. Άρα, για ποια πλεονάσματα να μιλάμε; Θεωρώ ότι αυτό δεν μπορεί να ισχύσει και δεν μπορεί να έχει εφαρμογή.

Στο άρθρο 17 που έχει να κάνει με τις αρχαιρεσίες, μιλάτε για ένα ποσοστό με βάση το ποσοστό των μελών σε γυναίκες ότι πρέπει να έχουν συμμετοχή στις εκλογές ως υποψήφιες. Κατ’ αρχήν εδώ υπάρχει κενό νόμου. Είναι δυνατόν σε ενιαίο ψηφοδέλτιο να υποχρεώσει κάποιος τον οποιονδήποτε να κατέβει υποψήφιος; Σε ένα ενιαίο ψηφοδέλτιο ο καθένας κατεβαίνει ως μονάδα. Αυτό μπορεί να ισχύσει μόνο σε παραταξιακά ψηφοδέλτια. Εγώ σας ερωτώ, εάν δεν υπάρχουν υποψηφιότητες γυναικών, τι σημαίνει αυτό, ότι δεν γίνονται εκλογές, δεν εκλέγεται διοικητικό συμβούλιο;

Εάν δεν έχουμε καταλάβει πως λειτουργεί το ενιαίο ψηφοδέλτιο, σας ενημερώνω ότι ο κάθε ένας που κατεβαίνει σε ενιαίο ψηφοδέλτιο, βάζει το όνομά του και κατεβαίνει. Δεν υπάρχει επικεφαλής ψηφοδελτίου, έτσι ώστε να έχει και το ανάλογο ποσοστό σε γυναίκες με υποψηφιότητες. Κάτι που γίνεται δηλαδή και στους δήμους. Στους συνεταιρισμούς μέσα από το ενιαίο ψηφοδέλτιο δεν μπορεί κανένας να υποχρεώσει καμία γυναίκα να κατέβει.

Σε ό,τι αφορά τον αριθμό προτίμησης των σταυρών, νομίζω ότι εάν δεν έχουμε καταλάβει ότι μιλάμε για εμπορικές επιχειρήσεις και για οικονομικούς φορείς, όπου για να χαράξεις μια πολιτική και να παράξεις ένα έργο, πρέπει να έχεις τη στοιχειώδη πλειοψηφία, δηλαδή, πρέπει να έχεις το 50% συν κάτι. Χωρίς να υπάρχει ηστοιχειώδης πλειοψηφία, είναι αδύνατον να διοικηθεί μια εμπορική επιχείρηση, ένας οικονομικός φορέας; Θεωρώ ότι μόνο προβλήματα θα δημιουργήσει όλη αυτή η ιστορία.

Θέλω να επισημάνω ότι στο άρθρο 17 παράγραφος 8 ο προηγούμενος νόμος έλεγε ότι κάποιος, ο οποίος έχει τιμωρηθεί για κλοπή, για τέτοιου είδους παραβάσεις, δεν έχει δικαίωμα να κατέβει στις εκλογές ή και αν ακόμη έχει εκλεγεί, εκπίπτει από το αξίωμα. Συμφωνούμε. Έρχεται ο νέος νόμος και λέει όχι αμετάκλητη, αλλά τελεσίδικη. Όταν το Σύνταγμα μου δίνει το δικαίωμα να φτάσω μέχρι και το τελευταίο στάδιο, για ποιο λόγο εγώ να καθαιρεθώ από ένα διοικητικό συμβούλιο όταν και αφού μπορεί στον Άρειο Πάγο να δικαιωθώ; Είναι μια σειρά από παραλείψεις και λάθη, τα οποία μόνο προβλήματα δημιουργούν. Θέλω να καταθέσω και το υπόμνημα, να υπάρχει.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Καταθέστε και το υπόμνημα σας. Πολύ ωραία, ευχαριστώ πολύ. Το λόγο έχει ο κ. Βαλασσάς.

ΔΙΟΝΥΣΙΟΣ ΒΑΛΑΣΣΑΣ (Διευθυντής του Αγροτικού Συνεταιρισμού Ζαγοράς): Ευχαριστώ πολύ, κυρία Πρόεδρε, για την πρόσκληση να παραστούμε στη συνεδρίαση της Επιτροπής σας και να εκπροσωπηθεί ο συνεταιρισμός μας, ένας πραγματικά ιστορικός συνεταιρισμός, αφού φέτος συμπληρώνει 100 χρόνια αδιάλειπτης λειτουργίας. Η ιδρυτική πράξη έγινε στις 27 Οκτωβρίου 1916 από 199 ιδρυτικά μέλη. Επίσης, αξίζει να αναφερθεί ότι ο συνεταιρισμός μας έχει καταστατική πρόβλεψη εδώ και δεκαετίες για δεκαετή τουλάχιστον παραμονή του νεοεισερχόμενου μέλους στο συνεταιρισμό και υποχρεωτική παράδοση ολόκληρης της παραγωγής του επί απειλή ποινικής ρήτρας. Προηγούνται φυσικά αντίστοιχες αποφάσεις των γενικών συνελεύσεων για την κοινή εμπορία των προϊόντων. Η νομοθετική πρωτοβουλία του Υπουργείου κινείται γενικώς στη σωστή κατεύθυνση. Επιχειρεί να κωδικοποιήσει την υφιστάμενη νομοθεσία, η διασπορά των διατάξεων της οποίας, έχει δημιουργήσει μείζονα τόσο ερμηνευτικά όσο και εφαρμοστικά προβλήματα.

Ωστόσο έχουμε να καταθέσουμε τις κάτωθι παρατηρήσεις-προτάσεις. Ο αριθμός των 30 προσώπων που απαιτούνται για τη σύσταση αγροτικού συνεταιρισμού είναι ιδιαίτερα αυξημένος και δημιουργεί προβλήματα, ειδικά σε μικρούς συνεταιρισμούς, των οποίων τα μέλη είναι απόλυτα εξειδικευμένα σε κλάδους αγροτικής παραγωγής, όπως π.χ. των οπωροκηπευτικών, των εποχιακών καλλιεργειών, των κατοίκων ορεινών και ημιορεινών περιοχών, των νέων αγροτών και λοιπά. Είναι προφανές ότι δυσχεραίνει την ανάπτυξη συνεταιριστικών μονάδων, οι οποίες θα αποτελούν μοχλό ανάπτυξης σε γεωγραφικά απομονωμένες περιοχές και η αγροτική παραγωγή δεν θα μπορεί να διατεθεί στην αγορά μέσω οργανωμένων συνεταιριστικών συστημάτων, αλλά θα είναι αναγκασμένοι οι αγρότες να τη διοχετεύουν ανοργάνωτα, με αποτέλεσμα την απουσία προστασίας και ικανοποιητικών τιμών, μέσω των οποίων θα διασφαλίζεται η παραμονή των αγροτών στις ορεινές και ημιορεινές περιοχές.

Η έγκριση του καταστατικού με πράξη του Ειρηνοδίκη, είναι στη σωστή κατεύθυνση καθώς επιταχύνει την διαδικασία έγκρισης, μειώνει τα απαιτούμενα έξοδα και συμβάλλει στην συμφόρηση των υποθέσεων από τα Ειρηνοδικεία. Στο άρθρο 6. Η είσοδος προσώπων ως μελών στους Συνεταιρισμούς οι οποίοι δεν απασχολούνται σε οποιοδήποτε κλάδου ή δραστηριότητα της αγροτικής οικονομίας και καλούνται «επενδυτές», φαλκιδεύει το σκοπό του Συνεταιρισμού και δίνει τη δυνατότητα σε οργανωμένα οικονομικά συμφέροντα να εισέλθουν ως μέλη στους Συνεταιρισμός και μέσω της οικονομικής δυνατότητες που θα έχουν να επηρεάζουν τον σκοπό του Συνεταιρισμού, την κατεύθυνση του οι οποίες σύμφωνα με το άρθρο 1, επιδιώκει την αμοιβαία βοήθεια και την αλληλεγγύη των μελών της, την συλλογική, οικονομική, κοινωνική, πολιτιστική ανάπτυξη και προαγωγή τους, μέσω μιας συνιδιοκτήτης και δημοκρατικά διοικούμενης επιχείρησης.

Στο άρθρο 7. Η εγγραφή του μέλους θα πρέπει να αποφασίζεται αποκλειστικά από το Δ.Σ.. Δεν μπορεί η Γενική Συνέλευση να αποτελεί δεύτερη βαθμίδα λήψης σχετικής απόφασης, από τη στιγμή που δεν θεσπίζεται από το νόμο υποχρεωτική η εισαγωγή της καθεμιάς αίτησης η οποία απορρίφθηκε εκ μέρους του Δ.Σ. στη Γενική Συνέλευση. Η τελευταία, πρέπει να εγκρίνει τις εγγραφές και όχι να αποφασίζει την αποδοχή ή μη των αιτήσεων. Είναι εσφαλμένη ρύθμιση, ότι κάθε μέλος του Συνεταιρισμού μπορεί να αποχωρήσει από αυτόν οποτεδήποτε, αφού ειδοποιήσει έγκαιρα εγγράφως του Δ.Σ.. Το μέλος, απαιτείται να παραμείνει στο Συνεταιρισμό για όσο χρόνο το καταστατικό ορίζει υποχρεωτική την παραμονή και να αποχωρήσει από τον Συνεταιρισμό μετά την εκπνοή της σχετικής προθεσμίας. Είναι εσφαλμένη η ρύθμιση του μέλους που διαγράφηκε να μπορεί να προσφύγει κατά της απόφασης διαγραφής στη Γενική Συνέλευση του Συνεταιρισμού.

Άρθρο 8, παράγραφος 3. Θα πρέπει να τεθεί η διατύπωση ότι «είναι υποχρεωμένο το μέλος να παραδίδει την αγροτική του παραγωγή για εκείνα τα προϊόντα που η Γενική Συνέλευση αποφάσισε την κοινή εμπορία». Διαφορετικά, εάν ο Συνεταιρισμός δεν πραγματοποιεί κοινή εμπορία ή δεν έχει εγκαταστάσεις για να συγκεντρώσει την αγροτική παραγωγή, η ρύθμιση που επιχειρείται είναι αστήρικτη και αβάσιμη και θα δημιουργήσει σοβαρά ερμηνευτικά προβλήματα. Απαιτείται αναδιατύπωση της παραγράφου 6 του άρθρου 8, για την εθελοντική εργασία μέλους. Η απασχόληση του μέλους του Αγροτικού Συνεταιρισμού προς αυτόν για την εκπλήρωση των καταστατικών του σκοπών και στα πλαίσια των εκάστοτε αναγκών ανεξάρτητα από τη χρονική διάρκεια, δεν θεωρείται ότι παρέχεται στο πλαίσιο σχέσης εξαρτημένης εργασίας. Επίσης, για άτομα των οικογενειών που δεν είναι μέλη του Συνεταιρισμού αλλά, είναι ασφαλισμένοι στον Κλάδο Κύριας Ασφάλισης Αγροτών του ΟΓΑ και απασχολούνται εποχιακά το χρονικό διάστημα έως 150 ημέρες ετησίως στους Αγροτικούς Συνεταιρισμούς, πρέπει να υπάρχει πρόβλεψη ότι αυτό θα γίνεται κατά τις ανάγκες της επιχείρησης.

Άρθρο 11. Είναι εσφαλμένη η ρύθμιση ότι σε Συνεταιρισμούς με λιγότερα από 50 μέλη δεν απαιτείται η εκλογή Εποπτικού Συμβουλίου. Χορηγείται απαράδεκτη διακριτική ευχέρεια στα ελεγκτικά μέλη και τους δίνεται η δυνατότητα … του συνεταιρισμού τον εσωτερικό έλεγχο. Κριτήριο δεν μπορεί να είναι ο αριθμός των μελών αλλά ο όγκος των συναλλαγών.

Άρθρο 16. Είναι εσφαλμένη η ρύθμιση για υποχρεωτικό διορισμό Γενικού Διευθυντή στους Αγροτικούς Συνεταιρισμούς με κύκλο εργασιών πάνω από 1 εκατομμύριο ευρώ. Η δυνατότητα πρέπει να χορηγείται στα Διοικητικά Συμβούλια και στις Γενικές Συνελεύσεις να κρίνουν εάν απαιτείται διορισμός Γενικού Διευθυντή, ανεξάρτητα από τον κύκλο εργασιών.

Αυτό 47. Στη θέσπιση λειτουργίας αγορών παραγωγών με προϊόντα συμβατικής και βιολογικής γεωργίας, προτείνουμε να προβλέπεται και η δυνατότητα συμμετοχής των Συνεταιρισμών και όχι μόνο παραγωγών φυσικών προσώπων. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κακαβάς.

ΝΙΚΟΛΑΟΣ ΚΑΚΑΒΑΣ (Γεωπόνος- Μέλος του ΓΕΩΤΕΕ): Μετά λύπης μου διαπιστώνω για άλλη μια φορά, ότι ενώ όλες οι θέσεις του ΓΕΩΤΕΕ εδώ μέσα έγιναν αποδεκτές από όλους τους φορείς, και περίμενα μια μεγαλύτερη ένταση για το 2% του ΕΛΓΟ ΔΗΜΗΤΡΑ από τη στιγμή που είναι ένα έμμεσο χαράτσι και μια έμμεση χρηματοδότηση, όπως και για το άρθρο 41, που ο ομιλών έχει τέσσερις μήνες φυλακή και ένα εκατομμύριο ευρώ αγωγή, διότι τότε ήμασταν από τους πρωτοστάτες που καταργήσαμε την ΑΓΡΟΓΗ. Δεν ξέρω, λοιπόν, πιο διεφθαρμένο μυαλό επανάφερε την ΑΓΡΟΓΗ. Ακούγονται πολλά, ότι υπάρχουν σχέσεις τέως εργαζομένων, κύριε Υπουργέ, αγαπητέ συνάδελφε και συμπατριώτη, θα πω αυτά…

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Με συγχωρείς, αλλά τα περί διαφθοράς, θα σε παρακαλέσω να τα ανακαλέσεις. Οτιδήποτε μπορεί να λες, αλλά αυτή τη λέξη να μην την χρησιμοποιείς για αυτούς που εισηγούνται την συγκεκριμένη νομοθετική ρύθμιση.

ΝΙΚΟΛΑΟΣ ΚΑΚΑΒΑΣ (Γεωπόνος, μέλος του ΓΕΩΤΕΕ): Εγώ, γιατί την ΑΓΡΟΓΗ έχω μεγάλη ευαισθησία. Πάρτε πίσω το άρθρο και δεν έχω κανένα πρόβλημα, αλλά θα το πάρετε πίσω. Αυτό, είναι η νέα ΑΓΡΟΓΗ, τελείωσε η υπόθεση.

Τρίτον, αυτό το οποίο διαπιστώνω και μπορεί να είναι τυχαίο, επειδή ο Υπουργός έχει πολλούς συνεργάτες από τα Νομικά Πρόσωπα Ιδιωτικού Δικαίου, βλέπω φωτογραφικές διατάξεις, οι οποίες ξεχωρίζουν «τα ρετιρέ με τα ισόγεια». Εμείς, ως γεωτεχνικοί του δημοσίου που εκπροσωπούμε έξι χιλιάδες κόσμο που εργάζονται στην πρώτη γραμμή, όπως είναι οι υπάλληλοι των ΔΑΟΚ, των Αποκεντρωμένων, του Υπουργείου και άλλων Νομικών Προσώπων Δημοσίου Δικαίου, είμαστε οι άνθρωποι που μένουμε «στα ισόγεια» και οι άλλοι είναι, «τα ρετιρέ». «Τα ρετιρέ», λοιπόν, αυτή τη στιγμή τα άρθρα 43 και 46 τα ενισχύουν. Εμείς, λοιπόν, δεν πρόκειται να τα αφήσουμε αυτά, διότι μαζί με τον κ. Υπουργό, έχουμε κάνει αγώνες για να καταργηθούν. Τώρα, εάν μετακόμισε και αυτός από «το ισόγειο στο ρετιρέ», είναι ένα άλλο θέμα. Άρα, λοιπόν, εμείς ζητάμε «εδώ και τώρα», την απόσυρση του άρθρου 43 και του άρθρου 46, όπως, ζητάμε και την απόσυρση των συναδέλφων μου, που είναι όμηροι με τα μπλοκάκια. Κλείνοντας, θα ήθελα να πω το εξής: Δεν μπορώ να καταλάβω, γιατί, ενώ το ΓΕΩΤΕΕ είναι ένα επιστημονικό όργανο που ομόφωνα παίρνει αποφάσεις και σας έχουν δοθεί εδώ και καιρό αυτές οι αποφάσεις, δεν τις υιοθετείτε. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εμείς σας ευχαριστούμε, κύριε Κακαβά. Το λόγο έχει ο κ. Δημητρίου.

ΑΝΔΡΕΑΣ ΔΗΜΗΤΡΙΟΥ (Πρόεδρος του Δ.Σ. του Αγροτικού Πτηνοτροφικού Συνεταιρισμού Ιωαννίνων «ΠΙΝΔΟΣ»): Σας ευχαριστώ πολύ, κυρία Πρόεδρε, αλλά θεωρώ ότι ο μεγαλύτερος Συνεταιρισμός στην Ελλάδα με ιστορία 60 ετών, δικαιούται περισσότερο χρόνο. Ο Αγροτικός Πτηνοτροφικός Συνεταιρισμός Ιωαννίνων «ΠΙΝΔΟΣ» ιδρύθηκε το 1958 και ασχολείται αποκλειστικά, με την παραγωγή και επεξεργασία κοτόπουλου. Αποτελείται από 450 μέλη-πτηνοτρόφους και απασχολεί 1000 εργαζομένους. Ο κύκλος εργασιών του, ανέρχεται στα 200 εκατομμύρια ευρώ. Οι παραγωγοί διαθέτουν το 100% της παραγωγής τους στον Συνεταιρισμό και τα ιδία κεφάλαια του Συνεταιρισμού στα 37,5 εκατομμύρια ευρώ.

Ο Συνεταιρισμός, διαθέτει, τρία εργοστάσια παραγωγής, τρία εργοστάσια παραγωγής νεοσσών, παραγωγής θηραμάτων, σφαγής, επεξεργασίας, τυποποίησης κρέατος κοτόπουλου, 15 υποκαταστήματα logistics σε όλη την Ελλάδα κέντρα διανομής και δύο εργοστάσια επεξεργασίας αποβλήτων πτηνοτροφείων και σφαγίων. Η ΠΙΝΔΟΣ λειτουργεί με ιδιωτο-οικονομικά κριτήρια σε ένα ανταγωνιστικό περιβάλλον με μεγάλες ιδιωτικές εγχώριες και ευρωπαϊκές εταιρείες. Ο νέος νόμος, θεωρούμε ότι θα πρέπει να δίνει τη δυνατότητα στους Συνεταιρισμούς να λειτουργούν σε ανταγωνιστικό περιβάλλον με άλλες μεγάλες ιδιωτικές επιχειρήσεις, να δίνει την δυνατότητα στα μέλη των Συνεταιρισμών να αξιοποιούν όλους τους παραγωγούς που έχουν προσόντα να διοικήσουν τον Συνεταιρισμό, να δίνει την δυνατότητα ο κάθε παραγωγός να συμμετέχει στα δρώμενα του Συνεταιρισμού ανάλογα με τον βαθμό συμμετοχής του στις εργασίες του Συνεταιρισμού. Ακόμη, να δίνει την δυνατότητα στην γενική συνέλευση των μελών του να αποφασίζει για το πώς θέλει να διοικείται και πώς θέλει να λειτουργεί.

Επίσης, να δίνει κίνητρα για τη συμμετοχή των παραγωγών στους Συνεταιρισμούς, να δίνει κίνητρα φορολογικά, αναπτυξιακά, για την ενίσχυση και ανάπτυξη των Συνεταιρισμών για να ανταπεξέλθουν στον ανταγωνισμό των μεγάλων ιδιωτικών επιχειρήσεων. Ακόμη, να δίνει κίνητρα για την συγχώνευση και συνεργασία των Συνεταιρισμών και να διαφοροποιεί τους Συνεταιρισμούς ανάλογα με το μέγεθός τους και την παρέμβασή τους στον κλάδο που δραστηριοποιούνται. Δεν είναι δυνατόν να ισχύουν τα ίδια για έναν Συνεταιρισμό με κύκλο εργασιών 100.000 € και ίδια κεφάλαια 5.000 €, με έναν Συνεταιρισμό που έχει κύκλο εργασιών 200 εκατ. € και ίδια κεφάλαια 37,5 εκατ. ευρώ. Στους μεγάλους Συνεταιρισμούς, πρέπει να ισχύει ό,τι ισχύει και στις μεγάλες ιδιωτικές επιχειρήσεις. Ο νέος νόμος, όχι μόνον δεν απαντάει σε όλα τα παραπάνω, αλλά βάζει φραγμούς στην ανάπτυξη των Συνεταιρισμών και τους θέλει, μικρούς και απόλυτα ελεγχόμενους, από τους κρατικούς μηχανισμούς. Ο νέος νόμος δεν θέλει οι Συνεταιρισμοί να έχουν σταθερές και ικανές διοικήσεις, αλλά να αλλάζουν σε τακτά διαστήματα και πριν ακόμη να καταλάβουν πως λειτουργεί ο Συνεταιρισμός και ο ανταγωνισμός.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Παπανάτσιου Κατερίνα, Θεοπεφτάτου Αφροδίτη, Θεοφύλακτος Γιάννης, Καματερός Ηλίας, Καραγιάννης Γιάννης, Καρακώστα Εύη, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Αραμπατζή Φωτεινή, Ασημακοπούλου Άννα - Μισέλ, Βλάχος Γεώργιος, Καράογλου Θεόδωρος, Καρασμάνης Γεώργιος, Κεφαλογιάννη Όλγα, Μηταράκης Παναγιώτης (Νότης), Σκρέκας Κωνσταντίνος, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Τζελέπης Μιχαήλ, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος και Μεγαλομύστακας Αναστάσιος

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βλάχος.

ΓΕΩΡΓΙΟΣ ΒΛΑΧΟΣ (Εισηγητής της Νέας Δημοκρατίας): Κυρία Πρόεδρε, δεν έχω πολλά να παρατηρήσω σήμερα. Άκουσα τους φορείς, έχω δει τα υπομνήματά τους και προσπαθώ να ενημερωθώ όσο γίνεται καλύτερα, όμως, αφού μας δίνεται η δυνατότητα, θα ήθελα να ζητήσω από τις Ενώσεις Νέων Αγροτών, εάν έχουν να μας αφήσουν φεύγοντας κάτι πιο συγκεκριμένο. Άκουσα τις παρατηρήσεις και τον προβληματισμό τους, όμως θα ήθελα σχετικά με την ίδρυση των συνεταιρισμών και τη λειτουργία τους, εάν έχουν κάτι πιο συγκεκριμένο να μας αφήσουν.

Επίσης, θέλω να ρωτήσω τον εκπρόσωπο της ΠΑΣΕΓΕΣ με δεδομένο, ότι η ΠΑΣΕΓΕΣ αντιμετωπίζει τα γνωστά προβλήματα και με την ευκαιρία που βρέθηκε σήμερα στην Επιτροπή μας, να μας πει σε ποια φάση ακριβώς βρίσκεται, την προσπάθεια την οποία κάνουν και αυτά τα σενάρια περί διάλυσης, τα οποία κυκλοφορούν κατά πόσον ανταποκρίνονται στην πραγματικότητα ή είναι ευσεβείς πόθοι, δεν ξέρω πώς να τα χαρακτηρίσω. Θέλω να ρωτήσω το Ινστιτούτο Μελετών, που μίλησε για τη διάλυση των συνεταιρισμών και θα ήθελα να μας δώσει κάτι περισσότερο για το πώς ακριβώς τεκμηριώνει την άποψη αυτή, η οποία ακούγεται ακραία, καθώς και τον ισχυρισμό για τη διάλυση των συνεταιρισμών με το νομοσχέδιο αυτό.

Επίσης, εάν είναι εδώ η εκπρόσωπος του Γυναικείου Συνεταιρισμού, που άκουσα ότι ήταν αρνητική με τα τρία μέλη, εάν έχει κάποια πιο συγκεκριμένη άποψη για τον αριθμό των μελών. Κλείνω με το Γεωτεχνικό Επιμελητήριο, όπου ο συνάδελφος από το ΓΕΩΤΕ είπε σχετικά με τα τέλη πληρωμής με βάση το νόμο και τα προβλήματα τα οποία αντιμετωπίζουν προφανώς για τα έξτρα σαββατοκύριακα τα εκτός ωραρίου. Ο συνάδελφος κ. Κακαβάς μίλησε νωρίτερα για την ίση μεταχείριση των συναδέλφων και τώρα το ονόμασε χαρακτηριστικά «ρετιρέ και ισόγειο». θα ήθελα, λοιπόν, και σ' αυτό κάτι παραπάνω για το πώς εμπλέκεται αυτό στο νομοσχέδιο και τι μπορούμε να θεσπίσουμε.

Επίσης, στο ΓΕΩΤΕ που είπαν, ότι δεν τηρήθηκαν τα συμφωνηθέντα. Συμφωνηθέντα με ποιους, πότε και τι ακριβώς ήταν αυτή η συμφωνία; Θα ήθελα να ευχαριστήσω όλους τους φορείς που παρευρέθηκαν. Συμφωνώ με πάρα πολλούς, άκουσα τις παρατηρήσεις τους και, βεβαίως, και με τα υπομνήματά τους θα προσπαθήσουμε να αναδείξουμε τις απόψεις τους στη συζήτηση επί των άρθρων αύριο, στη δεύτερη ανάγνωση τη Δευτέρα, καθώς και στην Ολομέλεια. Από κει και πέρα, βεβαίως, φαντάζομαι, ότι ο προβληματισμός που αναδύθηκε σήμερα, κυρία Πρόεδρε, πρέπει να είναι πολύ έντονος και για την Κυβέρνηση, γιατί καλέσαμε είκοσι πέντε φορείς και αν θυμάμαι καλά, δεν βρέθηκε ένας φορέας να συμφωνήσει με το νομοσχέδιο αυτό. Κύριε Υπουργέ, εδώ δεν είναι «ή στραβός είναι ο γιαλός ή στραβά αρμενίζουμε». Μάλλον στραβά αρμενίζετε, δεν είναι στραβός ο γιαλός. Διορθώστε ότι μπορείτε, γι' αυτό σας μίλησα προχθές για απόσυρση. Τώρα ξεκίνησε η ουσιαστική κουβέντα του νομοσχεδίου, όχι προηγουμένως. Για ποια διαβούλευση μας λέγατε; Αναρτήσατε για ένα μήνα κ.λπ., εδώ όλοι έχουν ένα λόγο να διαφωνούν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ολοκληρώστε παρακαλώ κ. Βλάχο.

ΓΕΩΡΓΙΟΣ ΒΛΑΧΟΣ ( Εισηγητής της Ν.Δ.) : Κυρία Πρόεδρε, η διαδικασία είναι γνωστή, θα μπορούσα να ρωτήσω και τους 25 φορείς θέτοντας από μια ερώτηση και να μην τελειώσουμε ποτέ. Όμως, δεν κάνω κατάχρηση, γιατί πράγματι από τα υπομνήματα, θα λάβω γνώση. Κρατώ όμως κάποια πράγματα, και δεν μπορώ να μην πω αυτό που είπα, που είναι πολιτική παρέμβαση. Ακούσαμε 25 φορείς, με βάση τον κανονισμό έρχονται 6. Ναι, είναι τοποθέτηση. Αυτά μας τα μάθατε πολύ καλά, όταν κάνατε αντιπολίτευση, Βεβαίως κάνω τοποθέτηση και δεν θα πάρω την άδεια κανενός. Το «πάνω στα έδρανα» και τις διακοπές, τις διδάξατε πρώτοι, τώρα θα τις ανεχτείτε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Ευχαριστούμε κ. Βλάχο, τον λόγο έχει η κυρία Παπανάτσιου.

ΚΑΤΕΡΙΝΑ ΠΑΠΑΝΑΤΣΙΟΥ ( Εισηγήτρια του ΣΥΡΙΖΑ) : Καταρχήν, θεωρώ ότι είναι μια πολύ εποικοδομητική συζήτηση. Θα διαφωνήσω με τον συνάδελφό της Ν.Δ., ότι όλοι είναι απέναντι στο νομοσχέδιο, σίγουρα όσοι ήρθανε- και αυτό ακούστηκε και από τις τοποθετήσεις- δεν είναι απέναντι στο νομοσχέδιο, είναι απέναντι σε κάποια άρθρα, ήρθαμε εδώ ακριβώς γι' αυτό το λόγο, για να βελτιώσουμε το ήδη υπάρχον νομοσχέδιο, διαφορετικά ποιος ο λόγος να καλέσουμε τους φορείς. Εμείς, αυτό ακριβώς περιμέναμε, για να μιλήσουμε και στην κατ' άρθρων συζήτηση του νομοσχεδίου και στην δεύτερη ανάγνωση. Θα ήθελα να κάνω μια ερώτηση στο ΑΣΟΠ Βελβεντού- επειδή αναφέρθηκε ότι υπάρχει κρατικός παρεμβατισμός μέσα από το νομοσχέδιο και ότι παραβιάζονται οι αρχές του συνεταιρισμού. Συγκεκριμένα σε ποια άρθρα γίνεται αυτό και ποια είναι αυτά τα σημεία; Γιατί ήταν κάπως γενικόλογη η τοποθέτηση του. Επίσης άλλο ένα. Σε σχέση με τις 4 μερίδες και 1 παραγωγός, κάτι που ειπώθηκε από κάποιον νέο αγρότη. Επειδή δεν το κατάλαβα αυτό, πώς γίνεται δηλαδή. Εννοεί με κάποια συμβολαιογραφική πράξη, ότι του δίνει τα δικαιώματα ή συμβαίνει κάτι άλλο;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε, τον λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου ΧΡΥΣΗ ΑΥΓΗ) : Η τοποθέτηση έχει να κάνει, με ερωτήσεις που αφορούν πιστεύω, τους περισσότερους από τους φορείς, όπως και τον κ. Υπουργό. Θα πρέπει- γιατί ακούστηκε από τους φορείς- όσον αφορά το άρθρο 4, το οποίο περιορίζει την σύσταση των αγροτικών συνεταιρισμών, εδώ θα πρέπει να συμπληρώσουμε, ότι εκτός από τον πληθυσμό που θα πρέπει να ληφθεί υπ’ όψιν, ένας ακόμα παράγοντας που θα πρέπει να λάβετε υπ' όψιν, είναι η μορφολογία των νόμων- των δήμων- και ένα ακόμα είναι το οδικό δίκτυο, στο αν εξυπηρετεί την επαφή των αγροτικών συνεταιρισμών, για την εξυπηρέτηση των μελών τους.

Όσον αφορά τα δικαιώματα και τις υποχρεώσεις των μελών, εδώ θα ήθελα να ρωτήσω τους φορείς αν συμφωνούν σε αυτό το κομμάτι, επειδή αναφέρθηκε από κάποιον φορέα, για την υποχρέωση που υπάρχει, των μελών των συνεταιρισμών, για την προμήθεια αγροτο-εφοδίων από τους συνεταιρισμούς. Εδώ θα μπορούσαμε να προσθέσουμε, ότι θα πρέπει να υπάρχει μια πρόβλεψη, σε περίπτωση που κάποιος προσκομίσει με τιμολόγιο- το οποίο αποδεικνύει ότι είχε χαμηλότερη χρέωση- να υποχρεώνεται ο αγροτικός συνεταιρισμός, να του δίνει πίσω τη διαφορά από την τιμή. Νομίζω ότι αυτό θα ήταν και το πιο λογικό. Σε ό,τι αφορά τα εποπτικά συμβούλια στο άρθρο 11. Υπάρχει μια πρόβλεψη ότι είναι υποχρεωτικό, σε αγροτικούς συνεταιρισμούς με πάνω από 50 μέλη. Ξέρουμε πολύ καλά, ότι τα εποπτικά συμβούλια είχαν καταργηθεί, ξέρουμε το αποτέλεσμα της κατάργησης των εποπτικών συμβουλίων.

Εδώ εμείς, έχουμε να προτείνουμε και πιστεύουμε ότι θα συμφωνήσουν και οι περισσότεροι από τους παρόντες Φορείς, ότι θα έπρεπε να είναι υποχρεωτικό το Εποπτικό Συμβούλιο, διότι είναι το όργανο το οποίο ελέγχει το πώς λειτουργεί ο αγροτικός συνεταιρισμός. Και σε μικρούς συνεταιρισμούς, όπως αναφέρθηκε, οι γυναικείοι συνεταιρισμοί, οι οποίοι έχουν λίγα μέλη και εκεί θα έπρεπε να υπάρξει κάποια πρόβλεψη ούτως ώστε να μπορούν να ελέγχονται απόλυτα. Σε ότι αφορά τους αναγκαστικούς συνεταιρισμούς, τοποθετηθήκαμε και στην πρώτη διαβούλευση.

Ξέρετε πολύ καλά ότι οι αναγκαστικοί συνεταιρισμοί, είναι υπόδειγμα λειτουργίας σε ότι αφορά τα οικονομικά τους, κάτι το οποίο θα έπρεπε να το υιοθετήσουν και οι υπόλοιποι. Και εδώ κύριε Υπουργέ, θα θέλαμε, εάν είναι δυνατόν, κάθε χρόνο να βγαίνει μία λίστα με τους υγιείς συνεταιρισμούς, ούτως ώστε όλοι μας να έχουμε μία εικόνα και να τους χρησιμοποιούμε ως πρότυπο για τους υπόλοιπους συνεταιρισμούς, ούτως ώστε να τους δώσουμε το καλό παράδειγμα για τον τρόπο λειτουργείας και για τη διαφάνεια που υπάρχει. Επίσης, στο άρθρο 19, υπάρχει μία αναφορά στο Εθνικό Μητρώο Αγροτικών Συνεταιρισμών και στην παράγραφο 3 αναφέρεται στο Μητρώο Εμπόρων. Εδώ επίσης έχω να προτείνω κάτι στους Φορείς. Μία πρόταση η οποία υπάρχει και στο πρόγραμμά μας και έχει να κάνει με την διασφάλιση των χρημάτων στις συναλλαγές που έχουν οι συνεταιρισμοί. Θα έπρεπε να επιβάλλεται σε όσους συναλλάσσονται,

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Με συγχωρείτε, ερωτήματα σε Φορέα είναι αυτά ή στον Υπουργό;

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου της ΧΡΥΣΗΣ ΑΥΓΗΣ): Ερωτήματα στου Φορείς και μπορούν να απαντήσουν εάν τα δέχονται ή όχι. Εάν είναι θεμιτό, από τους Φορείς, όσοι συναλλάσσονται με τους συνεταιρισμούς, να προκαταβάλλουν, για το ύψος της συναλλαγής τους, μία εγγυητική Τραπέζης, ούτως ώστε να διασφαλίζονται τα χρήματα των μελών παραγωγών και του αγροτικού συνεταιρισμού. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Το λόγο έχει ο Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ, κύριος Μιχάλης Τζελέπης.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ κυρία Πρόεδρε. Νομίζω ότι, οι τοποθετήσεις των Φορέων για το σχέδιο Νόμου που συζητάμε για τους συνεταιρισμούς, ήταν ξεκάθαρες και κατατοπιστικές, που πάει το Νομοσχέδιο αυτό, το αγροτικό συνεταιριστικό κίνημα, εκτός εάν κάποιοι δεν θέλουν να καταλάβουν ή έχουν άλλη φιλοσοφία. Άλλωστε και ο Υπουργός, πριν από λίγο είπε, μάλλον δεν του άρεσαν οι τοποθετήσεις των φορέων και για αυτό είπε «που να τους βρούμε εμείς». Και αυτό σηματοδοτεί ακόμη το Νομοσχέδιο αυτό. Είναι ένα Νομοσχέδιο που προσπαθεί, μέσω της Κρατικής παρέμβασης, της απόλυτης του Υπουργείου, να αλλάξει πρόσωπα, να φέρει ημετέρους, αρεστούς μάλλον στο Υπουργείο.

Λοιπόν στις ερωτήσεις. Θα ήθελα να ρωτήσω τον κύριο Πεβερέτο, που είπε από την αρχή ότι πρέπει να αντιμετωπίζονται ως επιχειρήσεις οι συνεταιριστικές οργανώσεις και όχι ως Νομικά Πρόσωπα Δημοσίου Δικαίου. Το συγκεκριμένο Νομοσχέδιο το καλύπτει αυτό, ναι ή όχι; Θα ήθελα επίσης, την κυρία που τοποθετήθηκε από τον γυναικείο συνεταιρισμό και διαφώνησε για τα τρία μέλη. Εάν ένας άνδρας πάει να γραφτεί στον συνεταιρισμό, θα τον αποκλείσει λόγω φύλου; Θα ήθελα επίσης να ρωτήσω το ΓΕΩΤΕΕ, ποια είναι η θέση του, γιατί δεν την άκουσα, για το ΔΙΑΓΕ και για την εκπαίδευση; Θα ήθελα να ρωτήσω την ΠΑΣΕΓΕΣ, να ξεκαθαρίσει ποια είναι η θέση της γύρω από την παρέμβαση που γίνεται με την μη ύπαρξη θεσμοθετημένης παραγράφου για την ΠΑΣΕΓΕΣ, τι χάνει σήμερα το συνεταιριστικό κίνημα και κατ΄ επέκταση ο αγροτικός τομέας, από την μη εκπροσώπηση της στα ευρωπαϊκά forum.

Θα ήθελα να ρωτήσω την κυρία από το ΙΣΕΜ, εάν ο συγκεκριμένος Νόμος, προσκρούει στο άρθρο 12 παράγραφος 4 του Συντάγματος, περί αυτονομίας, αυτοδιοίκησης και εάν καλύπτονται οι συνεταιριστικές αρχές με το συγκεκριμένο Νόμο. Θα ήθελα επίσης, να ρωτήσω τους εργαζόμενους, γιατί, ομολογουμένως από τους σαράντα, δεκαπέντε και πόσοι είναι θα ήθελα να μου πουν, εργαζόμενοι απλήρωτοι, που οι οργανώσεις τους είναι σε εκκαθάριση και αυτή τη στιγμή, χάνουν αποζημιώσεις, χάνουν δεδουλευμένα και δεν ξέρουν τι μέλλει γενέσθαι για αύριο και εάν εφαρμόστηκε αυτό που λέει στον Νόμο 4015, ότι θα υπήρχαν ειδικά προγράμματα από τον ΟΑΕΔ;

Και κλείνοντας κυρία Πρόεδρε, θα ήθελα να ρωτήσω τους εκπροσώπους των Αναγκαστικών Συνεταιρισμών, τι σημαίνει το να γίνουν ελεύθεροι για τις τοπικές κοινωνίες και οικονομίες εάν οι Συνεταιρισμοί δεν μπορέσουν να λειτουργήσουν και τι οικονομικές δεσμεύσεις-γιατί κάποιοι είναι εισηγμένοι και στα χρηματιστήρια-έχουν αναλάβει τα μέλη τους, όταν γίνει μια τέτοια βίαιη αλλαγή σε σχέση με τους Συνεταιρισμούς αυτούς; Και τέλος, ρωτάω και την ΑΣΕΠΟΠ και τη Διεπαγγελματική Καπνού, αν το συγκεκριμένο νομοσχέδιο τις ομάδες παραγωγών τις ενισχύει, τους δίνει αναπτυξιακά κίνητρα και πως ξεχωρίζονται οι ομάδες παραγωγών, από τους κλαδικούς συνεταιρισμούς που προβλέπει το νομοσχέδιο αυτό; Το ίδιο και για τις επαγγελματικές.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μάρκου.

ΑΙΚΑΤΕΡΙΝΗ ΜΑΡΚΟΥ (Ειδική Αγορήτρια του ΠΟΤΑΜΙΟΥ): Σας ευχαριστώ πολύ, στα περισσότερα με έχουν καλύψει οι συνάδελφοι. Εγώ θέλω να ρωτήσω τον κύριο Πεβερέτο αλλά και οποιονδήποτε άλλο θέλει, ακούσαμε για τον αριθμό μελών των συνεταιρισμών, θέλω να ρωτήσω ποιος πιστεύετε ότι πρέπει να είναι ο ελάχιστος αριθμός μελών των συνεταιρισμών και τι γίνεται σε άλλες χώρες; Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝΕΛ): Σας ευχαριστώ κυρία Πρόεδρε, εγώ θα ήθελα να υποβάλω το ερώτημα γιατί έχω κάποιες απορίες, θα ήθελα περισσότερες διευκρινήσεις οι εκπρόσωποι από τον Συνεταιρισμό της Σάμου πάνω στο κομμάτι για το αναγκαστικός συνεταιρισμός κλπ, να μας αιτιολογήσουν για το τι συμβαίνει αν αρθεί το αναγκαστικό με τα δικά τους προϊόντα; Και οι εκπρόσωποι από τη Σάμο και οι εκπρόσωποι από τη Χίο, σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Δεν θέλω να επαναλάβω ερωτήσεις που έχουν κάνει οι συνάδελφοι. Θα ρωτήσω τους εκπροσώπους των εργαζομένων και της Πανελλήνιας Ομοσπονδίας, αν θεωρούν βιώσιμη λύση οι απολυμένοι να δουλέψουν σε ένα άλλο οργανισμό ή σε κάποιους άλλος Αγροτικούς Συνεταιρισμούς ανάλογου χαρακτήρα; Επίσης θέλω να ρωτήσω την εκπρόσωπο του Γυναικείου Συνεταιρισμού, αν γίνεται σωστά ο διαχωρισμός Γυναικείου Συνεταιρισμού σε σχέση με τους υπόλοιπους; Επίσης, θέλω να απευθύνω ερώτηση προς όλους τους φορείς πως βλέπουν τον έλεγχο και αν όντως καθιστά κρατικό παρεμβατισμό και αν θα έπρεπε να υπάρχει τι μορφή θα μπορούσε να έχει αυτός;

Οι εκπρόσωποι των Αναγκαστικών Συνεταιρισμών αντέδρασαν πολύ έντονα σε αυτή την κίνηση με την αλλαγή που θα υπάρξει με το νέο νομοσχέδιο. Αν επιδέχεται αλλαγές ή αν θα ήταν καταστροφικό γι’ αυτούς και αν ναι ποιες είναι αυτές; Και τέλος θα ήθελα να ρωτήσω τους εκπροσώπους του Φιλοζωικού Σωματείου που ήρθαν σήμερα εδώ, αν είναι κατά της υιοθεσίας σκύλων μόνο από κυνοκομεία ή Φιλοζωικά Σωματεία του Εξωτερικού ή αν είναι κατά και των φυσικών προσώπων; Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Δημαράς.

ΓΙΩΡΓΟΣ ΔΗΜΑΡΑΣ: Κυριά Πρόεδρε, μια παρατήρηση καταρχήν ότι αυτή η συνομιλία με τους φορείς ήταν πάρα πολύ καλή και νομίζω βοηθήθηκε και ο Υπουργός και όλοι μας να καταλάβουμε τα προβλήματα και να κάνουμε διορθώσεις και παρεμβάσεις στο νομοσχέδιο. Εγώ ήθελα να θέσω ένα ερώτημα στην ΠΑΣΕΓΕΣ κυρίως και στους εκπροσώπους των γεωργικών συνεταιρισμών, αν ξέρουν για την προωθούμενη διακρατική συμφωνία μεταξύ Ε.Ε. και Η.Π.Α. και την αντίστοιχη μεταξύ Ε.Ε. και Καναδά, τις λεγόμενες ΤΤΙΡ και CETA και αν έχουν πάρει θέσεις σε αυτό το ζήτημα.

Γνωρίζετε ότι θα αλλάξει το τοπίο στην αγροτική παραγωγή τις επόμενες δεκαετίες, ότι προωθείται μια μαζική παραγωγή που χαλαρώνει όλους τους όρους και τους περιορισμούς εισαγωγής των προϊόντων από ΗΠΑ και Καναδά και ότι αυτό θα καταστρέψει το μικρό και μεσαίο Έλληνα παραγωγό; Είναι πάρα πολύ σημαντικό ζήτημα που ενδιαφέρει πάρα πολύ όλους τους Έλληνες αγρότες και πρέπει να τοποθετηθεί πριν περάσει και από το Ευρωπαϊκό Κοινοβούλιο αυτό το θέμα. Οι συσχετισμοί είναι 50 - 50 και μάλλον είναι λίγο περισσότερο από το 50 για να περάσει στους θεσμούς της Ε.Ε. γενικώς αυτό το ζήτημα. Θα είναι καταστροφή για τους αγρότες. Σας το λέω, προσέξτε το πάρα πολύ καλά και πάρτε θέση.

Επίσης, θέλω να ρωτήσω αν απαγορεύει πλέον το ευρωπαϊκό δίκαιο να κρατήσουμε τους τέσσερις αναγκαστικώς συνεταιρισμούς και αν υπάρχει νομικός τρόπος να το αποφύγουμε, γιατί νομίζω ότι όλοι καταλαβαίνουμε την αναγκαιότητα ιδιαίτερα του Συνεταιρισμού της Μαστίχας. Όσο αφορά τον αριθμό των μελών – αφορά και τον κ. Υπουργό αυτή η ερώτηση – λέμε 30. Γιατί να μην είναι 10; Ρωτάω και τους παραγωγούς, αν οι συνεταιρισμοί είναι όπως οι επιχειρήσεις, γιατί να κάνουν συνεταιρισμό και να μην κάνουν μια Α.Ε. ή μια Ε.Π.Ε.; Είναι ένα ερώτημα που πρέπει να μας προβληματίσει. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Διαρκούς Επιτροπής Παραγωγής και Εμπορίου): Το λόγο έχει η κυρία Καρακώστα.

ΕΥΗ ΚΑΡΑΚΩΣΤΑ: Θέλω να θέσω ένα θέμα και το θέτω και ως γυναίκα. Στη σημερινή σύσκεψη όλων των φορέων εγώ άκουσα εκπροσώπους μόνο ανδρών. Είχαμε μόνο δύο γυναίκες, οι οποίες ήταν επιστημονικοί σύμβουλοι, εκτός από μια γυναίκα που ήταν εκπρόσωπος των γυναικείων συνεταιρισμών και έπρεπε να είναι γυναίκα. Άρα, λοιπόν, μας προκύπτει ένα πάρα πολύ σημαντικό θέμα, στο οποίο πραγματικά αναρωτιέμαι γιατί όλοι οι άντρες εκπρόσωποι δεν θέλουν να υπάρξει αυτή η διάκριση φύλου. Δηλαδή, πώς στο μακρινό χωριό το δικό μου, που είναι στα ορεινά Τρίκαλα, στα Τζουμέρκα, θα μπορέσουν οι τρεις, οι τέσσερις, οι πέντε γυναίκες που έχουν μια δύναμη, αλλά που η νοοτροπία του χωριού δεν τους επιτρέπει να πουν ούτε καλημέρα, ούτε να ανέβουν στο καφενείο; Πώς θα διαμορφώσουμε μέσα από τον νόμο μια συνθήκη – αναρωτιέμαι – αυτές οι γυναίκες να φτιάξουν ένα συνεταιρισμό και να τις βοηθήσουμε να το κάνουν; Ας μην επαφιέμεθα, λοιπόν, στις καλές προθέσεις των ανδρών, οι οποίοι αρνούνται να δουν αυτή την πραγματικότητα.

Θέλω να διευκρινίσω στην εκπρόσωπο των γυναικείων συνεταιρισμών ότι τρία άτομα είναι το ελάχιστο. Δηλαδή, αναφέρεται στις δύσκολες εκείνες συνθήκες που σε καμία περίπτωση δεν θα μπορούσαν να δημιουργήσουν γυναίκες συνεταιρισμό. Στην υπάρχουσα κατάσταση και νοοτροπία της επαρχίας – γιατί εκεί κυρίως θα γίνουν οι αγροτικοί συνεταιρισμοί και όχι στην πρωτεύουσα – πώς θα τις ενισχύσουμε να τολμήσουν; Αν βρούμε, λοιπόν, τρεις γυναίκες που θα τολμήσουν, πρέπει να τις δώσουμε τη δυνατότητα να κάνουν συνεταιρισμό. Αυτό είναι το πνεύμα αυτού του άρθρου. Νομίζω ότι πρέπει να το στηρίξουμε και μακάρι να βρούμε όχι 3, αλλά 13 ή 23 ή 103 για να φτιάξουν γυναικείους συνεταιρισμούς. Αυτό θα σημαίνει ότι πάμε σε μια άλλη κοινωνία ισότητας των φύλων σε όλα τα επίπεδα και, πραγματικά, τότε θα είμαι κι εγώ ευτυχής.

ΧΑΡΑ ΚΑΦΑΝΤΑΡΗ (Πρόεδρος της Διαρκούς Επιτροπής Παραγωγής και Εμπορίου): Το λόγο έχει ο κ. Μπαλωμενάκης.

ΑΝΤΩΝΗΣ ΜΠΑΛΩΜΕΝΑΚΗΣ: Ήθελα, καταρχήν, να επισημάνω την παρατήρηση που έκανε ο εκπρόσωπος της Ενώσεως Λάρισας για τους πρώην εργαζομένους και νομίζω ότι έχει βάση. Νομίζω ότι δεν μπορεί να ρυθμιστεί έτσι με μια μεταβατικού τύπου διάταξη, την οποία θα έχουμε την ευκαιρία να την προτείνουμε, σχετικά με όσους ήδη έχουν απαιτήσεις και δεν μπορούν να ικανοποιηθούν με βάση τις απαιτήσεις της διαδικασίας που έχει εισαγάγει ο Κώδικας Πολιτικής Δικονομίας τώρα τελευταία. Όσο αφορά την ερώτηση, δεν κατάλαβα αν τοποθετείται θετικά ή αρνητικά στο άρθρο 8, παράγραφος 6, για την εθελοντική εργασία.

Επειδή είναι ένα επίμαχο θέμα και επειδή σωστά νομίζω εγώ δε θεωρείται ότι παρέχει εργασία σε πλαίσιο εξαρτημένης εργασίας, ήθελα μια διευκρίνιση γιατί αν αρχίσουμε με αυτό το άρθρο να το καταπολεμούμε είναι ένα ζήτημα. Είναι πάρα πολύ σημαντικό, απαλλάσσει από εισφορές και καθιστά βιώσιμο πολλούς υγιείς συνεταιρισμούς. Αυτό ήθελα να το ξεκαθαρίσουμε και είναι πολύ σημαντικό. Μια τελευταία ερώτηση, μου έκαναν εντύπωση οι γενικές τοποθετήσεις, η κυρία που μίλησε εκ μέρους του Ινστιτούτου Ερευνών και ο κύριος που μίλησε εκ μέρους του ΓΕΩΤΕΕ, ήθελα να γνωρίζω ειλικρινά αν αυτά αποτελούν θέσεις και των ΔΣ τους και αν συζήτησαν με τους άλλους συναδέλφους τους γιατί μου έκανε εντύπωση η σφοδρότητα με την οποία τοποθετήθηκαν. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Το λόγο έχει ο κ. Παπαδόπουλος.

ΝΙΚΟΣ ΠΑΠΑΔΟΠΟΥΛΟΣ: Ευχαριστώ κυρία Πρόεδρε. Μια παρατήρηση προς τον κοινοβουλευτικό εκπρόσωπο της ΝΔ, ήρθαμε για να παραμείνουμε, δεν μας τρομάζει η δυσκολία που αντιμετωπίζουμε, εδώ θα τα δώσουμε όλα. Μην στενοχωριέστε εάν έχουμε ή δεν έχουμε αγωνιστές συνεταιριστές, προς το παρόν εκεί έχετε μια πλειοψηφία και να τους χαίρεστε. Εδώ θα απαντώνται όλα.

Δεύτερον. Θέλω από τον συνεταιρισμό της Ζαγοράς να μας πει ποια είναι η γνώμη του, ότι το νομοσχέδιο αναφέρει 80% να έχουν την παραγωγή οι συνέταιροι και αν πιστεύει σε μεγαλύτερο ποσοστό και αν είναι εφικτό. Επίσης, από τον συνάδελφο που μίλησε για το 1/3 στις ψηφοφορίες, δηλαδή θέλει περισσότερους σταυρούς για να μπορεί να ελέγχει την διαδικασία εκλογής για να έχει τις πλειοψηφίες ή θέλει να αντιπροσωπεύονται όλες οι απόψεις μέσα στον συνεταιρισμό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κύριο Παπαδόπουλο. Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Ευχαριστώ κυρία Πρόεδρε. Θα ήθελα να ευχαριστήσουμε και όλους τους φορείς που μέχρι τώρα και στη σημερινή διαδικασία αλλά και γενικότερα έχουν συμβάλει με θέσεις και απόψεις στη διαμόρφωση του νομοσχεδίου. Αυτό δείχνει ότι υπάρχει μεγάλο ενδιαφέρον. Τα προβλήματα που είχε δημιουργήσει ο προηγούμενος νόμος και η αγωνία όλων των εμπλεκόμενων συνεταιρισμών και γενικότερα στις παραγωγικές τάξεις για επίλυση των προβλημάτων τόσο στην αλιεία όσο και των νέων αγροτών κ.λπ...

Οι ερωτήσεις που θέλω να κάνω είναι συγκεκριμένες. Πρώτον, αφορά τον εκπρόσωπο του ΓΕΩΤΕΕ στο άρθρο 6, αναφερθήκατε και ήσαστε ενάντια στα μέλη επενδυτές. Οι επενδυτές δεν έχουν το δικαίωμα του εκλέγειν και εκλέγεσθε, αποτελούν μια μορφή χρηματοδότησης των συνεταιρισμών, ποια είναι η τοποθέτησή σας συγκεκριμένα για τα μέλη επενδυτές, θα ήθελα να μας το αναπτύξετε. Στον εκπρόσωπο του ΣΕΚ, τον κ. Πεβερέτο, στο άρθρο 16 παρ. 7 αναφέρεται ρητά για τις ευθύνες από δόλο ή βαριά αμέλεια. Δεν σας καλύπτει αυτή η διατύπωση;

Στον εκπρόσωπο του Συλλόγου Βιοκαλλιεργητών, μιλήσατε κύριε Καραμπάση για το ότι θα πρέπει να είναι μόνο κατά κύριο επάγγελμα αγρότες. Οι παραγωγοί, οι οποίοι είναι εγγεγραμμένοι στο μητρώο και μπορεί να είναι ετεροαπασχολούμενοι και να συμπληρώνουν το αγροτικό τους εισόδημα από κάτι διαφορετικό, γιατί θα πρέπει να αποκλείονται απ’ αυτές τις αγορές παραγωγών;

Μια τελευταία ερώτηση προς τον εκπρόσωπο της ΚΕΟΣΟΕ. Ποιο είναι το βασικό πρόβλημα της κατάστασης που βρίσκονται οι συνεταιρισμοί σήμερα; Είναι η έλλειψη εμπιστοσύνης προς τον θεσμό του συνεταιρίζεσθε και αν ναι, θεωρείτε ή όχι ότι συμβάλλει το νομοσχέδιο αυτό στην απόκτηση και οικοδόμηση σχέσεων εμπιστοσύνης μεταξύ των παραγωγών και των συνεταιρισμών; Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Θα ευχαριστήσουμε και όλους τους παρόντες που προσκλήθηκαν και συμμετείχαν στο διάλογο. Τώρα θα δώσω το λόγο για ένα- δύο λεπτά το πολύ στους φορείς, για τους οποίους υπεβλήθησαν ερωτήματα. Θα ξεκινήσω από την ΠΑΣΕΓΕΣ, για να απαντήσετε σε ερωτήματα που σας ετέθησαν.

ΘΩΜΑΣ ΚΟΥΤΣΟΥΠΙΑΣ - Αναπληρωτής Πρόεδρος της (ΠΑΣΕΓΕΣ): Ευχαριστώ κ. πρόεδρε. Δύο ερωτήματα ετέθησαν στην ΠΑΣΕΓΕΣ. Το ένα έχει να κάνει με την Ευρωπαϊκή Συμφωνία για την οποία η ΠΑΣΕΓΕΣ έχει πάρει θέση και είναι αντίθετη. Την έχουμε στείλει αλλά ενδεχομένως πρέπει να την έχουμε στείλει και σε όλους τους Βουλευτές. Εντάξει θα σας την στείλουμε αν δεν έχει έρθει. Έχουμε πάρει θέση και είμαστε αντίθετοι.

Ας πάμε τώρα για το δεύτερο ερώτημα που έχει να κάνει με τις καταργούμενες διατάξεις που αφορούν την ΠΑΣΕΓΕΣ. Δεν ισχύουν οι διατάξεις που ίσχυαν έως τώρα που απάνω σε αυτές η ΠΑΣΕΓΕΣ λειτουργούσε. Κοιτάξτε να δείτε: Το τριτοβάθμιο- το αναφέρω πάλι- ιδεολογικό και πολιτικό όργανο των συνεταιρισμών, όχι κομματικοπολιτικό όργανο των συνεταιρισμών- όλα αυτά τα χρόνια έχει παίξει ένα πάρα πολύ σημαντικό ρόλο στη γεωργία. Έχει παίξει πολύ σημαντικό ρόλο και θα συνεχίσει να παίζει και πολιτικό ρόλο, καθώς και ρόλο ανάπτυξης των συνεταιρισμών. Θέλω να γνωρίζετε ότι το κράτος με τους υφιστάμενους νόμους χρωστάει στην ΠΑΣΕΓΕΣ δέκα και μισό εκατομμύρια. Έχει να πάρει χρήματα η ΠΑΣΕΓΕΣ τα τελευταία πέντε έως έξι χρόνια. Αυτό κανένας δεν το βλέπει και απλώς βλέπει τι κάνει η ΠΑΣΕΓΕΣ. Χωρίς χρήματα ποιος θα κάνει τι;

Κύριε Υπουργέ και οι προηγούμενοι ενδεχομένως σε κάποια πράγματα πράξανε περίπου σαν και εσάς, αλλά δεν μας είχαν<< έξω από τον χάρτη>>. Θέλω όμως να ξέρετε ότι η ζημιά που θα γίνει στην εκπροσώπηση της χώρας, στην ΚΟΠΑ ΚΟΖΕΚΑ- και η εκπροσώπηση που έχει στις 17 για τους συμβουλευτικούς φορείς στην Ε.Ε. -θα είναι τεράστια για τη χώρα και για τους Έλληνες παραγωγούς. Και αυτό είναι το σημαντικότερο όλων και θα πρέπει κύριε Υπουργέ, να το δείτε ούτως ώστε αυτές τις δύο παραγράφους να μην τις καταργήσετε , ούτως ώστε να συνεχίσει η ΠΑΣΕΓΕΣ να υφίσταται. Αν θέλετε να μην την χρηματοδοτήσετε να μην την χρηματοδοτήσετε. Θα την χρηματοδοτήσουν οι ίδιοι οι παραγωγοί από μόνοι τους. Αλλά όμως είναι κρίμα να μην έχει μια τριτοβάθμια οργάνωση ένα πλαίσιο στο οποίο θα στηρίζεται. Ευχαριστώ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Και εμείς ευχαριστούμε. Τώρα ακολουθεί η κυρία Μητροπούλου από το Ινστιτούτο Συνεταιριστικών Ερευνών και Μελετών από όπου και ετέθησαν κάποια ερωτήματα.

ΑΝΝΑ ΜΗΤΡΟΠΟΥΛΟΥ (Μέλος του Δ.Σ. του Ινστιτούτου Συνεταιριστικών Ερευνών και Μελετών): Καταρχήν να απαντήσω στον κύριο ο οποίος αναφέρθηκε για το εάν υπάρχει απόφαση του Δ.Σ. του ινστιτούτου όσον αφορά τις θέσεις που αναφέραμε. Θα ήθελα για λόγους τάξης να πω ότι υπάρχει απόφαση της γενικής συνελεύσεως- όχι μόνο του Δ.Σ.- και να πω ότι στο περιοδικό του ινστιτούτου έχουν ήδη αναρτηθεί οι παρατηρήσεις τις οποίες έχω καταθέσει καθώς και οι παρατηρήσεις τις οποίες είχαμε κάνει στο σχέδιο νόμου: Το αρχικό το οποίο είχε δοθεί στην διαβούλευση. Συνεπώς πιστεύω ότι έχει καλυφθεί πλήρως. Η σφοδρότητα με την οποία ανέφερε, είναι γιατί θεωρούμε- το συνδέω με απάντηση στον κ. Βλάχο- θεωρούμε ότι αντιστρατεύεται έτσι κατά τρόπον ίσως προκλητικό θα έλεγα τις συνεταιριστικές αρχές και περαιτέρω το Ελληνικό Σύνταγμα. Οι συνεταιριστικές αρχές δεν επιβάλλουν. Επιβάλλουν οι άνθρωποι οι οποίοι έχουν προβλήματα και προσπαθούν να τα αντιμετωπίζουν ιδρύοντας συνεταιρισμούς.

Αντίθετος προς την συνεταιριστική αρχή είναι ο τζίρος. Δηλαδή δεν πρέπει να έχω ένα συγκεκριμένο τζίρο για να μπορώ να συνεργαστώ με κάποιον. Είναι ο αριθμός των μελών που: Συνεταιρισμός σημαίνει πρώτα συνεννόηση και μετά δημιουργία μεγάλων συνεταιρισμών διότι πέντε μέλη μπορούν να συνεννοηθούν, 30 είναι δύσκολο να συνεννοηθούν. Γι' αυτό ακριβώς και σε όλα τα κράτη της Ε.Ε. έχουν τουλάχιστον και την νομοθεσία. Θα σας την καταθέσω. Δεν έχουμε περισσότερα των 10 μελών. Δηλαδή στην Ευρώπη 3,5,7. Η Γερμανία; γι' αυτό και ο 602 ο νόμος είχε 7 μέλη. Συνεπώς, σε ολόκληρη την Ε.Ε. ίσως είμαστε η μοναδική περίπτωση που θα έχουμε τόσο μεγάλο αριθμό μελών. Εδώ υπάρχει μια παλινωδία του νομοθέτη.

Ήθελα να πω εκεί, ότι υπάρχει τεράστια διαφορά μεταξύ του νομοθετήματος που δόθηκε στη διαβούλευση και αυτό που έρχεται σήμερα ενώπιον της Επιτροπής σας. Οι διαφορές είναι κεφαλαιώδεις, που αυτό αποδεικνύει ότι δεν έχουμε σταθερή θέση, είτε ιδεολογική, είτε πολιτική όταν συγκροτούμε ένα τόσο σημαντικό θεσμό. Το σχέδιο νόμου της διαβουλεύσεως προέβλεπε δέκα μέλη, σήμερα τα μέλη έγιναν τριάντα. Αυτό ειλικρινά δεν μπορώ να το εξηγήσω.

Τώρα, στον κ. Βλάχο να πω εν τάχει που διαλύονται οι συνεταιρισμοί. Οι συνεταιρισμοί διαλύονται με πέντε διατάξεις ξέχωρα από την όλη δομή του νόμου που κατά την άποψή μας διαλύονται, αλλά θα πω συγκεκριμένες διατάξεις. Η μία διάταξη είναι ότι διαλύει τους ανενεργούς συνεταιρισμούς σύμφωνα με το μητρώο όταν αυτή τη στιγμή δεν υπάρχει ανάρτηση στο μητρώο αγροτικής ανάπτυξης ανενεργών συνεταιρισμών και περαιτέρω. Δημιουργεί μια τεράστια ανασφάλεια δικαίου κυρία Πρόεδρε, διότι ενώ μέχρι πρότινος δηλαδή το ισχύον νομοθετικό καθεστώς έλεγε ότι για να διαλύσουμε έναν ενεργό συνεταιρισμό πρέπει να του δώσουμε δύο χρόνια μια δυνατότητα που αν δεν καταστεί ενεργός τότε να τον διαλύσουμε.

Τώρα, όμως, έρχεται με συνοπτικές διαδικασίες θα έλεγα και στερεί το δικαίωμα με συνοπτικές διαδικασίες της απολογίας του συνεταιρισμού που τον διαλύει, διότι ο προηγούμενος νόμος, το μόνο καλό που είχε ο 4015, διότι κατά τις υπόλοιπες διατάξεις του ήταν όλες εξοβελιστέες και γι' αυτό είχαμε ασκήσει πάρα πολύ σκληρή κριτική. Ίσως ήταν ο χειρότερος νόμος ο 4015 στην ιστορία του θεσμού και θα ευχόμουν να μην συνεχίσει το παρόν σχέδιο νόμου και να τον αντιγράφει που τον αντιγράφει σε πολλές διατάξεις εις βάρος των συνεταιρισμών. Ήθελα, λοιπόν, να πω ότι δεν είναι δυνατόν να διαγραφούμε ένα συνεταιρισμό χωρίς να του δίνουμε τη δυνατότητα της απολογίας. Ο προηγούμενος νόμος έλεγε ότι ο Υπουργός κοινοποιεί μια διοικητική πράξη, ο συνεταιρισμός κάνει ένσταση εναντίον της πράξεως, προσβάλετε ακολούθως η πράξη στο δικαστήρια, ούτως ώστε αν διαγραφεί ένας συνεταιρισμός να γνωρίζει γιατί διεγράφη.

Το να καταργούμε την δυνατότητα προηγούμενης ακροάσεως είναι αντίθετη προς το σύνταγμα γιατί με ρώτησε ο κ. Τζελέπης. Περαιτέρω, θέλω να πω ότι δεν μπορούμε να διαλύουμε, δηλαδή δημιουργούμε ανασφάλεια δικαίου επιπρόσθετα. Έρχεται το νομοσχέδιο και τι μας λέει; Ότι αν ένας συνεταιρισμός έχει λιγότερο από 30 μέλη και έχει κύκλο εργασιών λιγότερο από 500.000 €, διαλύεται. Καταρχήν, δημιουργεί πολλαπλά προβλήματα. Πρώτον, ότι διαλύουμε συνεταιρισμούς με δέκα μέλη και ομάδες παραγωγών με δέκα μέλη, οι οποίοι λειτουργούν πάρα πολύ καλά ακόμα και εάν δεν έχουν φτάσει τις 500.000 €. Αλλά τους δημιουργούμε μια ανασφάλεια ότι αν την επόμενη χρονιά κάτι συμβεί και δεν πιάσουν αυτό τον τζίρο έρχεται ο νομοθέτης και τους διαγραφεί από το μητρώο. Και βρισκόμαστε συνέχεια σε ένα γαϊτανάκι κύριε Υπουργέ εγγραφής, διαγραφής, εγγραφής, διαγραφής. Αυτό δεν υπάρχει σε κανένα σύστημα στο πλανήτη.

Επίσης, όταν κόβει τις χρηματοδοτήσεις, κυρία Πρόεδρε ο συνεταιρισμός αυτοχρηματοδοτείται. Πρόθεσή μας είναι των συνεταιριστών να βγάλουμε τους συνεταιρισμούς από το άγχος που τους έχουν δημιουργήσει οι τράπεζες. Νομίζω ότι αυτό είναι απόλυτα συνεταιριστικό. Το να μη θέλουμε να παραδώσουμε τους συνεταιρισμούς στο τραπεζικό σύστημα, νομίζω ότι και εσείς θα συμφωνείτε απόλυτα σ' αυτό, μας κόβει όλη τη δυνατότητα αυτοχρηματοδότησης. Αντίθετο προς το σύνταγμα, σε μια σωρεία διατάξεων ακόμα και η διάκριση των γυναικείων και ανδρικών συνεταιρισμών, κυρία Πρόεδρε, στους συνεταιρισμούς έχουμε λύσει το πρόβλημα του ισότητας των φύλων από το 1844, όταν οι γυναίκες ψήφισαν το 1952 και μετά. Εμείς το έχουμε λύσει από το 1844 και λέμε ότι άντρες και γυναίκες εκλέγονται στους συνεταιρισμούς, ψηφίζουν και ψηφίζονται.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Γαρδικιώτης,

ΜΕΝΕΛΑΟΣ ΓΑΡΔΙΚΙΩΤΗΣ (Γενικός Γραμματέας του ΓΕΩΓΕΕ): Πρώτα απ' όλα να απαντήσω στα τρία ερωτήματα, τα οποία τέθηκαν από τους συναδέλφους και τα υπόλοιπα τρία ο κ. Κακαβάς. Όσον αφορά τη θέση μας για το ΔΙΑΓΙΕΠ, λέμε ξεκάθαρα ότι πρέπει να αποσυρθεί το άρθρο. Εμείς μπορεί να γνωρίζουμε την καλή θέληση του Υπουργού να θέλει να προστατέψει την περιουσία την οποία έχει το Υπουργείο Αγροτικής Ανάπτυξης, αλλά η ασάφεια του άρθρου είναι τέτοια που πραγματικά σπάει το αβγό του φιδιού. Και απαντώντας όσον αφορά και τα μέλη-επενδυτές θα σας πω ένα σενάριο. Να έρθουν να αγοράσουν την περιουσία και πολύ απλά τι θα πουν; Υποδομές σε κάθε χωριό, σε κάθε Περιφέρεια δεν υπάρχουν πολλές, αν πέσουν στα ξένα funds αυτές οι υποδομές τι θα γίνει μετά; Θα πουν ελάτε να φτιάξουμε και έναν συνεταιρισμό γύρω από εμάς που έχουμε τις υποδομές, εμείς να έχουμε τη χαμηλή φορολογία, ούτε καν ελεύθερη αγορά και ελάτε να κάνουμε «συνεταιρίζεσθαι».

Αυτό είναι συνεταιρίζεσθαι; Εμείς λέμε ξεκάθαρα για το ΔΙΑΓΕΠ πρέπει να αποσυρθεί. Μιλάμε για μια Α.Ε. η οποία πραγματικά θα έρθει να διαχειριστεί τι; Να διαχειριστεί την περιουσία με εντελώς ασαφή τρόπο. Όσον αφορά το ταμείο το αγροτικό συνεταιριστικό της εκπαίδευσης, μιλάμε για μια υποχρεωτικότητα του 2% σε όλους, υποχρεωτικότητα του πού θα εκπαιδεύονται. Εάν κάποιοι ψάχνουν έναν έμμεσο τρόπο να χρηματοδοτηθεί ο ΕΛΓΟ ΔΗΜΗΤΡΑ, πολύ απλά ας τον βρουν κάπως αλλιώς. Δεν μπορούν να υποθηκεύουν και να δεσμεύουν όλους τους αγρότες στο πού θα πάνε να εκπαιδευτούν. Τέλος, μας ρωτήσατε εάν είναι οι αποφάσεις ομόφωνες για το Δ.Σ. του ΓΕΩΤΕΕ. Θέλω να σας πω ότι και τα 15 μέλη στο υπόμνημα έχουν συμφωνήσει με περαιτέρω παρεμβάσεις της Πανεπιστημονικής. Δεν ξέρω αν σας εκπλήσσει αυτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κακαβάς.

ΝΙΚΟΛΑΟΣ ΚΑΚΑΒΑΣ (Γεωπόνος – μέλος του ΓΕΩΤΕΕ): Επειδή σε αυτή την αίθουσα γνωριζόμαστε πολλά χρόνια και επειδή υπάρχουν συνάδελφοι οι οποίοι δεν είναι ανεπάγγελτοι εδώ, όπως είναι η συνάδελφος κτηνίατρος, ο γεωπόνος, εσείς είστε γεωλόγος, ο κ. Υπουργός που είναι δασολόγος κ.λπ., αυτή τη στιγμή με τα άρθρα 43 και 46 προσπαθείτε να διευκολύνετε τη δουλειά των γεωτεχνικών και αφήνετε απέξω τους καθ’ ύλην αρμόδιους γεωτεχνικούς που κάνουν τους ελέγχους. Άρα, λοιπόν, αυτή τη στιγμή, όταν με τον ν.4354, το μισθολόγιο, που επειδή ήμουν στην Επιτροπή δεν υπήρχε μέσα για εξάλειψη των ανταποδοτικών και έγινε νύχτα και βράδυ, θα σας πω ότι το Πάσχα θα φάτε ταραμά και χαλβά. Δεν θα σφάξουν τα σφαγεία. Να ξέρετε ότι δεν θα συνεχίσουν άλλο την ιεραποστολική τους δράση οι συνάδελφοι. Αυτή τη στιγμή πρέπει να αναδιατυπωθούν και να καταργηθούν τα άρθρα 43 και 46 και να μπουν οι γεωτεχνικοί εκεί μέσα και να μπει και το θέμα των ανταποδοτικών. Παράλληλα υπάρχει και το θέμα και ανθυγιεινού το οποίο δεν θίγεται.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων) : Κυρία Πρόεδρε, με συγχωρείτε που επεμβαίνω, αλλά θα παρακαλούσα τον εκπρόσωπο των γεωτεχνικών σε άλλη αίθουσα αυτά. Αυτή την ώρα κουβεντιάζουμε για το σχέδιο νόμου που κυρίως ενδιαφέρει τον αγροτικό χώρο. Τα υπόλοιπα σε άλλη αίθουσα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Ιωαννίδου, από τον Γυναικείο Συνεταιρισμό Αγίου Αντωνίου.

ΔΕΣΠΟΙΝΑ ΙΩΑΝΝΙΔΟΥ (Πρόεδρος του Γυναικείου Συνεταιρισμού Άγιος Αντώνιος Θεσσαλονίκης): Μου έκανε εντύπωση πάντως πού στάθηκαν οι ερωτήσεις. Δεν ακούστηκε τίποτε άλλο από αυτά που είπα σε μια ανδροκρατούμενη αίθουσα, Βουλευτής ρώτησε γιατί δεν έχουμε άνδρες στο Γυναικείο Συνεταιρισμό. Μα υπάρχει και Αγροτικός Συνεταιρισμός στο χωριό, άλλωστε δίνουμε δουλειά στον ηλεκτρολόγο, στον υδραυλικό, στον χτίστη, στον μπετατζή. Θεωρώ ότι οι γυναίκες πλήττονται στην επαρχία και οι γυναικείοι συνεταιρισμοί είναι το φυτώριο όπου θα ανθίσουν και θα καταθέσουν και όλες αυτές τις εμπειρίες που έχουν.

Για τα τρία μέλη, ίσως θα πρέπει να μπει σε κάποια απομονωμένα μέρη γιατί δεν μπορεί να εννοηθεί συλλογικότητα, συνεταιρισμός με τρία μέλη. Δηλαδή, σε ένα συνεταιρισμό των τριών μελών θα δείτε πώς θα το εκμεταλλευτούν πολλοί. Ποιος θα κάνει την παραγωγή, ποιος θα κάνει την προώθηση, ποιος θα εφαρμόσει haccp; Όλα αυτά σας πληροφορώ ότι τα απαιτεί ο ΕΦΕΤ και όλοι οι άλλοι φορείς του Υπουργείου από έναν γυναικείο συνεταιρισμό. Δεν είναι αστεία υπόθεση. Οι τρεις, λοιπόν, αν είναι τόσο δυναμικές, ας μαζέψουν και άλλες τέσσερις και ας κάνουν μια ωραία δουλειά. Από χωριό προέρχομαι και εγώ, δεν είμαι από την πόλη. Δεν ξέρω αν σας κάλυψα ή αν είχαμε και άλλα ερωτήματα…

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ): *Ομιλεί εκτός μικροφώνου*.

ΔΕΣΠΟΙΝΑ ΙΩΑΝΝΙΔΟΥ (Πρόεδρος του Γυναικείου Συνεταιρισμού Άγιος Αντώνιος Θεσσαλονίκης): Μα τι λέτε τώρα; Εδώ δεν βρίσκετε γυναίκες, κάποιος το ανέφερε, να βάλετε στα συμβούλια των αγροτικών συνεταιρισμών και τώρα νοιαστήκατε για τον άνδρα τον άνεργο στην επαρχία; Τι μου λέτε τώρα; Έχω 1000 λύσεις για τους άντρες στην επαρχία για το τι να κάνουν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ, και συνεχίζουμε με τον συνεταιρισμό Βελβεντού, όπου δέχθηκε κάποια ερωτήματα.

ΝΙΚΟΛΑΟΣ ΚΟΥΤΛΙΑΜΠΑΣ - Πρόεδρος του Αγροτικού Συνεταιρισμού Οργάνωσης Παραγωγών ΒΕΛΒΕΝΤΟΥ (ΑΣΕΠΟΠ): Θεωρώ κυρία Παπανάτσιου, ότι είμαστε ένας συνεταιρισμός όπου του χρόνου τον Οκτώβριο κλείνουμε τα 100 χρόνια λειτουργίας και με έναν συγκεκριμένο τρόπο, από τους παππούδες μας, στους πατεράδες μας και εμείς τώρα. Έχουμε το μικρότερο ποσοστό ανθρώπων κάτω των 45 ετών στην Ελλάδα, δεν έχουμε 1 € χρέος ποτέ και είμαστε ο συνεταιρισμούς που έχει μείνει στην ιστορία όπου επί δικτατορίας ερχόταν ο χωροφύλακας έβγαζε το συμβούλιο και την επόμενη μέρα ξανακάνανε εκλογές. Όπου ξανά την επόμενη μέρα ο χωροφύλακας πήγαινε ξανά για να τους βγάλει, μα και στο συνεταιρισμό την επομένη κάνανε πάλι εκλογές.

Δηλαδή, υπάρχει μια κουλτούρα συνεταιρίζεστε ριζωμένη σε ένα χωριό και πώς μπορεί να έρθει κάποια στιγμή, ο κ. Απόστολου είναι φέτος, του χρόνου θα έρθει κάποιος άλλος Υπουργός και όλα αυτά μπορούν να ερμηνευθούν με χίλιους τρόπους, σε πάρα πολλές διατάξεις, με πάρα πολλές διαφορετικές απόψεις. Το θεωρώ ότι είναι αντί-συνεταιριστικό ενάντια στη διεθνή αρχή που μιλά για ισοτιμία, που μιλά για ελεύθερη είσοδο, που μιλάει για αυτοδιαχείριση και για αυτοδιοίκηση. Εμάς αυτά δεν μας αγγίζουν, είτε είναι τρεις οι σταυροί είτε είναι δύο θητείες, εμείς την άκρη θα τη βρούμε.

Το θέμα είναι ότι λυπούμε ειλικρινά και ήμασταν ένας από τους φορείς που εδώ και πολλά χρόνια φωνάζουν στις εκάστοτε ηγεσίες του Υπουργείου ότι πρέπει κάποια στιγμή να εξυγιανθεί ο χώρος, αλλά βλέπω με λύπη μου ότι συνεχίζω να ντρέπομαι να λέω σε ανθρώπους που δεν με ξέρουν ότι είμαι πρόεδρος σε συνεταιρισμό. Δηλαδή, καταφέραμε σε μια χώρα να ποινικοποιήσουμε ένα θεσμό και ξέρετε γιατί; Γιατί δεν τιμωρήθηκε ποτέ κανείς, κανέναν κύριε Υπουργέ δεν τιμωρήσατε. Δεν μπορεί να ποινικοποιήσουμε το θεσμό των συνεταιρισμών γιατί δεν τιμωρήθηκαν οι εκάστοτε -σε εισαγωγικά- απατεώνες στο χώρο.

Εμείς είμαστε οι πρώτοι που το ζητάμε αυτό, αλλά όχι με τέτοιες διατάξεις. Θα πρέπει να κάνετε ένα νόμο πλαίσιο, όπου θα είναι βασισμένο καθαρά στις διεθνείς συνεταιριστικές αρχές. Το εισαγωγικό σας σημείωμα είναι τέλειο, εμείς σε αυτό εδώ συμφωνούμε απόλυτα, η αιτιολογική έκθεση είναι τέλεια και συμφωνούμε απόλυτα σε όλα. Όμως οι διατάξεις που φέρνεται για αλλαγή, αντικρούετε σε αυτό που λέτε στην αρχή και έχει να κάνει με τις αρχαιρεσίες. Πως το κανείς; Δημοκρατική διοίκηση, δημοκρατικές οργανώσεις, τις οποίες διοικούν τα μέλη τους, αυτονομία και ανεξαρτησία, μα τι λέτε τώρα;

Στο δικό μας συνεταιρισμό θέλουμε να βγαίνει ο κύριος «Μήτσος». Πώς θα βγαίνει; Απαγορεύεται. Ή εγώ ελληνικά δεν ξέρω ή δεν καταλαβαίνω τελικά. Μετά από δύο θητείες αν ο κύριος «Μήτσος» είναι καλός θα μπορεί να βγαίνει ως σύμβουλος, σε εποπτικό συμβούλιο και οτιδήποτε άλλο, θα μπορεί; Απαγορεύεται. Δεν ξέρω εάν έχω καταφέρει να καλύψω την κυρία που έκανε την ερώτηση και να δώσω το στίγμα, γιατί τελικά αφήνουμε τα σημαντικά πράγματα και κοιτάμε τις λεπτομερείς και αυτό σε πάρα πολλά ζητήματα. Όταν μιλάμε γενικά και δεν απευθυνόμαστε σε εσάς, γενικά και χωρίς να είναι συγκεκριμένα, περνάει ο χρόνος.

Θα ήθελα να πω στην κυρία Παπανάτσιου, ότι η λύση υπάρχει, θα οδηγήσουμε τους ανθρώπους προς το συνεταιρίζεσθαι είτε θα το καταλάβει αναγκαστικά, θα τον οδηγήσει η ίδια η αγορά, όταν δεν θα μπορεί να πουλήσει τα προϊόντα του, θα αναγκαστεί να κάνει αυτό το πράγμα. Η ίδια η αγορά θα το κάνει και θα πρέπει ως Κυβέρνηση να δώσετε κίνητρα και αντικίνητρα, που αυτά έρχονται κυρίως μέσα από τη φορολογία, που είναι ευκαιρία με το νέο φορολογικό νομοσχέδιο να το κάνετε. Αν έχετε είκοσι υγιείς συνεταιρισμούς να τους πάρετε και να τους δείξετε ως παράδειγμα. Οι παραγωγοί θα πρέπει να είναι 100%, συμφωνώ απόλυτα με τον κ. Βαλασσά και ξέρετε γιατί; Γιατί ήδη το λέτε εσείς εδώ, ότι «υποχρέωση του μέλους είναι η αποχή από ανταγωνιστικές δραστηριότητες» όταν αφήσετε δικαίωμα σε ένα μέλος ενός συνεταιρισμού, να διακινήσει μόνο του το 20% της παραγωγής, είναι ανταγωνιστική δραστηριότητα. Σας ευχαριστώ πάρα πολύ και συγνώμη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε. Το λόγο έχει ο κ. Τούμπος.

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): Σας ευχαριστώ πολύ. Απαντώντας στις ερωτήσεις του κ. Τζελέπη και του κ. Λαζαρίδη, για το τι σημαίνει να γίνουν ελεύθερη οι αναγκαστικοί μας συνεταιρισμοί για τις τοπικές κοινωνίες και για την τοπική οικονομία, θα σας πω το εξής:

Εμείς στη Χίο, στο νότιο τμήμα του νησιού, είναι το μόνο το πιο παράγει τη μαστίχα. Οι 4000 παραγωγοί μας στη νότια πλευρά του νησιού απασχολούνται αποκλειστικά με την παραγωγή της μαστίχας, στο βόρειο τμήμα, το οποίο έχει εγκαταλειφθεί, ασχολείται αποκλειστικά με την ναυτιλία. Καταλαβαίνετε ότι, με μια μετατροπή του αναγκαστικού συνεταιρισμού και με τον τρόπο που πάει να γίνει, γιατί - επαναλαμβάνω αν είναι απαίτηση των μελών μας να μετατρέπουμε, πολύ ευχαρίστως να μετατραπούμε, εάν εμείς, δηλαδή, ….

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Εάν είναι απαίτηση των μελών σας, θα το κάνετε;

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): Βέβαια και θα το κάνουμε.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Εάν είναι απαίτηση της εθνικής νομοθεσίας, θα το κάνετε;

ΓΕΩΡΓΙΟΣ ΤΟΥΜΠΟΣ (Πρόεδρος της Ένωσης Μαστιχοπαραγωγών Χίου (Ε.Μ.Χ.)): Συγνώμη, νομίζω ότι η τήρηση των νόμων της εθνικής νομοθεσίας και της Εθνικής Ευρωπαϊκής Νομοθεσίας είναι αυτονόητη και δεν χρειάζεται ….

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Δεν είπα αυτό.

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): Εμείς, λοιπόν, είμαστε της εξής άποψης: Εφόσον τα μέλη μας, οι 4000 παραγωγοί μας, θεωρήσουν ότι ο οργανισμός, ο όποιος εκπροσωπεί μέχρι αυτή τη στιγμή περίσσεια καθεστώς, δεν εξυπηρετεί πλέον τα συμφέροντά τους, πολύ ευχαρίστως με μια απόφαση της γενικής συνέλευσης να ανατραπούμε. Το νομοσχέδιο, όμως, αυτό τι κάνει; Δίνει το δικαίωμα στον Υπουργό με μια κοινή υπουργική απόφαση Υπουργού Αγροτικής Ανάπτυξης - επαναλαμβάνω μπορεί να μην ο συγκεκριμένος, αλλά να είναι κάποιος άλλος - ……

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Πότε δίνουμε το δικαίωμα;

ΓΕΩΡΓΙΟΣ ΤΟΥΜΠΟΣ (Πρόεδρος της Ένωσης Μαστιχοπαραγωγών Χίου (Ε.Μ.Χ.)): Σύμφωνα με την παράγραφο 2 του άρθρου 32, λέει «μετατροπή των αναγκαστικών συνεταιρισμών και των ενώσεών τους σε αγροτικό συνεταιρισμό του παρόντος νόμου, πραγματοποιείται με απόφαση του Υπουργού Οικονομικών και του Υπουργού Αγροτικής Ανάπτυξης, ύστερα από αίτημά τους στην αρμόδια Επιτροπή». Ποια είναι η αρμόδια Επιτροπή;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Εκεί;

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): Ναι, αυτό.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Τα παρακάτω δεν τα διαβάζετε, γιατί;

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): Όχι, θα διαβάσω και τα παρακάτω.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Διαβάστε τα.

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): «…. στην αρμόδια αρχή ή σε περίπτωση παραβίασης του δικαίου της Ε.Ε. και της Ευρωπαϊκής Εθνικής Νομοθεσίας». Ακούστε, λοιπόν, να δείτε τι γίνεται. Ποια είναι η αρμόδια αρχή; Σας παρακαλώ να μου απαντήσετε, ποια είναι η αρμόδια αρχή; Σύμφωνα με το νομοσχέδιο αρμόδια αρχή, την ίδια στιγμή που υπήρχε η παράγραφος 7 του ν. 2169/1993, που αναφερόταν ως εξής, ότι «εμείς με δική μας εισήγηση των γενικών συνελεύσεων, θα μπορούσαμε να μετατραπούμε σε ελεύθερο συνεταιρισμό». Ποιος ο λόγος να γίνει όλη αυτή η ανακατωσούρα και, μάλιστα προσέξτε, στην ερμηνεία «στην αρμόδια αρχή» κανείς δεν έχει καταλάβει ακόμα, ποια είναι η αρμόδια αρχή. Εμείς, πάντως δεν είμαστε.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Δεν είναι η εποπτική αρχή;

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): Η εποπτική αρχή, όχι, λοιπόν, εμείς. Εσείς από μόνοι σας και με την όποια εποπτική αρχή, η οποία εποπτική αρχή από μόνη της θα αποφασίσει; Αυτό μας λέτε.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Η εποπτική αρχή πότε το κάνει; Γιατί υπάρχουν και παράπονα. Πότε το κάνει;

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): Ποτέ το κάνει;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Είναι μέλημά σας να…

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): Κύριε Υπουργέ, δεν αναφέρεται πουθενά.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Το γράφει εδώ.

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): Συγνώμη, δεν το γράφει, πιστέψτε με. Έχω γίνει νομικός και δεν το γράφει. Όχι, η αίτηση αφορά τον Υπουργό στην αρμόδια αρχή. Με συγχωρείτε να τελειώσω. Ας πούμε, λοιπόν, ότι γίνεται κάτι τέτοιο, γιατί …..

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου*: Σας παρακαλώ, διαβάστε το, γιατί είναι ……

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου (Ε.Μ.Χ.): Θέλετε να μας βοηθήσετε;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Λοιπόν, το άρθρο 32, λέει ότι : «Η μετατροπή των αναγκαστικών συνεταιρισμών και των ενώσεών τους σε αναγκαστικούς συνεταιρισμούς του παρόντος νόμου πραγματοποιείται με απόφαση των Υπουργών Οικονομικών και Αγροτικής Ανάπτυξης και Τροφίμων ύστερα από αίτημά τους στην αρμόδια Αρχή ή σε περίπτωση παραβίασης του δικαίου της Ευρωπαϊκής Ένωσης ή και στης εθνικής νομοθεσίας.». Είμαστε ξεκάθαροι;

ΓΕΩΡΓΙΟΣ ΤΟΥΜΠΟΣ (Πρόεδρος της Ένωσης Μαστιχοπαραγωγών Χίου Ε.Μ.Χ.)): Πολύ ωραία! Όχι! Δεν είστε ξεκάθαροι. Αυτό, ακριβώς, είπα και εγώ. Αυτό διάβασα και εγώ. Με συγχωρείτε, το αίτημα τους προς την αρμόδια Αρχή μέχρι τώρα, τι ίσχυε; Ότι εμείς με απόφαση της Γενικής Συνέλευσης ζητάγαμε από τον Υπουργό Αγροτικής Ανάπτυξης και Τροφίμων προεδρικό διάταγμα, το οποίο προεδρικό διάταγμα μας μετέτρεπε από αναγκαστικούς σε ελεύθερους. Εγώ, λοιπόν, κλήθηκα να απαντήσω ποιες είναι οι επιπτώσεις στις τοπικές κοινωνίες. Οι επιπτώσεις είναι οι εξής: Ότι αυτή τη στιγμή στην απέναντι όχθη του Αιγαίου, εδώ και 15 χρόνια προσπαθούν να παράγουν μαστίχα.

Ευτυχώς αυτό ακόμα δεν έχει γίνει ακόμα εμπορικά εκμεταλλεύσιμο. Εμείς, λοιπόν, έχουμε 4.000 οικογένειες και από την άλλη πλευρά τη δική μας, όπου ζουν με αυτό το προϊόν. Και όταν σας λέω ζουν με αυτό το προϊόν, εννοώ ότι το 75% παράγουν μέχρι 100 κιλά, δηλαδή το ετήσιο εισόδημά τους είναι μέχρι 7.000 ευρώ. Δεν μιλάμε για ποσά τα οποία θα μας έδιναν τη δυνατότητα να γίνουμε πλούσιοι. Ελάτε, λοιπόν, ο κάθε νομοθέτης να μας υποστηρίξει και να κρατήσουμε ζωντανά τα χωριά της νότιας Χίου. Γιατί αν γίνουν τα χωρία της νότιας Χίου όπως της βόρειας Χίου, σε λίγο θα μιλάμε για βραχονησίδες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Νομίζω ότι ξέφυγε η συζήτηση. Απαντήσατε και δόθηκε η διευκρίνηση. Τώρα επαναφέρετε αυτά που είπατε αρχικά.

ΓΕΩΡΓΙΟΣ ΤΟΥΜΠΟΣ - Πρόεδρος της Ένωσης Μαστιχοπαραγωγών Χίου Ε.Μ.Χ.): Όχι, δε ξέφυγα. Μιλάω για τις συνέπειες. Και πριν διακόπηκα. Λοιπόν, εγώ, λέω το εξής, ότι, εμείς, ζητάμε να υπάρχει ασφαλιστική δικλίδα, εφόσον επιθυμούμε και τα μέλη μας και η γενική συνέλευση, δηλαδή τα καταστατικά μας όργανα, να μετατραπούμε σε ελεύθερους, αλλά με ένα τρόπο τον οποίο μας δίνει τη δυνατότητα να είμαστε εμείς αυτοί που θα αποφασίσουμε, βέβαια, με απόφαση υπουργού. Κλείνοντας, να πω ότι υπάρχει ένα νομοθετικό πλαίσιο το οποίο έρχεται από το παρελθόν. Υπάρχει ο 2169/93 και ο 2810/2000. Άρα με μια απλή αναφορά, και με ότι εσείς νομίζετε, πρέπει να μπει μέσα για να κατοχυρωθεί η μαστιχοπαραγωγή. Σας παρακαλώ πάρα πολύ να το κάνετε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Σκούτας.

ΙΩΑΝΝΗΣ ΣΚΟΥΤΑΣ (Πρόεδρος της Ένωσης Οινοποιητικών Συνεταιρισμών Σάμου (Ε.Ο.Σ.Σ.): Εγώ θα συμφωνήσω με τον συνάδελφο από τη Χίο. Έχουμε καταθέσει μια πρόταση για την τροποποίηση του άρθρου. Κύριε Υπουργέ, θα έλεγα το εξής, ότι αφενός μεν με την πρόταση της δικής μας Γενικής Συνέλευσης από μετατροπή του συνεταιρισμού από αναγκαστικό σε ελεύθερο προβλέπεται, ήδη, από το υπάρχον καταστατικό το δικό μας. Αφετέρου η πρόβλεψη για κατάργηση της αναγκαστικότητας ή του άρθρου αυτού σε περίπτωση παραβίασης εθνικής ή κοινοτικής νομοθεσίας θεωρώ ότι είναι κάτι αυτονόητο. Οπότε, εφόσον, το πρώτο προβλέπεται από το δικό μας καταστατικό, ότι μπορεί η πλειοψηφία να ζητήσει άρση της αναγκαστικότητας και το δεύτερο η παραβίαση, η παρανομία είναι αυτονόητο ότι τιμωρείται και διορθώνεται, η δική μας θέση είναι ότι θα πρέπει να απαλειφθούν και τα δύο από το νόμο, διότι είναι αυτονόητα, ισχύουν και απλά δημιουργούν μια πηγή περαιτέρω αστάθειας σε μια ήδη ασταθή περίοδο. Αυτήν τη στιγμή καταλαβαίνω το συνάδελφο.

Στη Σάμο οι καλλιέργειες είναι μικρές και είναι ένας μέσος όρος 5 στρέμματα όπου οι περισσότερες είναι κάτω από 5 στρέμματα. Επίσης οι συνταξιούχοι, ήδη, εγκαταλείπουν. Άρα, μια επιπλέον πρόσθεση ανασφάλειας δεν ξέρω τι αποτελέσματα θα έχει. Οπωσδήποτε αν τελικά πέραν του νομοθετήματος φτάσουμε και σε άρση της αναγκαστικότητας σίγουρα θα υπάρξει μια παρατεταμένη περίοδος ανασφάλειας. Επιπρόσθετα υπάρχει άμεσος κίνδυνος να αθετηθούν από πλευράς συνεταιρισμού μεγάλων συμφωνιών, οι οποίες είναι, ήδη, υπογεγραμμένες και οι αγορές δεν πρόκειται να μας περιμένουν, που άλλωστε «φτύνουμε αίμα» για να τις ανοίξουμε και να τις διατηρήσουμε εμείς και οι κυρίως οι παραγωγοί. Δεν είμαστε ιδιώτες που να μπορούμε να αμυνθούμε με διαφόρους τρόπους, όπως μεταφορά έδρας επιχειρήσεων ή απόκρυψης στοιχείων κλπ.. Είμαστε συνεταιρισμοί που εξαρτόμαστε άμεσα από τον τόπο και από τους παραγωγούς. Οι άμυνές μας είναι περιορισμένες. Επειδή και η άρση της αναγκαστικότητας μέσω του καταστατικού μας και η τιμωρία της παρανομίας είναι πράγματα αυτονόητα, θα παρακαλούσα να τα απαλείψετε από αυτό το άρθρο του νομοσχεδίου. Ούτως ή άλλως είναι εφαρμοστέα, απλώς θα απαλείψετε μια πηγή αστάθειας. Σας ευχαριστώ.

ΧΑΡΟΥΛΑ (ΧΑΡΑ) ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Πεβερέτος.

ΠΑΝΑΓΙΩΤΗΣ ΠΕΒΕΡΕΤΟΣ - Πρόεδρος του Συνδέσμου Ελληνικής Κτηνοτροφίας (ΣΕΚ): Κυρία Πρόεδρε, θα απαντήσω πολύ σύντομα, τηλεγραφικά σε τέσσερις ερωτήσεις. Όσον αφορά στον κ. Τζελέπη, αν το νομοσχέδιο καλύπτει την ανάγκη λειτουργίας συνεταιρισμών που λειτουργούν σαν επιχειρήσεις, όχι δημιουργεί, αντίθετα ένα ασφυκτικό κλοιό θα έλεγα. Βέβαια, εγώ πιστεύω στην προσπάθεια να χτυπηθεί η διαφθορά, να χτυπηθούν ζητήματα που είχαν προβληθεί παλαιότερα στους συνεταιρισμούς. Κάνουν λάθος όμως. Κάνουν λάθος. Προσωπική μου άποψη θα ήταν ένα πλαίσιο που χρειάζεται το συνεταιριστικό κίνημα στην Ελλάδα με δύο άρθρα και τα άλλα λύνονται με τους νόμους είτε με τον Αστικό Κώδικα είτε με το Δικονομικό Κώδικα. Αυτή είναι η γνώμη μου, όμως οι προτάσεις που καταθέσαμε εμείς είναι προς την κατεύθυνση να το καλυτερεύσουμε όσο μπορούμε, να ξεσφίξει αυτός ο κλοιός.

Όσον αφορά στην κυρία Μάρκου, που είπε τί γίνεται στις χώρες της Ε.Ε., από τις 29 χώρες οι 12 χώρες δεν προβλέπουν κανένα μέλος, ό,τι θέλει, δύο μέλη φτιάχνουν συνεταιρισμό. Οι 6 χώρες προβλέπουν τρία μέλη, οι 4 χώρες προβλέπουν πέντε μέλη, οι 2 χώρες προβλέπουν επτά μέλη, η 1 χώρα προβλέπει εννέα μέλη, οι 2 χώρες προβλέπουν δέκα μέλη και η 1 χώρα προβλέπει ένα μέλος. Νομίζω ότι σας το έχω δώσει αυτό, ένα έχω, αν θέλετε να το φωτοτυπήσετε. Είπε και η κυρία Μητροπούλου, ότι και το Παγκόσμιο Συνεταιριστικό Κίνημα είναι προς αυτή την κατεύθυνση. Κύρια προβλήματα θα δημιουργηθούν στους νέους και σε κλάδους οικονομίας, όπως είπα για παράδειγμα, σε θερμοκήπια και αγελαδοτρόφους. Υπάρχει σήμερα συνεταιρισμός γάλακτος επτά μελών και είναι στην πατρίδα μου την Αργολίδα, με τζίρο 2,5 εκατομμύρια ευρώ και έχει κάνει και ένα ATM γάλακτος εδώ στην Πατησίων. Τί θα πεις σε αυτόν τον συνεταιρισμό; Επειδή επτά άνθρωποι με μια μεγάλη παραγωγή την εμπορεύονται μόνοι τους, θα τους πεις «κλείσε»; Αυτό μπορεί να γίνει σε πολλούς τομείς για αυτό προτείνω δέκα.

Όσον αφορά στον κ. Δημαρά, για τη Συμφωνία Ενωμένων Πολιτικών Ευρωπαϊκής Ένωσης, υποχρεούμαι να απαντήσω, εμείς ως ΣΕΚ προσπαθούμε να μάθουμε όπως και εσείς πιστεύω. Είναι όλα υπό κρυπτό - οι συζητήσεις. Ό,τι βγαίνει στην επιφάνεια, όχι μας έχει ανησυχήσει κυρία Πρόεδρε, αλλά ξέρουμε ότι οι Αμερικάνοι που δεν αποδέχονται τα ΠΟΠ και τα ΠΓΕ, κινδυνεύουν να χαθούν τα κύρια προϊόντα μας όπως είναι η φέτα, που εμάς μας αφορά και το κρέας. Θα ήθελα να απαντήσω ποια είναι η διαφορά Συνεταιρισμού με Α.Ε. Η μία, η Α.Ε και η Ο.Ε, προβλέπει κεφάλαιο και ο συνεταιρισμός κεφάλια. Μία μερίδα το κεφάλι. Αυτή είναι η διαφορά τους. Είναι της κοινωνικής οικονομίας όργανο και καλύπτει κύρια, τους μικρούς παραγωγούς και τους συνεταιρισμούς που κάνουμε για να αποκτήσουμε οικονομία κλίμακος να ανταγωνιστούμε τους μεγάλους και τα καρτέλ.

Επίσης, λέει ο Σταύρος Αραχωβίτης, γιατί να μην μπει στο νόμο «δόλο ή αμέλεια»; Μα, προβλέπονται και από τον Αστικό Κώδικα και από τον Δικονομικό Κώδικα και δεν κατάλαβα, γιατί πρέπει να το βάλουμε εδώ και γιατί δεν το βάζουμε και στις Α.Ε και γιατί δεν το βάζουμε και παντού; Τί, για να φοβίζουμε τον κόσμο να μην πάει ή για να γίνει το αντίθετο; Να έχουμε μια τεράστια γκάμα δικών, όπου θα πάει ο ένας να «χτυπάει» τον άλλον για να τον ρίξει; Τα πράγματα τώρα είναι ισορροπημένα. Τέλος, θα ήθελα να πω ότι πολλοί από εμάς έχουμε χρόνια σε αυτή τη δουλειά. Με το ένα τρίτο της σταυροδοσίας, εσύ, θα πάρεις τα δύο τρίτα. Το έχουμε κάνει πολλές φορές. Σπάζουμε την ομάδα και τσακίζουμε, ενώ με το περίπου 40% των ψήφων ή το 51% δεν μπορεί να πάρει κανένας. Παρακαλώ, μην το κάνετε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τσιάνος.

ΔΗΜΗΤΡΙΟΣ ΤΣΙΑΝΟΣ - Πρόεδρος της Ένωσης Νέων Αγροτών (ΕΝΑ) Νομού Ημαθίας: Ευχαριστώ, κυρία Πρόεδρε. Το ερώτημα που τέθηκε αφορούσε τον λόγο, για τον οποίον, στις αγορές παραγωγών θα πρέπει να συμμετέχουν μόνο οι κατά κύριο επάγγελμα αγρότες. Σε ένα κράτος, όπως το ελληνικό, που λειτουργεί εφαρμόζοντας όλα τα ιδεώδη και που λειτουργούν όλα άψογα, είναι απόλυτα θεμιτό, σωστό και εύλογο να πραγματοποιούνται μέσα από δράσεις του εκάστοτε Υπουργείου πολιτικές στήριξης της κοινωνίας. Φαντάζομαι ότι αυτός είναι και ο στόχος του Υπουργείου Αγροτικής Ανάπτυξης όταν αναφέρεται στο να δίνεται η δυνατότητα για ένα δεύτερο εισόδημα σε ανθρώπους που δεν είναι κατά κύριο επάγγελμα αγρότες.

Η τροποποίηση αναφέρει ότι στις αγορές παραγωγών συμμετέχουν παραγωγοί εγγεγραμμένοι στο μητρώο αγροτών και αγροτικών εκμεταλλεύσεων, οι οποίοι, κάνουν δήλωση ΟΣΔΕ. Εμένα μου λέει αυτό ότι λαμβάνουν τις ίδιες επιδοτήσεις που λαμβάνουν και οι κατά κύριο επάγγελμα αγρότες. Όταν λοιπόν αυτοί οι άνθρωποι έχουν ήδη ένα εξασφαλισμένο ετήσιο εισόδημα από την κύρια ασχολία τους, όταν ήδη έχουν δικαίωμα στις αγροτικές επιδοτήσεις, θεωρούμε ότι είναι αθέμιτος ανταγωνισμός να έχουν ίσο δικαίωμα με τον κατά κύριο επάγγελμα αγρότη και στο σημείο πώλησης. Αν θα θέλαμε να κάνουμε κοινωνική πολιτική, θα πρέπει να φροντίσουμε να μην βάζουμε το κάρο μπροστά από τον γάιδαρο. Πρώτα να εφαρμόζουμε σωστές πολιτικές ισότητας και μετά να προχωράμε σε τέτοια μέτρα.

Το δεύτερο πολύ σημαντικό σημείο, είναι ότι πριν από πολλά χρόνια στη χώρα μας ξεκίνησαν να λειτουργούν οι λαϊκές αγορές, οι οποίες, ήταν αγορές αγροτών. Σήμερα, οι λαϊκές αγορές είναι, δυστυχώς, στην πλειοψηφία τους, αγορές επαγγελματιών εμπόρων. Δίνοντας λοιπόν τη δυνατότητα στις αγορές παραγωγών που νομοθετούνται σήμερα, να συμμετέχουν μη κατά κύριο επάγγελμα αγρότες, αφήνουμε ένα τεράστιο παράθυρο ανοιχτό σε ανθρώπους που δεν παράγουν, αλλά εμπορεύονται αγροτικά προϊόντα, να μπουν σε αυτές τις αγορές και να τις καταντήσουν όπως κατάντησαν και τις λαϊκές. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μελεμικλής.

ΒΑΣΙΛΕΙΟΣ ΜΕΛΕΜΙΚΛΗΣ (Πρόεδρος της Πανελλήνιας Διεπαγγελματικής Οργάνωσης Ακατέργαστου Καπνού (Πα.Δ.Ο.Α.Κ.): Ευχαριστώ, κυρία Πρόεδρε. Πρέπει να πω ότι είναι το μοναδικό προϊόν που προτού πωληθεί, εκδίδεται από τον αγοραστή εγγυητική ισόποση με την αξία του προϊόντος που θα αγοραστεί προτού καν σηκώσει ένα κιλό καπνό. Επίσης, πρέπει να πω ότι στη χώρα μας λειτουργούν περίπου 22 Συνεταιρισμοί, οι οποίοι, έχουν περίπου 15.000 μέλη και έχουμε φτιάξει την διεπαγγελματική μας οργάνωση πάνω και πίσω από την οποίαν, το 2014 φτιάξαμε και την ΚΥΑ 238, σύμφωνα με την οποία λειτουργούμε σήμερα και έχουμε όλο το πλαίσιο της αγοραπωλησίας του προϊόντος.

Πρέπει να πω γιατί ακούστηκε από πολλούς εάν ο καινούργιος νόμος αναπτύσσει το πνεύμα της καλής διάθεσης προς τον συνεταιρισμό. Σαφέστατα και όχι. Γνωρίζετε κύριε Υπουργέ πολύ καλά ότι φτιάξαμε ένα συνεταιρισμό 10 άτομα και λειτουργεί πρότυπα, έχουμε ένα καλό τραπεζικό αναγνωρισμένο τζίρο, η ερώτησή μας είναι πάρα πολύ απλή, πάμε για κλείσιμο επειδή είμαστε 10; Ενδεχομένως. Και τα τρία άτομα που αναφέρθηκε για τις γυναίκες σαφέστατα και όχι δεν είμαστε κατά, αλλά γιατί να μην ισχύει και σε άλλες περιοχές και να μην ξεχωρίζει γυναικείο; Ακόμα καλύτερα όμως έρχεται το εξής απλό. Το 2016 πλέον που συζητάμε σε αυτή τη χώρα ξανά για συνεταιρισμό γιατί να μην μπορεί όποιος θέλει εφόσον είναι οικονομική συναλλαγή; Εφόσον είναι οικονομική σύμπραξη γιατί όποιοι και όποιος θέλει μέσα από το καταστατικό που θα το κάνουνε να λειτουργήσουν τελείως ανεξάρτητα από οποιαδήποτε παρέμβαση; Οι νέες ιδέες είναι η ευρωπαϊκή συνεταιριστική ιδέα, ας τις υλοποιήσουμε και τίποτα παραπέρα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τώρα από τους νέους αγρότες το λόγο έχει ο κ. Σταματάκος Δημήτρης, ΕΝΑ Λακωνίας.

ΔΗΜΗΤΡΙΟΣ ΣΤΑΜΑΤΑΚΟΣ (ΕΝΑ Λακωνίας): Εγώ θα πω κάτι και για την ΝΔ και για την συγκεκριμένη ερώτηση που έκανε. Σκέφτομαι και νιώθω λίγο ντροπή αλλά τέλος πάντων σε όλα τα πρωτοβάθμια και τα δευτεροβάθμια συμμετέχουν άνθρωποι που το πως εκλέχθηκαν είναι από τα σκοτεινά κομμάτια του παρελθόντος. Δυστυχώς όμως γιατί υπάρχουν πάρα πολλοί καλοί συνεταιρισμοί, εγώ δεν είμαι συνεταιριστής αλλά θέλω να γίνω και το ξαναλέω, έχουμε τεράστια παραδείγματα, Βελβεντό και αλλού, έχουμε επισκεφτεί πάρα πολλά. Θα ήθελα λοιπόν και από το Υπουργείο και από την Κυβέρνηση και δεν ξέρω αν αυτό είναι πολιτική ή εθνικός κανονισμός να βλέπουμε τον Πρόεδρο της ΠΑΣΕΓΕΣ να βλέπουμε τους πετυχημένους συνεταιρισμούς να τους ακούμε να βλέπουμε τους ανθρώπους που τόσα χρόνια έχουν συμμετάσχει στο συνδικαλιστικό κομμάτι τίμια. 80–100.000 χωρίς να μπορούν να μου λένε ότι δεν πρέπει να έχει στο νομοσχέδιο τα περιουσιακά του στοιχεία όταν κατεβαίνει στις εκλογές.

Όλα αυτά λοιπόν, και δεύτερον και τελευταίο για την ερώτηση της κυρίας Παπανάτσιου για την μία και τις τέσσερις μερίδες τι λέω; Εγώ λέω ότι είμαι νέος αγρότης και παραλαμβάνω κτήματα των πατεράδων των παππούδων, των γιαγιάδων. Αυτοί λοιπόν έχουν μερίδες στον συνεταιρισμό από παλιά. Αυτές τις μερίδες ενώ εγώ αναλαμβάνω όλο τον όγκο της παραγωγής για 7 για 10 χρόνια επειδή είμαστε νέοι αγρότες πάμε στη διαδικασία να πάρουμε μία απόφαση με ένα συνεταιρισμό να κάνουμε ένα συμβόλαιο 200 τόνους με μία εταιρεία και έρχεται αυτός που δεν έχει παραγωγή, εκτός ότι φορολογικά του ρίχνω στην μερίδα του παράτυπα, παράνομα το προϊόν ενώ εγώ το καρπώνομαι φαίνεται αυτός ότι εσοδεύει.

Λέω λοιπόν να μην είναι υποχρεωτική η μερίδα να την παίρνω εγώ την μερίδα του και με την σύμφωνη γνώμη του ιδιοκτήτη της μερίδας να μου μεταβιβάζει τα δικαιώματα που απορρέουν από αυτή. Δεν θέλω να το επεκτείνω. Όλα τα δικαιώματα. Υπάρχουν πολιτικές καινοτόμες που θέλουμε να πράξουμε οι νέοι αγρότες, οι νέοι άνθρωποι και δεν μπορούμε να τις κάνουμε γιατί στις γενικές συνελεύσεις συμμετέχουν 85 – 92 και 102. Θα μπορούσατε τόσα χρόνια πολιτικά όλοι όσες κυβερνήσεις έχουν περάσει όταν παίρνει σύνταξη κάποιος αγρότης να μην συμμετέχει. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τον λόγο έχει ο κ. Παλαιολόγου Μιχάλης.

ΜΙΧΑΛΗΣ ΠΑΛΑΙΟΛΟΓΟY - Πρόεδρος του Σωματείου Εργαζομένων Γεωργικών Οργανώσεων Ελλάδος (ΟΣΕΓΟ): Ευχαριστώ πολύ να απαντήσω στον κ. Τζελέπη όσον αφορά τις συνέπειες που είχε στους εργαζόμενους του ν.4015 η κατάσταση είναι λίγο demi δηλαδή έχουμε ανθρώπους σε εκκαθαρίσεις, έχουμε ανθρώπους οι οποίοι έχουν να πληρωθούν 24 μήνες, έχουμε ανθρώπους, οι οποίοι παίρνουν προκαταβολή 150 ευρώ το μήνα για να ζήσουν τις οικογένειές τους. Εν τοιαύτη περιπτώσει, είναι γύρω στους 4.000 εργαζόμενους και πάρα πολλοί απ’ αυτούς είναι στην εκκαθάριση, όπως είναι η Λάρισα με 150 εργαζόμενους, η Νάουσα, η Βέροια, η Λιβαδιά, ο Αλμυρός, η Κυδωνία Κισσάμου με 180 άτομα. Είναι γύρω στις 20 ενώσεις, που είναι σε εκκαθάριση.

Όσον αφορά τον εκπρόσωπο της Ένωσης Κεντρώων, δυστυχώς όλοι οι εργαζόμενοι έχουν βγει εκτός αγοράς, γιατί είμαστε όλοι 50 ετών, δεν μπορούμε να βγούμε στην αγορά και προτείνουμε - γιατί υπάρχει και τεχνογνωσία και εμπειρία – να υπάρχει ειδική διάταξη, να έχουμε μια απόσπαση ή μετάταξη στον ΟΠΕΚΕΠΕ, ΕΛΓΟ ΔΗΜΗΤΡΑ, ΟΓΑ, ΕΛΓΑ και όλα αυτά που συνεπάγονται. Σχετικά με τους συναδέλφους της Λάρισας, αφορούσαν το άρθρο 28, που έχει να κάνει με την εκκαθάριση και όχι το άρθρο 8, που λέτε για την ελαστικότητα της εργασίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λάσκος.

ΑΝΤΩΝΙΟΣ ΛΑΣΚΟΣ (Πρόεδρος του Αγροτικού Συνεταιρισμού Ζαγοράς): Η ερώτηση ήταν από τον κ. Παπαδόπουλο για την προσκόμιση του 100% της παραγωγής. Δεν ξέρω αν είμαι αντικειμενικός κριτής για την ερώτησή σας. Στην Ζαγορά έχει κατοχυρωθεί αυτό από δεκαετίες. Προφανώς, θα ήταν το ιδανικό για όλους τους συνεταιρισμούς για ευνόητους λόγους και γι’ αυτούς που ανέφερε ο κ. Κουτλιάμπας, να μην κάνουν ανταγωνισμό στην ίδια την οργάνωσή μας, αλλά και επειδή πρέπει να υπάρχει μια κρίσιμη μάζα προϊόντων στην επιχείρηση, προκειμένου να χαράξει στρατηγική, επενδύσεις, δαπάνες, μάρκετινγκ, διαφήμιση κ.λπ.. Κατά πόσον, αυτό όμως μπορεί να γίνει υποχρεωτικό με νομοθετικό τρόπο, αν αντιβαίνει το αυτοδιοίκητο των συνεταιρισμών είναι νομικό θέμα. Ακόμα και εμείς που το έχουμε κατοχυρώσει, κάθε χρόνο παίρνουμε απόφαση η γενική συνέλευση για την κοινή εμπορία των προϊόντων.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Παλαιοδήμος.

ΕΥΑΓΓΕΛΟΣ ΠΑΛΑΙΟΔΗΜΟΣ - Γενικός Γραμματέας της Συνομοσπονδίας Ζωοφιλικών Σωματείων Ελλάδος (ΣΥΖΩΣΩΕΛ): Ερωτηθήκαμε σχετικά με τις υιοθεσίες, οπότε θα πρέπει να διευκρινίσουμε ποιος είναι ο αρμόδιος για τις υιοθεσίες. Δυνάμει του άρθρου 12, του 2007/1991, αλλά και της γνωμοδότησης του νομικού συμβουλίου του κράτους 130/2013, αρμόδιοι για την διαχείριση των αδέσποτων ζώων είναι οι δήμοι και μόνον οι δήμοι. Κατόπιν τούτου, όλες οι υιοθεσίες θα πρέπει να γίνονται από τους δήμους ως αρμόδια αρχή.

Όσον αφορά τον ιδιοκτήτη και ποιος πρέπει να είναι, ο ευρωπαϊκός κανονισμός 576, στο άρθρο 3, είναι σαφές ότι πρέπει να είναι φυσικό πρόσωπο και μόνο, έχουμε καταθέσει στο υπόμνημά μας, είμαστε κράτος – μέλος και υποχρεούμαστε να εφαρμόσουμε τους ευρωπαϊκούς κανονισμούς.

Όσον αφορά τα καταφύγια για το εξωτερικό, θα πρέπει να σας γνωρίσουμε ότι ήμασταν το σωματείο το οποίο προσέφυγε στο Σ.τ.Ε., καταργώντας τον μπόγια, δηλαδή την ευθανασία των αδέσποτων ζώων. Αυτό το κάναμε με βάση το άρθρο 12 του νόμου 2017/91 στα πλαίσια της μείωσης του αριθμού των αδέσποτων ζώων. Αυτό θα επιτευχθεί με την στείρωση και την υιοθεσία.

Κατόπιν των ανωτέρω, η παραμονή αδέσποτων ζώων σε καταφύγια στο εξωτερικό δεν μπορεί να υπάρξει, καταστρατηγεί την εθνική νομοθεσία. Στον υπόμνημά μας μπορείτε να βρείτε την ιταλική απόφαση δικαστηρίου του 2014, με την οποία απαγορεύεται σε Γερμανό πολίτη να υιοθετήσει ένα ζώο από την Ιταλία, διότι στην Γερμανία δεν υπάρχει βάση δεδομένων. Επίσης, στο υπόμνημα θα βρείτε και ψήφισμα του ευρωπαϊκού κοινοβουλίου, το οποίο έχει τίτλο «Καταπολέμηση της παράνομης διακίνησης κατοικίδιων ζώων», το οποίο αναφέρει το λαθρεμπόριο κατοικίδιων ζώων, συνδέεται όλο και περισσότερο με το οργανωμένο έγκλημα και καλεί την επιτροπή να βάλει όλα τα επιπλέον μέτρα, για να σταματήσει αυτό το παράνομο εμπόριο.

Εμείς έχουμε καταφύγει, όπως προανέφερα, στη δικαιοσύνη για τις προωθούμενες διατάξεις. Θεωρούμε ότι έχουν μπει από τις αρμόδιες υπηρεσίες δολίως, άλλωστε έχουμε κάνει και σχετική καταγγελία. Αυτό που ζητάμε είναι αυτό που λέει ο ευρωπαϊκός κανονισμός. Το τονίζω το αναγράφει ο ίδιος ο ευρωπαϊκός κανονισμός. Αναφέρει ξεκάθαρα ότι η πείρα από την εφαρμογή του 998 έχει αποδείξει ότι εμπορικές αποστολές ζώων παρουσιάζονται δολίως ως μη εμπορικές. Κατόπιν των ανωτέρω ζητάμε απλά αυστηρή εφαρμογή ευρωπαϊκής και εθνικής νομοθεσίας. Ευχαριστώ.

ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Κορδοπάτης.

ΠΑΡΑΣΚΕΥΑΣ ΚΟΡΔΟΠΑΤΗΣ (Γενικός Διευθυντής της Κεντρικής Συνεταιριστικής Ένωσης Αμπελοοινικών Προϊόντων): Η ΚΕΟΣΟΕ είναι η κορυφαία οργάνωση του αμπελοοινικού τομέα, των κρασιών εν πάση περιπτώσει που παράγουν οι οινοποιητικοί συνεταιριστικοί. Ετέθη ένα ερώτημα, ποιο είναι το βασικό πρόβλημα στη σχέση εμπιστοσύνης μεταξύ των αγροτών και των συνεταιρισμών. Εδώ θα θέλαμε πάρα πολύ χρόνο για να εξαντλήσουμε αυτό το θέμα, μέρες θα έλεγα, γιατί έχει και ιστορικό βάθος, όμως θα προσπαθήσω πολύ περιφραστικά να δώσω ένα περίγραμμα του τι συνέβη και τι συμβαίνει ακόμα και σήμερα.

Κατ’ αρχάς είναι γεγονός και να μην γελιόμαστε, γιατί είμαστε εδώ πέρα πολλοί άνθρωποι των συνεταιρισμών, ότι η έννοια του συνεταιρισμού έχει εκφυλιστεί στη σκέψη των Ελλήνων αγροτών από τη μια μεριά και αυτό οφείλεται όχι μόνο στα προβλήματα τα ενδοσυνεταιριστικά, αλλά και έξω από τους συνεταιρισμούς. Κατά την άποψή μου υπάρχει ένα πρόβλημα. Υπάρχει ένα έλλειμμα βαθιάς κατανόησης του συνεταιριστικού θεσμού στη χώρα μας και αυτό το έλλειμμα οφείλεται και στην εκπαίδευση και στην κατάρτιση και στο να αντιληφθούμε ότι ο συνεταιρισμός δεν είναι ένα μαγαζί, επιτρέψτε μου την έκφραση, όπου συμπεριφέρομαι σαν πελάτης προμηθευτής, αλλά συμπεριφέρομαι σαν μέτοχος, σαν συνεταίρος δηλαδή.

Λέει η πρώτη αρχή ότι αναλαμβάνω τις ευθύνες. Συνήθως, λοιπόν, αυτή η ευθύνη αντιμετωπίζεται υπό το πρίσμα των δικαιωμάτων και μόνο και όχι των υποχρεώσεων. Αυτό τα τελευταία 30 χρόνια το έχουμε δει να εξελίσσεται ως ένα πρόβλημα. Το δεύτερο είναι ότι οι συνεταιρισμοί κρίνονται από την αποδοτικότητά τους. Ξέρετε μεταφορικά εγώ διαφωνώ ότι ο συνεταιρισμός είναι επιχείρηση, αλλά το βάζω σε εισαγωγικά. Είναι επιχείρηση σαφέστατα, αλλά δεν λειτουργεί με τους ίδιους όρους σε μια κοινή ενιαία αγορά που είναι η ελληνική κυρίως και κατά δεύτερο λόγο η παγκόσμια.

Στην ελληνική αγορά ειδικά στον αμπελοοινιτικό τομέα ο οποίος είναι ο πολυπλοκότερος θεσμοθετημένος τομέας εξαιτίας των Γάλλων, να το πούμε και αυτό, αλλά είναι και στη χώρα μας, το θεσμικό πλαίσιο δεν εφαρμόζεται και σαν συνέπεια έχει οι συνεταιρισμοί να μην μπορούν να έχουν τα ίδια ανταγωνιστικά πλεονεκτήματα με αυτούς που δεν εφαρμόζουν το θεσμικό πλαίσιο που υπάρχει. Ένα παράδειγμα, σας πήρα και τηλέφωνο και το ξέρετε, ειδικός φόρος κατανάλωσης. Θεσπίστηκε. Από ποιους πληρώνεται ο ειδικός φόρος κατανάλωσης στο κρασί τώρα; Κυρίως από τους συνεταιρισμούς. Ποιους πλήττει; Κυρίως τους συνεταιρισμούς που πουλούν χαμηλής κατηγορίας τιμής κρασιά, γιατί τα 20 λεπτά στα 50 είναι 70, στα 10 ευρώ είναι 20. Καταλαβαίνετε τη διαφορά.

Αυτό, λοιπόν, σημαίνει ότι ο συνεταιρισμός στις νόμιμες περιπτώσεις, αλλά κυρίως, στην έξαρση που προκάλεσε ο ειδικός φόρος κατανάλωσης στην παραοικονομία είναι αυτή τη στιγμή ο αδύναμος κρίκος της αλυσίδας στην εμπορία. Όταν, λοιπόν, πέσουν οι πωλήσεις του έχει πτώση τζίρου. Με παίρνουν μέλη μου και μου λένε 80%, 70%, 60% εκ περιτροπής προσωπικό, απολύσεις προσωπικού. Πώς θα χαρακτηρίζαμε, λοιπόν, σε μια ενιαία αγορά την ελληνική των συνεταιρισμών και των άλλων που διακινεί τις ποσότητες χωρίς παραστατικά. Τον έναν θα τον λέγατε επιτυχημένο - ιδιωτική πρωτοβουλία - το συνεταιρισμό θα λέγατε «κοιτάξτε του ποια είναι τα χάλια του». Βέβαια υπήρχαν περιπτώσεις μη χρηστής διαχείρισης και κομματικοποίησης των συνεταιρισμών κατά το παρελθόν, όπου και η Αγροτική Τράπεζα τότε έπαιξε ένα ρόλο όχι αναπτυξιακό για τους συνεταιρισμούς.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τελείωσαν οι απαντήσεις των φορέων. Το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Να σας ευχαριστήσω τουλάχιστον εσάς που μείνατε να ακούσετε και τον Υπουργό. Έτσι είναι τα πράγματα, πάντα οι Υπουργοί ακούν και στο τέλος μιλούν, άσχετα πόσοι τους ακούν. Θέλω, όμως να ξεκαθαρίσω από την αρχή ένα πράγμα. Πάντα το λέω. Υπάρχει μπροστά μας μια πραγματικότητα. Εμείς, εκ των πραγμάτων, είμαστε υποχρεωμένοι να δούμε πώς θα αντιμετωπίσουμε αυτή την πραγματικότητα. Πρώτον, την περασμένη Δευτέρα στο Συμβούλιο Υπουργών Γεωργίας, ο Επίτροπος κ. Χόγκαν, με κάλεσε ιδιαιτέρως στο γραφείο του, με έστησε απέναντι, για να του απαντήσω στο ερώτημα «γιατί μπλοκάρεις τη συμφωνία που αφορά τη συνεργασία της Ε.Ε. με τις χώρες της Νότιας Αφρικής ή με τις χώρες του Καναδά και μάλιστα λες ότι το ίδιο θα κάνεις και με τις συμφωνίες για Αμερική, για Κίνα κ.τ.λ.;» και ξέρετε ποιες είναι αυτές οι συμφωνίες, ιδιαίτερα η συμφωνία που αφορούσε τη Νότια Αφρική;

Αυτή, η οποία συμφωνήθηκε, ενώ η χώρα μας εκτελούσε χρέη προεδρίας στο Συμβούλιο Υπουργών Γεωργίας. Αυτό, είναι μια πραγματικότητα, λοιπόν την οποία πρέπει να δούμε και δεν είναι θέμα ούτε του Αποστόλου ούτε ακόμη και της Επιτροπής, είναι ένα εθνικό θέμα, διότι όταν μιλάμε για φέτα εννοούμε τι; Το υπ' αριθμόν ένα προϊόν, η σημαία των γεωγραφικών ενδείξεων, όχι μόνο της Ελλάδας και της Ευρώπης. Αυτό, λοιπόν, για να αντιμετωπιστεί θέλει μια προσέγγιση τέτοια, που όχι μόνο απαιτεί την στήριξη όλων, αλλά κυρίως να μην πετάμε πυροβολισμούς έτσι και μόνο για να είμαστε πιο αντιπολιτευτικοί, για να είμαστε πιο οξείς.

Τα λέω γιατί όταν αυτή την ώρα εμείς εδώ συζητάμε από τη στήριξη της αναγκαστικότητας των συνεταιρισμών μέχρι την άλλη άποψη, η οποία λέει ότι δεν χρειάζεται πλαίσιο για τη λειτουργία των συνεταιρισμών, καταλαβαίνετε τι χωράει μέσα σε όλο αυτό το πράγμα, εμείς, από πλευράς του Υπουργείου πρέπει να δούμε τι συμβαίνει και το ξέρετε τι συμβαίνει. Ποιοι συνεταιρισμοί; Γύρω στους 6,5 χιλιάδες, εκ των οποίων λιγότεροι από 20 είναι αυτοί, οι οποίοι είναι οικονομικά βιώσιμοι, έχουν μια δραστηριότητα που τους δείχνει ότι είναι οικονομικά βιώσιμοι. Δεν θα πρέπει, λοιπόν, αυτό το νομικό πλαίσιο το οποίο δημιούργησε τις προϋποθέσεις με την κακή εφαρμογή του, για να υπάρχει όλο αυτό το πράγμα που συζητάμε τώρα, να το αντιμετωπίσουμε;

Και εκεί, λοιπόν, αρχίζει η συζήτηση, η διαβούλευση. Από τον Οκτώβρη έγινε μια σχετική διαβούλευση. Όπως σε όλη τη διαδρομή ακούστηκαν πολλές παρατηρήσεις, εγώ σας λέω ότι πολλά από αυτά που είπαμε τώρα στη συζήτηση και εμείς και αύριο ακόμη στην κατ' άρθρο συζήτηση ό,τι πουν οι Βουλευτές, όλο αυτό θα το μαζέψουμε και θα κάνουμε διορθώσεις, θα κάνουμε κινήσεις και βεβαίως, ξέρουμε ότι υπάρχει περίπτωση η αντιπολίτευση αύριο να βγει - γιατί το έκαναν στο νομοσχέδιο για τους βοσκοτόπους, τις βοσκήσιμες γαίες- και να πει «να, είχατε λάθος, είχατε εκείνη τη διάταξη λάθος και αναγκαστήκατε μετά από δικές μας τοποθετήσεις να τα πάρετε πίσω». Δεν μας πειράζει αυτό. Αν αυτό που θα πάρουμε πίσω κρίνουμε ότι βοηθάει την κατάσταση, βεβαίως και θα το πάρουμε πίσω.. Βεβαίως και ήταν πάρα πολύ ουσιαστική η συζήτηση, αλλά προς θεού αυτό δεν σημαίνει ότι θέλουμε να διαλύσουμε το συνεταιριστικό κίνημα και τους συνεταιρισμούς. Μα είμαστε με τα καλά μας; Δεν βλέπουμε ποια είναι η πραγματικότητα;

Άρα, λοιπόν, γιατί μια τέτοια, θα έλεγα, προδιάθεση ισοπέδωσης των πάντων; Όχι, να κάνουμε μια προσπάθεια να δούμε πώς βγούμε από αυτή τη διαδικασία. Ειπώθηκαν πάρα πολλά. Π.χ. ειπώθηκε να δούμε με τους Γυναικείους Συνεταιρισμούς να μην είναι τρεις. Η πρόθεσή μας δεν είχε υστεροβουλία, θέλουμε και στο μικρότερο χωριό εάν υπάρχουν τρεις γυναίκες, να το «σπρώξουμε» και ιδιαίτερα με δυνατότητες κινήτρων διότι αυτό που θέλουμε να θεσμοθετήσουμε να συνοδευτεί και με αντίστοιχα κίνητρα. Το ξέρετε ιδιαίτερα σε επίπεδο Ε.Ε., αυτό που μιλάνε για ομάδες παραγωγών ή επαγγελματικές οργανώσεις, όλα αυτά έχουν ένα κίνητρο. Άρα λοιπόν, να το δούμε και εμείς. Περνάμε δύσκολες δημοσιονομικές συνθήκες και το ξέρετε, μια κρίση, αλλά θα έχουμε στο μυαλό μας όλο αυτό να το στηρίξουμε και με κίνητρα. Αυτή είναι η προσπάθεια όλοι που θα κάνουμε.

Αυτό θα ήθελα να πω, θα κάνουμε τις συζητήσεις στη Βουλή, να σας ευχαριστήσω και όλα όσα μας στείλατε θα τα μελετήσουμε και αναλόγως θα πράξουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ όλους και όλες όσοι συμμετείχατε.

Όσον αφορά τα μέλη της Επιτροπής, αύριο συνεχίζουμε στις 6 το απόγευμα με συζήτηση κατ΄ άρθρον.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Δημαράς Γιώργος, Παπανάτσιου Κατερίνα, Ζεϊμπέκ Χουσεΐν, Ιγγλέζη Κατερίνα, Καφαντάρη Χαρά, Μπαλωμενάκης Αντώνης, Παπαδόπουλος Νίκος, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Ανδριανός Ιωάννης, Βλάχος Γεώργιος, Παναγιώταρος Ηλίας, Σαχινίδης Ιωάννης, Τζελέπης Μιχαήλ, Μάρκου Αικατερίνη, Λαζαρίδης Γεώργιος και Μεγαλομύστακας Αναστάσιος.

Τέλος και περί ώρα 17.05΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**